
Capitolul 1 

Hotelul în care se cazase era unul nou, modern şi 
spaţios, aflat la jumătatea drumului dintre aeroport şi 
centrul oraşului. Corpul principal avea şapte etaje, dar 
ulterior mai fusese ridicat unul de numai trei etaje. 
Camerele din această aripă nouă dădeau spre oraşul vechi, 
care oferea o panoramă de neuitat a Anzilor. 

Aflată la fereastra camerei sale de la etajul cinci, 
Diana Clarke urmărea fascinată luminile capitalei Quito, 
cel mai vechi oraş al Ecuadorului. Soarele apusese deja, ca 
şi în alte părţi ale lumii, la aproximativ şase şi un sfert, iar 
ea avusese bucuria de a urmări culorile munţilor care se 
schimbaseră de la verdele luminos al zilei la verdele cu 
nuanţe de roşu al apusului, apoi în purpuriu pe fundalul 
căruia străluceau acum luminile. 

Deodată acestea slăbiră în intensitate. Un nor trecea 
pal şi diafan, ca un văl deasupra oraşului. 

Diana se simţea acum, mai mult ca niciodată, ca într- 
un tărâm de basm, prizoniera turnului unui castel imaginar 
aflat deasupra oraşului, iar acest sentiment se accentua pe 
măsură ce ridica privirea şi vedea în zare ultimele raze ale 
soarelui poposind pe pantele acoperite de zăpadă ale 
vulcanului Cotopaxi, care-şi ridica sfidător craterul spre 
cer. Aici şi acum, se gândea ea cu fruntea rezemată de 
sticla rece a geamului de la balcon, toate se vor rezolva şi 
voi trăi fericită. 

Dar curând, chiar şi Cotopaxi deveni una dintre 
umbrele întunecate ale nopţii. Întorcându-se cu un oftat de 
la fereastră, Diana observă că în încăpere se lăsase 
întunericul şi aprinse lampa dintr-un colţ al încăperii. 

Lumina izbucni cu forţă inundând încăperea. O 
oglindă aflată pe un perete din hol îi arăta o fată înaltă şi 
slabă, cu păr blond castaniu, care depăşea nivelul urechii. 


Avea faţa cu pomeţii proeminenţi, terminată într-o bărbie 
delicată. Ochii de culoarea chihlimbarului, cu gene negre 
şi dese, străjuiau o gură cu buze pline care promiteau 
căldură şi blândeţe. 

Era un amestec ciudat această Diana Clarke, iar cei 
care o întâlneau nu ştiau ce anume predomină în acel 
amestec de timiditate, senzualitate caldă şi uitare de sine. 

Diana era nehotărâtă, nu ştia care trebuia să fie 
următorul ei pas. Venise de şase zile la Quito cu tatăl ei, 
Christopher Farley, care, în calitate de director al unei 
mari firme de echipamente petroliere, se afla într-o vizită 
în câteva ţări sud americane, beneficiare ale 
echipamentelor lui. Venise în Ecuador la invitaţia lui 
Sancho Suârez, preşedintele unei mari companii petroliere 
din regiune pentru o estimare a cantităţii de petrol din 
zonă. 

Diana îşi însoţise tatăl pentru că simţea nevoia de o 
schimbare. Întrucât trebuia să ia rapid o decizie în privinţa 
căsniciei sale, simţise nevoia să iasă din Londra, să afle ce 
simţea în realitate pentru fostul ei soţ, Jason Clarke. 

Se privi încă o dată în oglindă, strâmbându-se pentru 
că nu-i plăcea ce văzuse acolo şi se îndreptă spre biroul 
din încăpere. Trase un scaun, se aşeză şi aprinse lampa de 
pe birou, apoi deschise un sertar din care scoase hârtie de 
scris. 

Aşteptându-şi tatăl să se întoarcă din prospectările 
făcute în jungla Oriente unde se aflau instalate 
echipamentele de foraj, se gândi să-i scrie mătuşii 
Gertrude, convinsă fiind că astfel va reuşi să scape de 
starea de nelinişte care o cuprinsese, pentru că tatăl ei 
întârzia mai mult decât era normal. De fapt, trecuseră 
aproape patru ore de când trebuia să se întoarcă. 

Pixul cu pastă se mişca repede pe hârtia bleu pe care 
ea aşternea toate impresiile acumulate de la sosirea în 
această ţară. Nici nu sosise bine că se şi îndrăgostise de 
oraşul eternei primăveri, care, deşi situat chiar pe linia 
Ecuatorului, se afla la o înălţime mare şi avea o climă 
plăcută. 


Zona veche, colonială, a oraşului cu străzi înguste, 
pavate cu piatră, şi casele mici cu balcoanele pline de flori 
viu colorate, amintea de moştenirea spaniolă. Clădirile cu 
două etaje, cu acoperişurile de ţiglă roasă de vremuri erau 
adunate la un loc, ca un ciorchine. In Plaza Independencia 
catedrala şi clădirea guvernului mai purtau încă semnele 
violenţelor revoluţionare, chiar dacă straturile de flori şi 
copacii umbroşi atrăgeau mulţi turişti care se opreau la 
umbra lor să stea de vorbă sub soarele după amiezii sau 
să-şi lustruiască pantofii. 

Cu Maria, soţia lui Suárez, o femeie plină de viaţă, şi 
fiul lor de nouăsprezece ani, Ramon, Diana făcuse excursii 
la monumentul Equatorial de la Quito, fotografiindu-se cu 
un picior în emisfera nordică şi celălalt în cea sudică. Tot 
cu ei vizitase La Compania, cea mai cunoscută biserică din 
Quito, unde se lăsaseră conduşi de un indian cu o figură 
întunecată şi imobilă, care aprinsese o lumânare şi-i 
dusese prin biserică, al cărei interior fusese un şoc pentru 
Diana; nu mai văzuse niciodată atâta aur. 

Da, petrecuse minunat alături de Maria şi Ramon, 
merseseră chiar şi la Sasquili, piaţa indiană, aflată undeva 
în sud, dincolo de Cotopaxi. Orăşelul era plin de indieni 
care-şi vindeau produsele şi cumpărau în schimb alte 
lucruri care le erau de trebuinţă. Aşezarea era de fapt o 
piaţă mare, unde produsele erau expuse direct pe trotuare, 
într-un vacarm general, cu strigăte, îndemnuri, larmă. 

Diana îşi simţi mâna amorţită şi-şi dezdoi degetele, în 
timp ce se gândea ce să-i mai scrie mătuşii. Avea degete 
subţiri, frumos formate, şi nu purta nicio altă podoabă pe 
ele, în afara verighetei. 

Tocmai când se apucă să continue scrisoarea, auzi un 
ciocănit în uşă. Lăsă pixul jos şi ascultă o secundă. Din nou 
se auzi o bătaie uşoară. Nu putea fi tatăl ei. Chris Farley s- 
ar fi dus în camera lui mai întâi şi ar fi intrat la ea prin uşa 
dintre camerele lor. 

Ridicându-se uşor din scaun Diana se îndreptă spre 
uşă. Deşi îi plăcuse cam tot ce văzuse în Ecuador şi mai 
ales oamenii, se temea să deschidă oricărui străin. Căci nu 


putea fi decât un străin, orice persoană cunoscută ar fi 
mers mai întâi la recepţie care ar fi anunţat-o că este 
căutată. 

Deschise cu precauţie uşa tocmai când bătaia se 
repetă. Era unul dintre slujbaşii hotelului, Felix, cel mai 
tânăr dintre ei. 

— Buenas noches, señora Clarke, o salută el 
politicos. 

— Buenas noches, Felix, îi răspunse ea sperând că 
acesta nu va continua tot în spaniolă. 

— La recepţie se află un domn care vrea să vă vadă, 
spuse băiatul într-o engleză destul de stâlcită. 

— Cum îl chemă? întrebă ea. 

— Como? Băiatul o privea nedumerit. 

— Cum a spus că-l chemă? Diana se străduia să 
găsească cuvintele spaniole pentru a se putea înţelege cu 
Felix. 

— A cerut la recepție numărul camerei 
dumneavoastră, iar recepționerul i-a cerut să-şi spună 
numele. El n-a vrut. Recepţionerul s-a uitat urât la el. 
Bărbatul a văzut că mă uitam, a venit la mine, şi mi-a 
promis bani dacă vă aduc la bar. 

Oare ar fi fost bine să se ducă la bar? Despre cine era 
vorba? 

— Dacă nu veniţi, señora, domnul o să se înfurie pe 
mine. Por favor, insistă el. 

Era clar că băiatul voia banii. Cum putea să-l refuze? 
Şi de fapt, se plictisea neavând nimic de făcut. Gândindu- 
se mai bine îşi spuse că nu putea să i se întâmple nimic 
chiar acolo, cu toată lumea de faţă, căci barul hotelului era 
plin în permanenţă. 

— Bine, spune-i că vin, zise ea şi figura băiatului se 
lumină de un zâmbet. 

Diana îşi luă poşeta albă, o puse pe umăr, se mai uită 
o dată în oglindă pentru a se asigura că totul era în regulă 
şi ieşi. Încuie uşa şi porni după Felix spre liftul care-i 
ducea la parter. 

Barul cu program non stop se afla la intrarea în hotel. 


Ca de obicei era slab luminat, dar şi aşa se puteau distinge 
figurile celor care stăteau la mese în jurul unei scene unde 
un grup de muzicieni cânta muzică latino. 

Felix se îndreptă spre o masă aflată într-un colţ, iar 
Diana îl urmă. Se opri la un moment dat pentru a se 
asigura că Diana venea după el. Ea fu cât pe ce să se 
întoarcă atunci când văzu acei umeri largi, părul blond 
care ajungea aproape de gulerul cămăşii. Duse mâna la 
inima care începuse să bată nebunește. 

Poate că nu era Jason, îşi spuse. 

În acest timp Felix vorbea cu bărbatul aflat cu 
spatele spre ea. Acesta se întoarse în direcţia ei. De data 
asta îl văzu din profil, cu trăsăturile lui dure, cioplite parcă 
de dalta unui sculptor, cu acea buclă care-i cădea mereu 
pe frunte. 

El o recunoscu imediat, duse mâna la buzunarul 
pantalonului şi îi umplu palma băiatului de mărunţiş. Felix 
făcu o plecăciune, spuse de mai multe ori „gracias” şi 
porni printre mese. 

Diana ezită o secundă, neştiind dacă să se mai 
îndrepte spre bărbatul care continua să stea cu spatele de 
parcă nu i-ar fi păsat dacă ea se ducea spre el sau nu. De 
câte ori nu-şi imaginase ea reîntâlnirea cu Jason, care, cu 
douăsprezece luni în urmă, părăsise apartamentul lor din 
Londra acuzând-o că nu are încredere în el. Dar nici în cele 
mai avântate visuri ea nu şi-ar fi închipuit întâlnirea cu el 
într-o ţară străină, mai ales la o asemenea distanţă. Cu 
genunchii tremurând, se apropie de el. 

— Ce cauţi aici? se trezi întrebându-l. N 

El puse pe masă paharul şi-şi ridică privirea. Incercă 
un zâmbet care păru cam fortat. 

— Te aşteptam. Te rog să iei loc. Nu arăţi prea bine. 
Pari cam şubredă, tremuri. 

— Aşa este, zise Diana şi se aşeză pe scaunul oferit 
de el. Eşti ultima persoană pe care mă aşteptam s-o 
întâlnesc aici. 

— Nu ti-a spus Chris că lucrez aici? 

— Nu, şi chiar dacă ar fi făcut-o... Diana se 


întrerupse brusc întrebându-se de ce nu-i spusese tatăl ei 
că Jason era în Ecuador. 

— N-ai mai fi venit aici, îi termină el fraza nerostită. 
Am înţeles că asta voiai să spui... 

— Nu la asta m-am gândit... protestă ea. Poate că 
asta a crezut el. 

Jason îi zâmbi iar ea observă că ridurile de la 
colţurile ochilor lui se adânciseră. 

— Dar văd că nu ţi-ai revenit încă de pe urma şocului, 
râse el dispreţuitor. Nu-i nimic. Îţi pot oferi ceva de băut? 

— Tu ce-ai băut până acum? 

— O otravă locală, paico. Are gust de anason şi nu 
este prea rău dacă-i pui multă lămâie. Fii atentă că e 
destul de tare. Ar fi mai bine să bei ceva fără alcool. 

Jason era la fel, se arăta interesat ca şi altă dată de 
ceea ce mânca sau bea ea. Pentru un moment Diana se 
simţi mai bine şi mai apropiată de el. Dar sistemele ei de 
alarmă se puseră imediat în funcţiune. Interesul deosebit 
făcea parte din arsenalul de cucerire al acestui bărbat 
puternic, dur, iar ea îşi spuse că va trebui să reziste din 
toate puterile, să nu mai cadă sub influenţa lui. 

— Aş prefera o Cola, zise ea, amintindu-şi că fusese 
prevenită asupra efectelor pe care le are alcoolul la o 
asemenea altitudine. Imediat în faţa ei apăru un pahar cu 
celebrul lichid maroniu şi gheaţă. De ce ai vrut să mă 
întâlneşti, Jason? îl întrebă ea, amintindu-şi că bărbatul pe 
care-l cunoscuse cu destul timp în urmă nu prea bea alcool 
şi nici nu fuma. 

El o privi cu un aer ciudat, mai trase din ţigara de foi 
pe care o ţinea în colţul gurii, apoi îi răspunse. 

— Ca să-ţi dau o veste neplăcută. 

— Este despre tata, nu? Văd că întârzie mai mult ca 
de obicei. Ce s-a întâmplat? 

Jason o privi din nou, gândindu-se probabil cum era 
mai bine să-şi formuleze fraza, sau întrebându-se, poate, 
dacă femeia din faţa lui mai putea să primească un alt şoc 
pe lângă cel pe care i-l provocase prin prezenţa lui. 

— Vorbeşte, Jason, promit să nu reacţionez violent, 


nici să nu devin isterică. 

În colţurile gurii lui se ivi un zâmbet maliţios. 

— Bine, Diana, uite despre ce este vorba. Elicopterul 
care trebuia să-l aducă de la Puno a aterizat forţat. Tatăl 
tău este rănit, dar nu grav. Are nişte contuzii, o mulţime de 
zgârieturi şi s-ar putea să aibă un braţ rupt. 

— Unde se află acum? Trebuie să-l văd! Diana sări în 
picioare, închipuindu-şi că tatăl ei avea probleme grave şi 
ea trebuia să-i fie alături. Nu şi-l imagina altundeva decât 
într-un spital din junglă. 

— Linişteşte-te! zise Jason apucând-o de braţ. Se află 
pe mâini bune, la spitalul Organizaţiei Internaţionale a 
Sănătăţii de la Puno. Eu am venit direct aici ca să te 
informez. Chris s-a gândit că ai primi mai uşor vestea asta 
rea de la un cunoscut. 

Dianei nu-i scăpă tonul pe care el rosti cuvântul 
cunoscut. Apoi ridică paharul şi bău jumătate din 
conţinutul acestuia. Diana luă şi ea o înghiţitură de Cola. 
Acţiunea în sine îi dădu timpul necesar pentru a se calma 
puţin şi a se gândi la următoarea întrebare pe care să i-o 
pună. 

— Pot merge la el? 

Jason urmărea cântăreaţa care tocmai apăruse pe 
scenă. Era una dintre stelele barului, o fată înaltă, slabă, 
îmbrăcată într-o rochie albă, lungă, care contrasta cu 
pielea ei ciocolatie şi se mula perfect scoţându-i sânii în 
evidenţă. 

— Poţi să te duci, îl auzi spunându-i oarecum 
indiferent, scuturându-şi ţigara de foi, ridicând apoi 
paharul la gură. 

— Când? 

El o scrută cu privirea arzătoare a ochilor lui albaştri, 
care zăbovi întâi asupra părului ei luminat de lampa de pe 
masă, apoi asupra gurii ei, părând că se opreşte acolo. 
Diana avu impresia că gândurile lui erau departe de 
subiectul în discuţie, concentrate asupra plăcerilor şi 
nevoilor lui. 

— O să te duc eu mâine acolo, după ce apuc să dorm 


câteva ore. 

Diana îl privi cu atenţie. Jason slăbise mult de când 
nu-l mai văzuse, iar pielea îi era foarte bronzată, ceea ce 
făcea ca ochii să-i pară şi mai albaştri, iar părul blond avea 
acum culoarea paiului. Contrastul dintre ochii duşi în 
fundul capului, pielea foarte bronzată şi părul decolorat de 
soare era interesant. Diana observă că părea foarte obosit. 

Ca de obicei era îmbrăcat cu o cămaşă albastră iar 
nodul cravatei îi era neglijent. Sahariana se afla pe 
spătarul scaunului. 

— Jason, îţi mulţumesc că m-ai anunţat, spuse ea 
simțind o nevoie inexplicabilă de a întinde mâna şi a-i 
mângâia palmele mari, bronzate, aşezate pe masă. 

El ridică din umeri de parcă ar fi vrut să spună că nu 
făcuse vreun efort pentru asta, se uită la paharul gol apoi 
făcu un semn chelnerului să-i mai aducă de băut. 

— Eşti de mult timp în Ecuador? îl întrebă ea pentru 
a destinde atmosfera. 

Jason nu fusese niciodată vreun vorbăreţ, spunea 
foarte concis ceea ce simţea sau dorea, părea uneori brutal 
în exprimare şi răspundea laconic la întrebări. lar acum, ca 
de obicei, ea trebuia să facă conversaţie. 

— De când au început noile explorări. 

— Mai precis, de când? 

— Chiar te interesează sau faci conversaţie de 
politeţe? 

— Mă interesează, zise ea cu voce rece. Când am 
văzut că nu te mai întorci la Londra şi nici nu mai iei 
legătura cu mine ţi-am scris. Observă că el ridică dintr-o 
sprânceană şi continuă: ca soţie aveam dreptul să ştiu 
unde te afli şi ce faci. 

El nu-i răspunse pentru că între timp sosise chelnerul 
cu băutura. Plăti, apoi strivi capătul havanei în scrumieră 
şi luă o înghiţitură din alcool. Continuă să privească 
paharul cu băutură de parcă ar fi fost cel mai interesant 
lucru pe care-l vedea. 

Diana simţea că începe să fiarbă de mânie. Bărbatul 
n-avea de gând să-i dea nicio explicaţie, iar tăcerea lui o 


forţa să-i pună alte întrebări, lucru care ea ştia că îi 
displace. 

— N-am primit niciun răspuns şi m-am întrebat dacă 
ai primit-o, insistă ea. 

— Am primit-o, fu răspunsul lui, scurt ca întotdeauna. 

— Şi de ce nu mi-ai răspuns? întrebă Diana care 
simţise ca un cuţit în inimă, înțelegând ce era mai rău, că 
el nu voise să-i răspundă. 

— Chiar vrei să ştii? întrebă Jason ducând paharul la 
gură. 

— Sigur că da! Şi mă aştept la o explicaţie rezonabilă 
pentru tăcerea ta de câteva luni, îi răspunse ea abia 
stăpânindu-şi lacrimile. Nu se schimbase cu nimic. Jason 
era tot un străin; străinul pe care-l iubise sau crezuse că-l 
iubeşte, cu care se căsătorise. 

— A, desigur, trebuie să fie şi perfect rezonabilă! 
exclamă el. Nu ţi-am scris pentru că nu aveam chef să-mi 
spui că m-ai iertat pentru ceea ce nu făcusem! 

Cu aceste vorbe el dădu calendarul înapoi. Era ca şi 
cum timpul s-ar fi oprit în loc, la vremea când se aflau în 
apartamentul lor din Londra. Numai muzica, mişcările 
precipitate ale chelnerilor, frânturile de conversaţie de la 
celelalte mese făceau să fie ceva diferit. Jason era acelaşi, 
nu se schimbase iar ea reacţionase la fel faţă de el. 

— N-ai făcut nimic, deci? izbucni Diana atât de tare şi 
nefiresc încât oamenii aflaţi la mesele din jur întoarseră 
capetele spre ei. Roşi dintr-odată la gândul că putea fi 
considerată lipsită de educaţie, apoi se aplecă spre el şi-i 
spuse abia şoptit de data asta: Jason, te întreci cu gluma. 
Te-ai dus la Paris să te întâlneşti cu o femeie. Ea te-a 
invitat acolo. 

Jason se rezemă de spătarul scaunului privind-o 
batjocoritor. 

— De unde ştii că am fost invitat la Paris? Cred că de 
la iubita ta prietenă, Eunice! 

— Păi... Diana nu-şi găsea cuvintele. Se gândi să-i 
spună că găsise o scrisoare în buzunarul lui, de la o femeie 
numită Carol, dar nu avu curajul s-o facă văzând scânteile 


de furie din ochii lui şi acea grimasă a gurii. Nu contează 
de unde ştiu. Ştiu că m-ai minţit, m-ai înşelat, şi mi-ai 
distrus încrederea pe care o aveam în tine. 

— Ha! explodă Jason. Exclamaţia lui atrase atenţia 
celor din jur. Tu nici măcar nu ştii ce înseamnă încrederea. 
A fost de ajuns să întârzii o zi sau două şi ai şi început să- 
mi pui întrebări, unde am fost, cu cine, ce-am făcut, cu 
cine m-am culcat... 

— Nu te-am întrebat asta niciodată, murmură ea. 

— Poate nu direct... 

— Vorbeşte mai încet, Jason, m-am chef să mă 
privească toată lumea. 

— Şi ce vezi rău în asta? 

— Jason, ai băut cam mult! 

— Poate, admise el. Am început să beau cu o oră 
înainte de a te întâlni pentru ca să-mi fac curaj să-ţi pot 
spune despre Chris. 

— Nu cred că aveai nevoie de băutură ca să dai ochii 
cu mine, protestă ea. 

— Ţi-ai făcut un obicei din a nu mă crede, nu? Ai 
crezut-o pe Eunice, dar pe mine nu. Era cea mai bună 
prietenă a ta, iar eu doar fraierul pe care l-ai făcut să te ia 
de nevastă. 

— Eu n-am făcut asta! 

— Nu? Jason o privea dezamăgit. Ea se ridică brusc 
în picioare, mişcare care o făcu să lovească masa şi să 
clatine paharele. 

— N-are rost să mai stau aici... murmură ea, şi părăsi 
barul observând că deranjase destulă lume în trecerea ei 
intempestivă. 

Ajunsă în holul hotelului se întâlni cu un grup de 
turişti americani care tocmai se întorceau de la un tur de 
oraş şi intră cu ei în lift. Aceştia vorbeau şi râdeau şi fără 
voia lor o împinseră într-un colţ al liftului; doar când îl 
rugă pe unul dintre ei să apese pe buton la etajul cinci, 
observă că şi Jason se afla cu ei. Liftul urca foarte lin; la a 
doua oprire, americanii coborâră. Jason o urmărea cu 
privirea lui batjocoritoare. Diana fixa cu privirea panoul cu 


indicatoarele etajelor. Doi, trei... cinci. Se aprinse cifra 
cinci, liftul se opri, uşile se deschiseră. Işi făcu loc şi cobori 
pornind pe culoarul mochetat. Auzi paşi în urma ei. 

— De ce mă urmăreşti, Jason? strigă ea întorcându-se 
spre el. 

— Mi-ai spus că vrei să mergi la Puno mâine iar eu ți- 
am promis că te duc. Cred că am dreptul să te însoțesc în 
camera ta ca să discutăm detaliile acolo. 

Diana grăbi pasul, conştientă că el se afla în urma ei. 
În faţa uşii, pierdu timpul căci cheia refuza să intre în 
broască, moment în care Jason, dintr-o singură mişcare, îi 
deschise uşa. 

Îşi aruncă poşeta pe pat şi se întoarse spre el. Jason 
se sprijinea de uşă. Era încruntat iar pielea lui bronzată 
devenise cenuşie. 

— Jason, ce-i cu tine? Te simţi rău? 

— După cum spuneai, am băut prea mult şi simt că 
mi se va face rău acum, aici. 

— Vino, spuse ea deschizându-i uşa de la baie. Jason 
intră apoi trânti uşa. 

Ea se îndreptă spre fereastra de unde admirase toată 
după amiaza panorama oraşului, încercând să ignore 
sunetele care răzbăteau din baie. Nici nu ştia cum să 
reacționeze, să râdă sau să plângă. Nu-şi revenise de pe 
urma dublului şoc pe care-l avusese: acela de a-l revedea 
pe Jason şi vestea că tatăl ei avusese un accident. 

Nu-şi mai amintea cât stătuse acolo, în faţa ferestrei, 
cu mâinile la obrajii care începuseră să ardă. Fu trezită din 
reverie de uşa de la baie care se deschise brusc. Jason, era 
foarte palid, cu părul răvăşit, şi-şi ţinea jacheta pe mână. O 
aruncă pe unul din scaune, îşi scoase cravata apoi, spre 
uimirea ei, îşi scoase şi cămaşa peste cap, fără a-i descheia 
nasturii. După ce aruncă şi cămaşa peste restul lucrurilor, 
Diana, văzându-i din nou trupul cu muşchii atât de bine 
conturaţi rămase ca de obicei, hipnotizată. 

— Te simţi bine? 

— Ce este asta, Diana? Atitudine de nevastă grijulie? 

— Vrei să-ţi aduc ceva, vreun medicament? 


— Nu, mulţumesc, o să mă simt mai bine imediat ce-o 
să dorm puţin. Jason se aşeză pe marginea patului, cu 
capul în palme. O, Dumnezeule, zise el, am uitat de 
diferenţa de altitudine. Nu poţi bea alcool după ce ai stat 
câteva săptămâni la şes. 

Diana simţi nevoia să se aşeze lângă el şi să-l prindă 
în braţe, să-l facă să se simtă bine. Apoi, observă că el se 
aplecase cu intenţia de a-şi dezlega şireturile pantofilor. 

— Jason, nu poţi rămâne aici, i-o luă ea înainte. 

— De ce nu? Aştepţi pe altcineva? 

Diana simţi că se înfurie din nou şi obrajii încep să-i 
ardă. 

— Nu, dar ce va spune conducerea hotelului văzând 
că petreci noaptea aici fără măcar să te fi înregistrat? Ştiu 
că recepţionerul a refuzat să te lase să urci. 

— A, asta era problema ta? Renunţă la a se mai 
descălţa şi se întinse aşa cum era pe pat. După ce-şi aşeză 
capul comod pe pernă începu s-o măsoare din priviri. Poţi 
să le spui adevărul. Că soţul tău a apărut pe neaşteptate. 
Cred că vor înţelege situaţia şi vor fi fericiţi să te taxeze 
dublu. Chiar acum constat că patul este destul de mare şi 
avem loc destul. Oftă adânc, se întoarse pe o parte şi 
adormi instantaneu. 

Câteva minute Diana rămase uluită, neştiind ce 
trebuia să facă; era furioasă dar simţea nevoia şi să râdă. 
Tot ce se întâmpla acum era ceva normal în această ţară în 
care cele mai stranii lucruri erau acceptate ca normale. Cu 
o oră în urmă ea nici nu avea habar că Jason se afla în 
Ecuador, iar acum acesta dormea în patul care fusese alei 
timp de cinci nopți. 

(uviţa căzută în ochi, trăsăturile lui dragi relaxate în 
timpul somnului, îi readuseră amintiri pe care ea le 
considerase moarte de mult; nu o dată se întorsese în 
apartamentul lor unde-l găsise dormind în acelaşi fel. 

Amintirile readuseră şi durerea, apoi sparseră gheaţa 
cu care ea încercase să le acopere, iar aşchiile acesteia i se 
înfipseră în inimă. Involuntar, se apropie de pat şi întinse 
mâna să-i îndepărteze părul de pe faţă, dar şi-o retrase 


repede. Nu, nu se va lăsa surprinsă astfel. Chiar dacă 
Jason părea vulnerabil în somn, ea trebuia să rămână în 
alertă mereu, să se păzească împotriva oricărui atac. Orice 
vulnerabilitate afişată în somn, era doar de suprafaţă. 
Jason era acelaşi tip dur. 

Trebuia să fie mai practică, să-i scoată pantofii şi 
şosetele, apoi pantalonii, fără să-l trezească. 

Ezită o secundă, când văzu nişte semne ciudate pe 
spatele lui, ca nişte cicatrice, de parcă pielea ar fi fost 
cusută. Erau încă roşiatice, iar ea nu-şi amintea ca Jason 
să le fi avut înainte. N 

De unde avea acele cicatrice? In ce accident le 
căpătase? Luptă cu durerea că nu ştiuse şi nu putuse să 
aibă grijă de el aşa cum trebuia să facă o soţie. Se duse 
spre dulap de unde scoase o pătură dintr-o lână foarte 
moale, cu care îl acoperi. El oftă şi se întoarse pe o parte. 

Continuă să gândeşti, numai aşa poţi opri 
sentimentele şi amintirile, îşi spuse ea. Se duse la baie, se 
spălă, îşi perie părul şi se întoarse în dormitor. 

Pe birou găsi scrisoarea neterminată către mătuşa 
Gertrude şi se apucă s-o încheie scriindu-i despre 
accidentul tatălui ei, adăugând că o va ţine la curent cu 
felul în care mergea recuperarea lui. Puse scrisoarea într- 
un plic pentru a o expedia a doua zi. Nu mai avea altceva 
de făcut aşa că se va culca pe jumătatea liberă a patului. 
Dar nu putea face asta. Nu putea să se strecoare lângă el 
sub pătură atâta vreme cât erau între ei atâtea semne de 
întrebare. Ea nu avea încredere în el, iar el cu atât mai 
puţin, refuza s-o lase în lumea privată a gândurilor şi 
sentimentelor lui, continuând să-i spună minciuni. 

Inainte de a ceda impulsurilor, privirea îi alunecă 
spre un fotoliu mare din încăpere. Putea dormi confortabil 
în el, fiindcă avea şi suport pentru picioare. 

Singura problemă erau păturile peste care se culcase 
Jason. îmbrăcă peste cămaşa de noapte o jachetă de lână 
pe care o adusese cu ea ca s-o apere de nopţile reci ale 
Anzilor. 

Intoarse fotoliul spre fereastră şi încercă să adoarmă, 


dar somnul refuza să apară. Începu să numere stelele. 
Liniştea era întreruptă doar de răsuflarea lui greoaie, dar 
şi aceasta îi evoca amintiri. Câte nopţi nu rămăsese cu 
ochii aţintiţi în tavan după ce făcuseră dragoste. Câte 
nopți... 

Alungă aceste gânduri şi se concentră asupra tatălui 
ei. Nu era grav rănit, după cum spusese Jason. Contuzii, un 
braţ rupt, răni. Şi era pe mâini bune. De data asta trebuia 
să se bazeze pe ce-i spusese Jason, aşa cum făcuse în acele 
zile minunate când îl cunoscuse. 

Gândurile  începură să-i rătăcească, în pofida 
eforturilor ei de a le ţine sub control; zburară la prima ei 
întâlnire cu Jason, cu doi ani în urmă. 

Capitolul 2 

Se cunoscuseră la o petrecere dată de Christopher 
Farley pentru clienţii şi asociaţii săi. li plăceau petrecerile, 
lumea, era o gazdă bună şi de la moartea mamei ei, într-un 
accident la călărie, pe când Diana avea doar şaisprezece 
ani, fiica lui fusese gazdă alături de el. 

Deşi foarte timidă, Dianei îi plăcea să se îmbrace 
deosebit pentru aceste petreceri. Era studentă la un 
colegiu de design vestimentar la Londra şi-şi confecţionase 
o rochie specială pentru această ocazie. Era dintr-un 
material moale, de culoarea chihlimbarului ca şi ochii ei, 
şi-i punea în evidenţă conturul trupului, albeţea pielii. O 
făcea să pară mai matură decât cei douăzeci şi unu de ani 
pe care-i avea, evidenţiindu-i părul blond. Purta un lanţ 
gros la gât şi cercei de jad. Părea o fată rece, calculată, 
intangibilă, o provocare pentru fiecare bărbat care se afla 
în preajmă. 

Când ajunse la clubul din Mayfair unde se ţinea 
petrecerea se duse câteva minute la toaletă doamnelor să 
verifice cum îi stătea părul. Se uită în jur la celelalte femei 
care se aflau acolo, în speranţa că o va vedea pe Eunice 
Vinton, al cărei frate lucra la compania tatălui ei. Paul era 
adesea invitat la aceste petreceri la care-şi aducea şi sora. 
Dar nu se vedea nicăieri figura plină de viaţă a Eunicei, 
aşa că Diana se îndreptă spre salon. 


Îl văzu pe tatăl ei discutând cu un bărbat înalt, care 
nu părea să aibă mai mult de treizeci-treizeci şi doi de ani, 
cu părul blond şi ochii albaştri. Avea umerii foarte laţi, iar 
haina costumului de seară părea cu o măsură mai mică. 
Trăsăturile îi erau regulate, iar tenul foarte bronzat. Gura 
avea buze generoase, iar când se apropie de ei bărbatul 
izbucni într-un râs molipsitor, dându-şi capul pe spate şi 
arătându-şi dinţii albi. 

— ȚŢi-l prezint pe Jason Clarke, draga mea, spuse tatăl 
ei. După cum îţi poţi închipui, lucrează la o companie 
petrolieră care face explorări pe coasta de nord-est a 
acestei ţări. Ea este fiica mea, Diana. 

Bărbatul întinse o mână mare care o cuprinse pe a ei. 

— Dacă-mi amintesc bine din ce am învăţat demult, la 
şcoală, Diana era zeiţa vânătorii. 

— Iar Jason un rătăcitor, îi răspunse ea. 

— Asta până când a descoperit ceea ce căuta, fu 
răspunsul lui, iar ochii lui albaştri o fixară. 

— De unde eşti? îl întrebă ea încercând să facă 
conversaţie, simțind ceva greu de explicat în prezenţa 
acestui bărbat, incapabilă să reziste privirilor lui. 

— Mă simt bine oriunde, replică el sarcastic, fără să- 
şi ia ochii de la ea sau să-i elibereze mâna. Bărbatul îi 
zâmbi şi riduri fine se formară în colţurile ochilor lui, iar 
zâmbetul acesta o făcu să se simtă ca şi cum ar fi singura 
femeie căreia i-ar fi zâmbit. 

— Nu asta am vrut să întreb, răspunse ea, confuză 
din cauza sentimentelor contradictorii. Este evident că nu 
te tragi de pe aceste meleaguri, deci repet întrebarea: de 
unde eşti? 

— Mi-este greu să spun precis... 

— Te-ai născut undeva, ai crescut undeva... 

— Da, am crescut în Texas, apucă el să-i răspundă şi 
conversaţia le fu întreruptă de sosirea Eunicei şi a lui Paul. 
Aceştia îl cunoşteau pe Jason. Conversaţia căpătă caracter 
general, apoi Dianei îi fură prezentate mai multe persoane 
din anturajul tatălui ei, după care se despărţiră, însă Diana 
rămase conştientă de privirea lui care o căuta mereu prin 


sală. 

După ce se termină cina, iar lumea se retrase în 
grupuri mici să mai discute, Diana simţi o mână care i se 
aşeză pe umăr. Se întoarse şi dădu cu ochii de bărbatul 
care n-o pierduse din priviri niciun moment toată seara. 

— Ce ghinion să te cunosc tocmai în ultima seară pe 
care o petrec în acest oraş, începu el. Am putea merge 
undeva, să stăm de vorbă în tihnă? 

Modul direct de abordare o luă prin surprindere. 
Majoritatea bărbaţilor pe care-i cunoscuse încercaseră mai 
voalat să facă prima invitaţie. 

— Nu... nu ştiu, îngăimă ea. 

Bărbatul îşi duse mâna la nodul cravatei care îl 
incomoda, îl desfăcu, puse cravata în buzunar, apoi îşi 
descheie şi primii doi nasturi ai cămăşii. 

— Nu suport să mă simt încorsetat. Nu-mi plac 
aceste manifestări, continuă el referindu-se la petrecerea 
dată de tatăl ei. Apoi, îşi plimbă privirea prin încăpere. 
Cred că salonul ăsta este foarte vechi. 

— Da, e din secolul optsprezece. Dar dacă nu-ţi plac 
manifestările de genul ăsta, de ce ai venit? 

— M-a invitat tatăl tău, iar el îmi place, spuse el 
simplu apoi adăugă brusc: hai să facem o plimbare 
împreună. 

Diana se uită repede în jur, ştiind că o dată acceptată 
invitaţia lui, ea îşi va pierde independenţa. Nu era indicat 
să facă nicio plimbare cu el. 

— Trebuie să-i spun tatii. Ştii... 

— Ii spun eu, nu-ţi face probleme. Ia-ţi haina. Nu ne 
mai întoarcem. 

Dramul ei de rezistenţă pieri. Ca în vis, îşi luă jacheta 
de catifea neagră, o puse pe umeri şi îl urmă în noaptea 
caldă de aprilie. i se plimbară de mână; nici nu-şi mai 
amintea unde ajunseseră, fiindcă ei nu-i mai păsa. 
Important era că se plimba cu el. 

— S-a făcut târziu, îi spuse el la un moment dat. 
Trebuie să plec. O să te duc pe tine mai întâi acasă. 

Un taxi apăru chiar atunci. Diana îi dădu adresa şi-l 


auzi pe Jason repetându-i-o şoferului, înainte de a lăsa în 
jos geamul care separa locul şoferului de al pasagerilor. 

— Este departe de aici? o întrebă Jason, rezemându- 
se de spătarul scaunului. Fără a-i aştepta răspunsul, el 
întinse o mână şi o prinse de umeri. Diana nu opuse 
rezistenţă, se lăsă moale în braţele lui. Apoi, ridică încet 
ochii spre el spunându-i: 

— La vreo cincisprezece minute de aici. 

El o sărută. Gura lui savură dulceaţa buzelor ei, 
retrăgându-se apoi, după ce zăbovi asupra obrajilor ei 
pentru a reveni cu un alt sărut. 

Diana mai fusese sărutată de bărbaţi, dar se 
declarase dezamăgită pentru că niciunul din aceste 
săruturi nu aprinsese o scânteie în inima ei. Sărutul lui 
Jason fu diferit, fiindcă şi el era foarte diferit de restul 
bărbaţilor. Fusese ca o cheie spre o uşă pe care ea o 
închisese până acum în nasul celor care voiseră să intre. 
Fusese ca o invazie pe care ea o aştepta, aşa încât buzele 
ei se desfăcură sub apăsarea lui şi tot trupul ei se deschise 
unor senzaţii minunate. Jason îi exploră trupul, în timp ce 
continua s-o sărute. 

Felul în care simţea trupul lui, era o experienţă nouă. 
Mâna ei se aventură, trecu de cămaşa descheiată la gât şi 
îi atinse pieptul. Jason o trase mai aproape. Taxiul încetini 
pentru că ajunseseră la o curbă spre strada pe care locuia 
ea şi Jason o eliberă. 

— Te doresc, micuță zeiţă a vânătorii, murmură el. 

Vorbele lui o transportară înapoi în realitate, ea se 
retrase instinctiv, dar prea târziu pentru a se mai putea 
proteja. 

— Abia ne-am cunoscut, nici nu ştiu prea bine cine 
eşti. Nu te iubesc. 

— Nu? Jason se retrase lăsând un oarecare spaţiu 
între ei, moment în care ea simţi nevoia să nu se despartă 
de el. Eu însă, aş vrea să mă însor cu tine. Ce zici? 

— şi mie mi-ar plăcea, mărturisi Diana, care simţea 
bucuria că se îndrăgostise până peste cap de acest bărbat. 

— Atunci o s-o facem data viitoare când vin la 


Londra, adică peste trei săptămâni. Îţi ajunge timpul 
pentru pregătiri? 

— Da, sigur că da... dar nu cred că vorbeşti serios. 
Sunt sigură că vei uita. 

— Aşa crezi? Se vede că nu mă cunoşti! Când vreau 
ceva, nimeni şi nimic nu-mi stă în cale. Acum te vreau pe 
tine, te-am vrut de cum te-am văzut, aşa că ne vom 
căsători peste trei săptămâni. 

El deschise portiera taxiului, cobori, apoi o ajută şi pe 
ea să coboare. Acest gest cavaleresc nu se potrivea deloc 
cu felul lui de a vorbi şi cu statura lui impunătoare. Jason o 
prinse din nou în braţe şi după ce o mai privi o dată o 
sărută. 

— Ne vom revedea, micuță doamnă, murmură el. 

Aşteptă lângă taxi până când ea descuie uşa. Diana 
intră în casă, apoi se duse la una dintre ferestre şi-l mai 
privi o dată. Jason îi făcu un semn cu mâna, apoi taxiul se 
puse în mişcare. 

Dimineaţa, la micul dejun, tatăl ei o privi critic pe 
deasupra ziarului şi-i spuse: 

— Am observat că Jason Clarke n-a prea pierdut 
vremea. Sper că s-a comportat civilizat. 

Diana care tocmai lua nişte marmeladă de portocale 
din bolul aflat pe masă, o întinse pe felia de pâine înainte 
de a-i răspunde: 

— Te aşteptai să n-o facă? 

— Jason este puţin cam brutal şi nerăbdător, ca un 
diamant neşlefuit, nu-şi pierde vremea cu convențiile lumii 
civilizate. Să nu-ţi închipui că nu-mi place băiatul ăsta, 
pentru că nu este aşa, de fapt chiar îl admir pentru forţa şi 
capacitatea de muncă, dar este un tip cam dur. Mai bine 
zis, greu de îmblânzit. 

Diana îl studie câteva secunde înainte de a-i da ceea 
ce ea considera că va fi o lovitură de graţie. 

— Vrea să se însoare cu mine. 

Chris Farley se încruntă. 

— Dumnezeule! De ce? 

Pentru că nu mai avea mamă de patru ani, Diana se 


obişnuise să-i împărtăşească lui toate secretele şi 
problemele ei, iar el se dovedise un ascultător atent şi un 
sfătuitor bun. Dar de data asta, ceva anume, o dorinţă 
secretă, o făcea să nu-i spună tot ce se petrecuse între ei 
seara trecută, mai ales despre atracţia sexuală pe care o 
simţise faţă de acest bărbat. 

— Spune că-i plac, răspunse ea şi chiar fu fericită că 
nu roşise observând privirea ironică a tatălui ei. 

— Mi se pare că lucrurile au evoluat cam rapid. I-ai 
acceptat propunerea? 

— Da. 

— ţi când va avea loc ceremonia? Sper să existe şi o 
cununie civilă. Cât despre cununia religioasă nu cred că 
poate fi vorba, din cât îl cunosc pe Jason. 

— Peste trei săptămâni, când se întoarce în oraş. 
Tată, sper că nu ai nimic împotrivă. 

— Chiar dacă aş avea, nu cred că ţi-ar schimba cu 
nimic dorinţa, îi răspunse el cu un zâmbet. Şi nu mă pot 
împotrivi pentru că el vrea să facă lucrurile legal, dar tot 
înclin să cred că nu eşti încă aptă pentru o căsnicie. 

— Am douăzeci şi unu de ani, tată, argumentă ea. 

— Nu mă refeream la vârstă ci la atitudine. Tu ai dus 
o viaţă relativ uşoară, ai fost protejată, iar Jason te va pune 
în situaţii limită, căci aşa este el. Nu ştiu dacă îi vei putea 
face faţă. Acum, la început, poate, dar într-un an sau doi... 
poate ar fi bine să mai aştepţi. 

— Încă un an nu cred că voi putea, tată, zise Diana 
roşind. 

— Mda, dacă situaţia se prezintă astfel, ce mai pot 
spune? Nu pot decât să vă dau binecuvântarea mea. Dar aş 
vrea măcar să am acceptul tău pentru a face nişte 
cercetări în privinţa lui. Compania lui nu mi-ar refuza nişte 
informaţii, pentru că am avut multe colaborări... 

— Desigur, cum crezi tu, tată, dar te rog nu mai 
spune nimănui deocamdată. S-ar putea ca el să nu-şi 
respecte cuvântul... 

— Asta înseamnă că nu ai prea mare încredere în el... 

— Nu este aşa, dar n-aş vrea să anunţ oficial că mă 


căsătoresc, apoi să mă trezesc că mirele meu nu mai 
apare. 

Tatăl împături ziarul, îl luă sub braţ şi se ridică. 

— Voi păstra secretul tău, draga mea, nu te teme. 
Numai să mă anunţi cu câteva zile înaintea ceremoniei, 
da? 

În viaţa Dianei timpul nu se mai scursese niciodată 
atât de încet. Trecu martie şi veni aprilie aducând o vreme 
ploioasă în locul soarelui pe care-l aştepta toată lumea. În 
parcuri începură să înflorească margaretele. 

Chris Farley obţinu informaţiile şi i le aduse. Erau 
date de genul celora pe care le au de obicei companiile 
despre angajaţii lor. Jason avea treizeci şi doi de ani, era 
celibatar, făcuse şcoala la Houston, Texas şi lucrase la 
această companie de când absolvise. Singura informaţie 
interesantă era că unchiul lui, William Rove, era 
preşedintele ei. 

— Cel puţin acum ştii că nu este însurat şi că are un 
unchi foarte bogat. 

Diana începu să numere zilele rămase. Trecuseră 
deja douăzeci. A doua zi el va trebui să vină sau să-i trimită 
vreo veste. 

Dar în locul lui Jason apăru mătuşa Gertrude, care 
pleca pe continent să petreacă două săptămâni cu 
prietenele ei de acolo. Era o femeie încă frumoasă deşi 
cam uscăţivă. În mod obişnuit Diana se bucura de vizitele 
mătuşii sale care locuia undeva în Cornwall, într-o cabană 
lăsată de unul dintre numeroșii ei admiratori. 

Termenul anunţat de Jason trecuse deja de cinci zile 
şi nu primise niciun semn de la el. Îşi pierdu speranţa. Era 
clar că Jason nu avea nici cea mai mică intenţie de a se 
căsători cu ea. Poate găsise pe altcineva, o fată mai puţin 
inocentă, dornică să-i ofere ceea ce voia el, fără căsătorie. 

Era în miercurea dinaintea Paştilor iar ea şi mătuşa 
Gertrude luaseră un mic dejun la o oră destul de târzie şi 
zăboveau la o cafea, când sună soneria. Diana se duse să 
deschidă şi rămase fără grai când îl văzu pe Jason cu un 
buchet mare de flori în braţe. 


— Bună, zise el şi intră fără să fie poftit, apoi o sărută 
pe gură. Credeai că te-am uitat? 

Era îmbrăcat într-un costum bleumarin. 

— Da, asta credeam, recunoscu ea. Nu putu să nu se 
lase impresionată de masculinitatea lui. Diana îşi dădu 
capul pe spate, o invitaţie pentru ca el s-o mai sărute o 
dată, lucru pe care îl şi făcu, fără a mai ţine cont de faptul 
că striviseră florile între ei. 

— Hm, se auzi mătuşa Gertrude dregându-şi glasul. 
Cei doi se întoarseră s-o privească uimiţi. Cine eşti, tinere? 

— Jason Clarke, doamnă, îi răspunse el întinzând 
mâna spre ea. Dar dumneavoastră? 

— Gertrude Farley, mătuşa Dianei. 

Jason o privi pe Diana, apoi din nou pe Gertrude. 

— Se vede oarecare asemănare, zise el. lar dacă 
Diana va arăta la fel când va avea aceeaşi vârstă, nu-mi va 
părea rău c-am luat-o de nevastă. 

Gertrude fu plăcut impresionată de complimentul lui, 
dar şi luată prin surprindere. 

— Nevastă, spui? Vă căsătoriţi? 

— Da, azi la ora două. Mi-a luat câteva zile să 
organizez totul, de aceea am întârziat. N-am îndrăznit... 
zise el privind-o pe Diana... să apar în faţa ta fără să rezolv 
totul înainte. 

— Azi, la două? Dar Jason, cum... nu se poate... 

— Ba se poate, şopti el. 

— Diana, dar mie de ce nu mi-ai spus nimic? 

— Pentru că n-a fost sigură de mine, interveni Jason, 
am întârziat cinci zile şi cred că deja se gândea la tot ce 
este mai rău. 

— Diana, Chris ştie? 

— Da, i-am spus imediat ce m-a cerut Jason de 
nevastă. 

— De cât timp vă cunoaşteţi? continuă Gertrude cu 
tirul întrebărilor, încă năucită de ceea ce aflase. 

— De foarte mulţi ani, îi răspunse Jason făcându-i cu 
ochiul Dianei. Dar ne-am regăsit cu câteva săptămâni în 
urmă. Sper că vei veni la cununia noastră, mătuşă 


Gertrude, conchise el. 

— Păi... Mătuşa Gertrude, care avea de obicei reacţii 
rapide, era încurcată de data asta. Nu-i era prea uşor să-şi 
găsească cuvintele. Cred că faci o prostie, tinere, cu 
căsătoria asta pripită. 

— Poate, zise Jason, dar dragostea ne prosteşte pe 
fiecare mai curând sau mai târziu. 

— Vreau să ştii că Diana nu este deloc pregătită 
pentru căsătorie. Este prea tânără, prea naivă. Nu ştie ce 
înseamnă dragostea. Ar trebui să-i mai faci curte câtva 
timp. 

Spre uimirea ei, Jason o aprobă. 

— Apreciez îngrijorarea dumneavoastră, doamnă, 
numai că eu îi voi face curte după căsătorie. 

Gertrude îl privi uimită, neştiind ce să creadă. Jason 
o privea şi el fără să se lase intimidat de felul în care-l 
examina femeia. Apoi, ea îi zâmbi. 

— În acest caz voi veni după-amiază. Dar cu luna de 
miere cum veţi rezolva? 

— N-am avut timp să aranjez nimic, recunoscu el. 

— Vă veţi duce în Cornwall şi veţi locui în cabana 
mea cât lipsesc eu. Insist s-o faceţi. 

— Mătuşă, Jason... începu Diana panicată că-i mai 
rămăsese prea puţin timp până la ora două. 

— Nu mai vrei să te măriţi cu mine? 

— Ba da, zise ea simțind că nu putea rezista ochilor 
aceia albaştri, amintindu-şi sărutările lui. Sigur că vreau să 
mă mărit cu tine. 

— Atunci nu-ţi mai rămâne altceva de făcut decât să- 
mi dai mâna ta şi să te îndrepţi cu mine după-amiază spre 
casa de căsătorii, zise Jason strângând-o în braţe. 

Luna de miere fu ca un vis. Era o vreme minunată cu 
mult soare aşa că petrecură mult timp în afara casei, 
plimbându-se mână în mână pe plaja însorită, râzând, 
căutându-se cu nerăbdare, sărutându-se. 

Aveau atâtea de descoperit unul despre celălalt, iar 
spre sfârşitul săptămânii Diana ajunse la concluzia că ea 
nu aflase mare lucru despre el, căci numai ea vorbise 


mereu. Când venea rândul lui să vorbească el prefera s-o 
sărute până când ea uita întrebările pe care voise să i le 
pună. 

— Trebuie să ai totuşi o familie, începu ea după ce 
făcură dragoste şi zăceau îmbrăţişaţi în iarbă. De undeva 
de sub stânca pe care se găseau ei se auzea zgomotul apei 
care lovea ţărmul. In preajma lor o albină care simţea 
apropierea verii bâzâia de zor. Norii albi păreau atârnaţi 
pe cer ca nişte bucăţi imense de vată şi ocazional câte un 
pescăruş brăzda aerul cu ţipetele lui. 

— Este obligatoriu să am una? o întrebă Jason leneş. 

— Fiecare are părinţi, prostuţule, îi spuse Diana, apoi 
se răsuci aşezându-se pe burtă pentru a-l vedea mai bine. 

— Am avut un tată cândva, zise el, era englez, născut 
în nordul Angliei, în Lancashire. Am nişte veri, pe acolo, îi 
spuse el într-o doară. 

Diana, foarte liniştită şi tăcută, rămăsese sprijinindu- 
se cu coatele în iarbă, uimită că el se hotărâse în sfârşit să 
vorbească. 

— De ce spui că ai avut cândva? Ce s-a întâmplat cu 
el? 

— A murit în jungla ecuadoriană. Era geofizician şi 
lucra la un studiu finanţat de compania la care lucrez eu 
acum. Acolo a cunoscut-o pe mama. Ea vizita zona cu 
părinţii; tatăl ei avea o funcţie importantă într-o companie 
petrolieră. S-au căsătorit şi au trăit o vreme la Quito. Şi eu 
m-am născut acolo. De aceea, când m-ai întrebat de pe ce 
meleaguri vin, n-am ştiut ce să-ţi răspund. Tata era englez, 
mama americană, iar eu ecuadorian prin naştere. 

— Cât ai trăit în Ecuador? 

— Până la opt ani când tata a fost, să zicem, 
promovat. Jason zâmbi. De fapt, cred că mama s-a cam 
hotărât că venise vremea să plecăm de acolo. Am primit o 
educaţie aleasă, demnă de nepotul lui William Rowe, iar 
tata s-a stabilit la Houston. Dar el era mânat de o dorinţă 
permanentă de ducă. Nu scăpa nicio ocazie, niciun proiect 
nou pentru care erau necesare prospecţiuni. S-a întors în 
Ecuador să supravegheze nişte sonde şi a murit în explozia 


uneia dintre ele. 

— Câţi ani aveai pe atunci? 

— Doisprezece. Mama a suferit cumplit la moartea 
lui. Apoi, la vreo doi ani, a murit şi ea de cancer. 

— Ai fost crescut de bunici? 

— Nu. Am locuit cu fratele mamei, Bill. El este acum 
vicepreşedintele companiei. Nu i-a fost prea uşor să se 
descurce cu mine când am ajuns la adolescenţă; de aceea a 
răsuflat uşurat când i-am spus că vreau să părăsesc 
colegiul pentru a lucra la compania petrolieră. Semăn mult 
cu tatăl meu, nu pot sta prea mult timp într-un loc, îmi 
place aventura, călătoriile. 

Diana îşi sprijini capul pe umărul lui. Era fericită şi 
mulţumită că Jason, rătăcitorul, renunţase la bucuria vieţii 
lui pentru ea. 

— Mâine vom pleca de aici, îi spuse el dintr-odată. 

— De ce? Diana îşi ridică ochii spre el. 

— Va trebui să mă întorc la munca mea, în nord. 

Ea nu se gândise ce se va întâmpla după ce va trece 
luna de miere, fiind prea prinsă în mrejele dragostei. Se 
gândise o dată, în treacăt, că vor avea o casă numai a lor 
ca orice cuplu, undeva într-o suburbie a Londrei. Oricum, 
nu se aşteptase să fie părăsită atât de curând. 

— Pot să te însoțesc? 

— Nu, veni răspunsul lui foarte ferm. 

— De ce nu? 

— Pentru că nu este posibil. 

— Şi ce voi face? se lamentă ea, dintr-odată 
conştientă de tragismul situaţiei. 

— Ce ai făcut şi înainte de căsătorie, îi răspunse el 
foarte natural. Vei continua acea parte a vieţii tale care nu 
are legătură cu mine, îţi vei lua diploma, apoi o slujbă care 
să-ţi placă. Căsătoria cu mine nu trebuie să-ţi afecteze 
munca. 

— Jason, nu înţelegi că vreau să fiu mereu cu tine? Să 
fiu acasă când vii de la muncă, în fiecare zi, nu numai 
câteva zile pe lună. 

Jason părea emoţionat de perspectiva prezentată de 


ea şi continua s-o mângâie. 

— Eşti soţia mea şi mi-ar plăcea să fii mereu cu mine, 
dar nu te pot lua într-o zonă petrolieră. Nu sunt condiţii 
pentru o femeie. 

— Aş putea rămâne undeva în apropiere. Cunosc o 
fată care este măritată cu un petrolist, au o casă la 
Peterhead. 

— Nu, eu nu voi sta prea mult timp într-un loc pentru 
ca să merite să fac o casă, iar tu să renunti la studii. 
Deocamdată ar fi bine să rămâi la Londra şi să găseşti un 
apartament, în care să vin şi eu din când în când. 

Diana era dezamăgită. Ce rost avea să caute un 
apartament dacă era fără el? Cum să aleagă draperiile şi 
mobila dacă nu ştia nimic despre preferinţele lui? 

— Jason, nu vreau să pleci! Nu-ţi poţi găsi o slujbă 
care să-ţi permită să te stabileşti undeva? 

El se ridică într-un cot şi o privi. 

— Nu încă, nu sunt pregătit pentru asta. I se 
adresase pe un ton dur, aşa cum făcea probabil cu 
subordonații lui. Poate într-o zi o s-o fac. Dar nu aici, nu în 
ţara asta. Nu încerca să mă legi de tine, nu va merge. 

— Dar dacă nu vrei să fii mereu cu mine, să avem o 
casă, de ce te-ai mai căsătorit? strigă ea disperată, 
înțelegând că el nu glumise. 

Jason întoarse capul. O privi din cap până-n picioare. 
Privirea lui o dezbrăcă, făcu fiecare nerv să-i tremure de 
anticipare, aşa că atunci când se aplecă asupra ei îl auzi 
murmurând: cred că ştiu de ce, nu m-am putut abţine, iar 
ea fu gata pentru el, pentru mâinile lui care începură să-i 
exploreze trupul, pentru gura lui. 

Se întoarseră la Londra a doua zi şi petrecură 
noaptea în casa tatălui ei. Jason plecă lăsând-o 
dezamăgită, iar ea începu să caute un apartament. 

Eunice o puse în legătură cu cineva care închiria un 
apartament mic cu un singur dormitor, într-o casă veche 
din Chelsea, şi Diana îi fu recunoscătoare deşi simţea că 
atât Eunice cât şi Paul erau dezamăgiţi de căsătoria ei 
secretă cu Jason. Niciunul nu făcu vreun comentariu, erau 


prea bine educați, dar nici n-o felicitară. 

Ea îi scrise lui Jason pentru a-i comunica adresa şi 
începu să caute mobilă. După câteva zile apartamentul era 
parţial mobilat cu un pat dublu, cu noptiere, masă şi perne 
pe care le împrăştie peste tot în loc de scaune. 

Intr-o zi când se întoarse de la colegiu intră în 
dormitor şi-l găsi acolo pe Jason întins pe patul acela mare, 
dormind tun. Întâlnirea lor fusese plină de iubire, stătuseră 
împreună o săptămână, după care el plecase din nou. În 
lunile următoare se întâlniră tot cam la trei săptămâni. 
După ce pleca Jason, Diana tânjea după el, după care orele 
în care se pregătea pentru examenele de licenţă îi 
acaparau atenţia şi reuşea să supravieţuiască până el se 
întorcea din nou. 

Faptul că se vedeau atât de rar îi făcea să se bucure 
din tot sufletul de acele clipe petrecute împreună, nu se 
certau deloc, iar dacă o făceau se împăcau imediat cu un 
sărut. În scurtele lui vizite Diana află şi alte amănunte din 
viaţa lui, că-i plăcea muzica, să cheltuiască, şi avea gusturi 
extravagante, că-i făcea cadouri costisitoare, că nu suporta 
pijamaua. 

Când el era plecat, Diana petrecea timpul uneori cu 
Eunice, care locuia în apropiere. Câteodată când era în 
apartamentul acesteia mai veneau şi alţi prieteni, chiar şi 
Paul, fratele lui Eunice. Dar când Jason era acasă, stăteau 
singuri, Diana nu dorea pe nimeni altcineva în preajmă. 

Nu avea îndoieli în privinţa vieţii pe care o duceau, 
până când într-o zi, Eunice îi spusese după una dintre 
scurtele vizite ale lui Jason: 

— Nu te întrebi niciodată ce face când nu este cu 
tine? 

— Munceşte din greu, îi răspunsese Diana. 

— Nu la asta mă refeream, zisese Eunice atunci. 
Dacă are puţin timp liber şi nu poate veni la Londra să te 
vadă, ce crezi că face? 

— Păstrează toate sărutările până când ne întâlnim, 
răspunsese Diana, dar răul se produsese şi îndoiala se 
strecurase deja în sufletul ei aşa că atunci când veni Jason 


prima oară, ea îi puse nenumărate întrebări despre ceea ce 
făcea în timpul liber iar el îi răspunse că este o soţie prea 
geloasă. Apoi, o preveni: 

— Să nu devii prea posesivă, iubita mea, pentru că 
vei obţine contrariul, nu voi mai veni atât de des acasă. 

Săptămânile care urmaseră fuseseră chinuitoare 
pentru Diana care se întreba dacă soţul ei va mai veni sau 
nu. Observând că este într-o stare deplorabilă, Eunice o 
invită într-o seară la cină. 

— Te-am invitat pentru a te scoate din starea în care 
eşti. Văd că soţul ăsta al tău îşi cam face de cap! Se bucură 
de toate plăcerile căsătoriei dar nu are nicio răspundere. 

— Aşa vedem noi căsnicia, replică Diana, apoi adăugă 
repede: de ce nu-l placi, Eunice? 

— Ce te face să crezi că nu-mi place Jason? 

— Ceea ce spui despre el. 

— Dacă mi-ai cerut părerea, află că nu este bărbatul 
potrivit pentru tine, iar Paul este nefericit din cauza lui. 

— Nu înţeleg. 

— Nu? Chiar nu ştii că Paul s-a îndrăgostit de ţine de 
când te-a văzut prima oară? Că a aşteptat cu răbdare să 
înţelegi asta şi să-i răspunzi la sentimente? îţi imaginezi 
ce-a simţit când marinarul ăla te-a luat subit de nevastă, 
suflându-te de sub nasul lui? 

— Jason nu este marinar, îi luă ea apărarea. De ce-i 
spui aşa? 

— Pentru că sunt sigură că are câte o nevastă în 
fiecare port. 

— Dar eu sunt singura lui soţie, protestă Diana. 

— O, Diana, eşti atât de naivă, pentru o femeie 
căsătorită! 

— Vrei să spui, mai precis îndrăzneşti să insinuezi că 
Jason... o, dar cum poţi face astfel de afirmaţii! Susţii 
lucruri oribile despre el. Jason nu este cum crezi tu. De ce 
vorbeşti despre un om pe care nici nu-l cunoşti bine? Aş fi 
ştiut dacă era aşa cum spui tu. 

— Oare? Mă îndoiesc că ai atâta discernământ, 
Diana. Tipul ăsta te-a vrăjit, ţi-a sucit minţile, te-a făcut să 


nu-ţi pui întrebări în privinţa lui. Cum o fi reuşit să te 
păcălească într-atât? 

— Eunice, dacă ţii la prietenia noastră nu mai spune 
nimic despre Jason! Eu am încredere în el! 

— Înseamnă că te-a prostit de tot! Apoi, schimbându- 
şi dintr-odată atitudinea, Eunice veni mai aproape de ea şi 
o prinse de umeri. Nu înţelegi că sunt prietena ta şi mă 
preocupă fericirea ta? Măcar să-mi fi spus că te-a cerut de 
nevastă! Dacă n-ai fi ţinut totul secret te-aş fi putut 
preveni, ţi-aş fi spus cum profită el de femei! Eunice îşi 
îngropă faţa în mâini. Diana îşi aminti că Eunice avusese 
ocazia să-l cunoască pe Jason înaintea ei şi poate se 
bucurase de farmecele lui... Începu să se gândească la o 
eventuală relaţie între soţul şi prietena ei. 

— Îţi mulţumesc că-mi spui abia acum, Eunice, zise 
ea pe un ton tăios şi rece căci aşa simţea în momentul 
acela. Hai să schimbăm subiectul. Când pleci la Paris? 
Cred că eşti foarte încântată că şeful tău te-a trimis să-l 
reprezinţi! 

Eunice ridică privirea, zâmbindu-i oarecum ciudat. 

— Eşti o fată sensibilă, Diana, n-aş vrea să te văd 
dată peste cap de acest aventurier! Cât despre Paris, 
plecarea este mâine. O să te sun imediat ce mă întorc, să 
afli ce-am făcut! 

Peste o săptămână se întoarse şi Jason. Era mult mai 
obosit şi mai tăcut ca de obicei. Ca întotdeauna Diana fu 
atât de fericită să-l vadă încât nu-i puse întrebări. Atâta 
vreme cât venise pentru ea, şi o ţinuse în braţe cu ceea ce 
crezuse ea că era dragoste, nu avea rost să-l chestioneze. 

Târziu, a doua zi după întoarcerea lui, Diana fu 
trezită de sunetul telefonului. Jason dormea prea profund 
ca să-l audă. Cobori din pat îmbrăcată în neglijeul pe care 
i-l adusese el şi ridică receptorul. La celălalt capăt al liniei 
se afla Eunice. 

— Bună, te-am sunat ca să ştii că m-am întors şi că te 
invit la noi după amiază. Va veni şi Paul după orele de 
program. 

— Regret, Eunice, nu pot veni, a sosit Jason aseară. 


Se lăsă tăcere la celălalt capăt al liniei. 

— Oh, zise Eunice evident dezamăgită. Deci s-a 
întors! “Ţi-a spus despre aventura de la Paris? 

— Paris? se încruntă Diana, pentru că văzuse o 
etichetă pe valiza lui Jason, pe care scria Air France. Puse 
mâna pe neglijeul adus de el pe a cărui etichetă scria ceva 
în limba franceză. 

— L-am văzut la aeroport, Diana. Era cu o blondă 
care arăta foarte bine. Se sărutau la despărţire. 

— Probabil l-ai confundat. 

— Nu mulţi bărbaţi arată ca Jason! Era el, cu statura 
lui inconfundabilă, cu aerul lui de leu neîmblânzit. Dar mai 
bine l-ai aduce şi pe el la cină, ca să-i spun în faţă ce am 
văzut! Mă interesează cum va reacţiona. 

— Nu, Eunice, prefer să-i pun eu întrebările. La 
revedere. 

Diana puse încet receptorul în furcă. Descrierea 
făcută de Eunice era foarte reală. Jason avea ceva de leu, 
cu părul lui blond, umerii largi, mersul de felină. Apăru în 
cadrul uşii cu un prosop de baie în jurul coapselor. 

— Cine a fost? întrebă el somnoros. 

— Eunice, îi răspunse ea, ne-a invitat la cină. 

— Mă bucur că nu pot merge, am doar câteva ore pe 
care le pot petrece cu tine şi am atâtea să-ţi spun! 

— Poate că dacă n-ai fi pierdut atâta timp la Paris am 
fi stat mai mult împreună, i-o reteză ea. De ce te-ai dus 
acolo? 

— Ca să-ţi cumpăr neglijeul şi un parfum pe care n- 
am apucat să ţi-l dau aseară. 

Jason se duse spre holul în care-şi lăsase bagajul şi 
începu să scotocească prin el. 

— Sper că nu te aştepţi să cred că ai fost la Paris 
doar ca să-mi cumperi mie neglijeul, nu? 

— Am fost acolo cu treburi, iubita mea, a, uite-l! 

Diana îl privi ştiind că-l costase o mulţime de bani. 

— Mulţumesc, dar nu-mi trebuie, nu vei mai putea să- 
mi cumperi tăcerea cu cadouri, de acum, Jason. 

El păli. Lăsă cutia cu parfumul să cadă pe podea ca şi 


cum acesta n-ar mai fi avut nicio importanţă, moment în 
care-i căzu şi prosopul pus în jurul şoldurlor dar el nu păru 
să-şi facă probleme din asta. Era ceva ce ei îi plăcuse 
întotdeauna la el, naturaleţea, lipsa de inhibiţie. 

— Ce se întâmplă, iubito? 

— Nu-mi spui adevărul, Jason. Cred că te-ai dus la 
Paris pentru o altă femeie. 

— lar eşti geloasă? Jason veni spre ea şi-i puse 
mâinile pe genunchi. Neglijeul se desfăcu. 

— Nu mă atinge, n-aş suporta! 

Jason sări în picioare. 

— Dar seara trecută n-ai reacţionat aşa! Cum de te-ai 
schimbat? Nu-mi spune, lasă-mă să ghicesc. Nemernica... 
ti-aş fi spus c-am fost la Paris, dar n-am apucat. Nu poţi 
avea încredere în mine? 

— Nu cred că mai pot. 

Jason intră în baie. Trânti uşa cu atâta putere încât 
Diana avu impresia că se clatină toată clădirea. 

Profund nefericită, Diana se aşeză într-un fotoliu, cu 
picioarele strânse sub ea. Nu putea să creadă că Eunice 
avusese dreptate. Jason o minţise şi se aşteptase ca ea să-i 
accepte minciuna. 

Privirea îi alunecă spre grămada de cămăşi murdare 
pe care le adusese. Ca un robot începu să le strângă. La un 
moment dat, căzu o bucată de hârtie din buzunarul uneia. 
Intinse mâna şi o luă cu intenţia de a o pune înapoi în 
valiză, dar curiozitatea învinse. Rămase cu privirile aţintite 
asupra unui scris aproape copilăresc. 

Jason, vino să mă ajuţi. Am nevoie de tine. Mă simt 
foarte rău. Dacă ţii la mine te rog să vii numaidecât la 
adresa menţionată. Mi-ai promis că o să vii oricând voi 
avea nevoie de ajutorul tău”. Cu dragoste, Carol. 

Diana lăsă să-i cadă din mână cămăşile pe care le 
strânsese, de parcă tocmai aflase că sunt contaminate. Nu 
mai avea dubii. Jason fusese la Paris să se vadă cu o 
femeie, Carol. 

Se duse în bucătărie şi dădu drumul la aparatul de 
radio pentru a nu fi singură cu gândurile ei. Când Jason 


intră în bucătărie, grape-fruiturile erau tăiate în jumătăţi, 
omleta şi cafeaua pregătite. 

El se duse direct la aparatul de radio şi-l închise. Era 
îmbrăcat în costumul bleumarin de la căsătorie şi cămaşă 
bleu, care-i accentua albastrul ochilor. Diana nu putu să nu 
remarce că nici acum nu-şi făcuse nodul la cravată cum 
trebuia. 

Atunci, gelozia că poate o altă femeie îl văzuse tot 
aşa proaspăt ieşit de sub duş, izbucni ca o flacără. 

— Jason, te rog să-mi spui adevărul despre călătoria 
ta la Paris, începu ea. 

— Ţi-am spus adevărul, m-am dus cu afaceri. Acest 
argument ar trebui să fie de ajuns dar întrucât văd că nu 
mă bucur de încredere din partea ta, mai adaug şi 
problemele de familie. 

— Nu crezi că în calitate de soţie ar trebui să ştiu ce 
probleme de familie ai? 

Jason ridică ochii spre ea. Niciodată nu observase o 
privire atât de ostilă la el. 

— Nu, nu cred, fu răspunsul lui. 

— De ce nu, Jason? 

— Pentru că n-ai înţelege mare lucru, chiar dacă ţi-aş 
explica, lucrurile sunt prea complicate. Tu nu ştii ce 
înseamnă toleranța, eşti mereu pregătită să condamni pe 
cineva fără drept de apel. 

— Oh, scăpă ea, n-am ştiut că aşa gândeşti despre 
mine! 

— Înseamnă că am aflat fiecare o mulţime de lucruri 
despre celălalt în dimineaţa asta! 

— Aşa este. Jason n-o criticase până atunci. Şi dintr- 
odată ea înţelese de ce făcea el acest lucru. Încerca să-i 
distrag atenţia, să nu-i dea răgazul de a mai pune alte 
întrebări. Ar fi vrut să-l întrebe cine era Carol dar asta ar fi 
însemnat să recunoască faptul că-i umblase în buzunare. 

— Eunice s-a întors ieri de la Paris cu aceeaşi cursă 
cu care ai venit şi tu, şi mi-a spus că te-a văzut la aeroport 
sărutându-te cu o blondă. 

— Trebuia să-mi imaginez că Eunice se află la 


originea comportamentului tău ciudat. 

— Îmi este prietenă de mult timp. O cunosc de mai 
mult timp decât te cunosc pe tine. 

— Normal. Şi atunci iei drept bună orice bârfă pe 
care ţi-o aduce ea. Jason întinse o mână spre a o mângâia 
dar Diana se trase un pas înapoi. Uite ce este, iubito. O 
căsătorie ca a noastră nu se poate baza decât pe încredere 
reciprocă. Fără încredere este ca o corabie fără cârmă, 
lăsată în voia valurilor. 

Diana nu mai avea argumente. În ultimele luni nu 
contase decât prezenţa lui, faptul că făceau dragoste. Dar 
dintr-odată toate acestea nu-i mai erau de ajuns. 
Loialitatea faţă de vechea ei prietenă era mai puternică. 
Loialitatea faţă de acest bărbat care era soţul ei, dar 
despre care ea nu ştia prea multe, nu apucase să se 
contureze. 

El termină de mâncat, bău cafeaua şi se ridică. 

— Deci nu ai răspuns, Diana, zise el. Cuvântul lui 
Eunice este mai important decât al meu. Cea mai bună 
prietenă contra soţ, versiunea clasică. Dar nu-ţi spun toate 
astea ca să mă scuz, nici să cer iertare. Poţi să crezi ce 
naiba vrei să crezi! 

Jason ieşi din încăpere. Diana rămase locului, 
incapabilă să facă vreo mişcare, strângând şi desfăcând 
pumnii. O prinsese din nou pe picior greşit, acuzând-o de 
lipsă de încredere, făcând-o responsabilă pentru 
fragilitatea căsniciei lor. 

Sări în picioare şi se duse în hol. Jason îşi îmbrăca 
jacheta de piele. La picioarele lui se afla valiza cu care 
venise şi o alta pe care o folosea foarte rar. Cămăşile 
murdare dispăruseră, la fel şi biletul. 

— Unde pleci? întrebă Diana. 

El îi aruncă o privire indiferentă de parcă ar fi şi 
uitat-o. 

— La Houston. Am fost chemat acolo să discut despre 
noul meu post, îi răspunse el rece. Aş fi putut să te iau cu 
mine de data asta, dar după cum văd că merg lucrurile, 
prefer să te las aici ca să poţi lua cina în linişte cu Eunice 


şi cu acel ipocrit, fratele ei. 

— Paul nu este ipocrit. 

— Nu? Diana, nu am nici timpul necesar nici chef 
pentru a-ţi demonstra că am dreptate. 

— Jason, nu poţi pleca aşa. 

— Nu? Cine mă opreşte? El deschise uşa de la intrare 
şi luă cele două valize. Apoi se întoarse şi o mai privi o 
dată. Ştii, mătuşa Gertrude a avut dreptate când a spus că 
nu ştii încă ce este dragostea. 

— Jason, eu... Ea începu să lupte cu mândria care n-o 
lăsa să recunoască că el avea dreptate, când uşa i se 
închise brusc în nas. 

Rămase astfel câteva momente nevenindu-i să creadă 
că Jason o părăsise aşa, fără a-şi lua rămas bun, fără ao 
săruta. Reuşi să întindă mâna şi să deschidă uşa. Pe hol nu 
mai era nimeni. Nu se mai auzea nici zgomotul paşilor lui 
pe scară. g 

Se simţi cuprinsă brusc de panică. Inchise uşa şi se 
duse în dormitor. Ridică transperantele tocmai la timp 
pentru a vedea taxiul pe care el probabil îl comandase cât 
pregătise ea micul dejun, cum lua curba. 

Lăsă draperiile la loc. Se duse spre dulapul lui şi 
când văzu că era gol, că Jason îşi luase lucrurile de acolo, 
realiză că nu avea de gând să mai vină vreodată. 

Cu lacrimi în ochi se întoarse spre măsuţa ei de 
toaletă. Acolo se afla sticla de parfum şi la vederea ei simţi 
că ceva în interiorul ei va ceda. Se prăbuşi pe un scaun şi 
lacrimile începură să-i curgă. 

Capitolul 3 

— Diana! Vocea lui Jason abia trezit din somn o 
readuse în prezent, în camera de hotel, la poziţia incomodă 
în care adormise şi la senzaţia de frig. Ce faci acolo? 
întrebă el. 

Intoarse capul spre el. 

— Eu... număram stelele, îi răspunse ea, nervoasă că 
nu găsise o altă explicaţie. 

— Dar n-o să termini niciodată, sunt în număr infinit. 
Diana fu surprinsă de răspunsul lui. Suna de parcă ar fi 


fost realmente interesat de spusele ei şi i-ar fi luat 
explicaţiile în serios. Nu-ţi este frig acolo? De ce nu vii în 
pat? 

— Mă simt destul de bine aici, răspunse ea încercând 
să ignore frisoanele şi picioarele îngheţate. 

— Faci cum vrei, capitulă el, apoi ei i se păru că 
pufneşte în râs şi-l auzi spunându-i: eşti în siguranţă, nu-ţi 
face probleme. Am avut o zi cumplită din multe puncte de 
vedere şi nu mă simt tentat de nimic altceva. 

Diana simţi şi mai multă durere. 

Dar apoi se întrebă: de ce ar trebui să fie afectată? El 
n-o dorea, era clar. După ce Jason părăsise Londra şi pe ea 
cu cincisprezece luni în urmă, îl aşteptase să se întoarcă. 
Dar după ce trecuse prima lună fără să primească măcar o 
veste de la el, ştiuse că Jason o părăsise. 

Se dusese la tatăl ei să-l întrebe dacă avea idee pe 
unde se afla Jason şi acesta îi răspunsese privind-o cu ochi 
reci: 

— De ce mă întrebi? 

— N-am primit nicio veste de la el de o lună şi sunt 
îngrijorată, poate s-a întâmplat ceva. Apoi văzând că 
privirea tatălui ei se mai îndulceşte puţin, lăsă mândria la 
o parte şi izbucni: tată, ultima oară când a venit ne-am 
certat, iar el a plecat nervos şi acum încep să cred că m-a 
părăsit! 

— Înţeleg. Ar fi o cale prin care să aflăm despre el. 
Scrie-i pe adresa companiei. Sunt convins că Jason are un 
motiv serios pentru care nu ţi-a mai dat de veste, adăugase 
tatăl ei cu o privire în care ea citi nemulţumire. 

Se dusese acasă şi începuse să scrie scrisoarea, dar 
curând descoperise că-i era atât de greu să-i scrie! Era ca 
şi cum i-ar fi scris unui străin pentru că în multe privinţe, 
deşi soţ şi soţie erau încă doi străini. Vorbele refuzau să-i 
vină în minte, de aceea folosise fraze reci, convenţionale, 
care nu exprimau nimic din chinurile sufletului ei. 

Viaţa continuase, dar pe măsură ce zilele se 
transformaseră în săptămâni apoi în luni şi nu primise 
niciun răspuns de la el, îşi simţise mândria rănită şi-i 


fusese imposibil să-i mai scrie. lar prietena ei, Eunice, 
continuase în tot acest timp să-i spună că a făcut o 
greşeală măritându-se cu el, aşa încât ajunsese să creadă 
şi ea. 

— A obţinut tot ce-a vrut de la tine, iar când te-ai 
revoltat împotriva felului uşuratic în care trata căsătoria, 
te-a părăsit. Ar fi făcut acelaşi lucru după ce s-ar fi plictisit 
de tine, subliniase Eunice. În locul tău aş divorța pentru că 
nu se va mai întoarce. 

Diana refuzase până de curând ideea divorţului. Dar 
după o ieşire cu Eunice şi Paul când acesta o condusese 
acasă şi încercase s-o sărute, îl respinsese cu vehemenţă. 
Văzând asta, el exclamase: 

— M-am plictisit să tot fiu respins, Diana! 

— Îmi pare rău, Paul, să nu crezi că n-am apreciat 
prietenia ta, dar eu sunt încă măritată cu Jason şi... 

— Ştiu asta prea bine şi cred că este momentul să 
faci ceva în acest sens. 

— Adică să divorţez? 

— Da, atunci vom putea fi mai mult decât prieteni, ne 
vom putea căsători chiar. 

— Va trebui să iau legătura cu Jason, nu pot divorța 
fără să-i spun şi nu ştiu de unde să-l iau, îi spuse ea cu 
gravitate. 

— Nu cred că este nevoie, un avocat bun poate 
rezolva aceste probleme. 

— Atunci cred că asta trebuie să fac. Voi lua legătura 
cu un avocat şi o să te ţin la curent. 

Dar n-o făcu, ci se duse din nou la tatăl ei ca să-l 
întrebe dacă mai ştia ceva despre Jason, pentru că voia să 
ia legătura cu el. Acesta o privise nedumerit câteva clipe, 
apoi se ridicase din fotoliul lui preferat din casa din 
Chelsea unde locuia, şi-şi turnase o băutură. 

— De ce mai vrei să iei legătura cu el? Nu ţi-a 
răspuns nici data trecută. 

— Paul vrea să mă căsătoresc cu el, îi explică ea. 

— Şi tu vrei să-l iei? 

— Nu sunt încă hotărâtă. Îmi place Paul. S-a purtat 

foarte frumos cu mine întotdeauna, dar n-aş vrea să mă 
grăbesc şi să mai fac o greşeală. 

— Aşadar căsătoria cu Jason a fost o greşeală? 

— Nu, răspunse ea foarte hotărâtă, apoi ezită: de 
fapt, nu ştiu. Am fost căsătoriţi foarte puţin timp, am stat 
împreună la fel de puţin şi nu pot spune că-l cunosc. Tată, 
ce să fac? 

Tatăl ei o privi pe deasupra paharului din care bea. 

— Draga mea, cred că ai nevoie de o mică vacanţă. 
Pleacă din apartamentul în care stai, departe de prieteni, 
undeva unde nu te cunoaşte nimeni. Cred că mai ai 
concediu? 

— Da, două săptămâni, dar i-am promis lui Eunice că 
voi merge cu ea în Grecia. 

Chris se încruntă. 

— Nu cred că Eunice îţi poate rezolva problema. Este 
sora lui Paul şi te-ar putea influenţa. Ar fi mai bine să 
mergi cu mine peste o săptămână, în America de Sud. 
Mergem mai întâi în Venezuela apoi în Ecuador, iar dacă 
avem timp, şi în Peru. Mă gândeam să mă însoţeşti aşa 
cum făcea mama ta. Voi avea de lucru dar îmi voi face timp 
şi pentru tine. 

Diana fu bucuroasă să-l însoţească şi astfel ajunsese 
la Quito; iar acum, tatăl ei era rănit, într-un spital undeva 
la marginea junglei, iar Jason dormea în patul ei. 

Nu-şi mai simţea picioarele; va trebui să se mişte, să 
scape de senzaţia de amorţeală. Când se ridică înfrigurată 
se gândi ce bine ar fi dacă s-ar strecura sub pătură alături 
de Jason. 

El adormise la loc şi nu va simţi că se culcase şi ea în 
acelaşi pat, mai ales că-i promisese că va fi în siguranţă. 
Intenţionând doar să scape de frig şi să-şi poată întinde 
picioarele, Diana se îndreptă spre pat, se culcă într-un colţ 
şi se acoperi cu pătura. Imediat fu învăluită de o senzaţie 
foarte plăcută de căldură, emanată de corpul lui Jason. 
Adormi imediat. Deodată, rămase fără pătură, deschise 
ochii speriată şi simţi mâna lui Jason aşezată peste ea. Cu 
gura uscată, cu inima bătând ca o pasăre speriată, nu mai 


făcu nicio mişcare. Se întrebă ce ar trebui să facă. Să se 
întoarcă cu faţa spre el, să-l înlănţuie cu braţele, să-l 
trezească... dar Jason îşi ridică braţul cu care o ţintuise de 
pat. Simţindu-se eliberată ea nu ştiu cum să reacționeze. 
Jason se întoarse pe o parte şi murmură: 

— Încearcă să te odihneşti, Diana, ziua de mâine nu 
va fi prea uşoară. 

Diana se relaxă şi adormi imediat, liniştită de glasul 
lui. 

Se trezi cu soarele în ochi, clipi de câteva ori şi se 
întrebă dacă ceea ce se întâmplase noaptea trecută era 
adevărat. Întoarse capul. Patul era gol; Jason dispăruse. Se 
ridică sprijinindu-se într-un cot şi se uită la scaunul pe 
care el îşi aruncase jacheta şi cămaşa. Era gol. 

Deci soţul ei plecase din nou fără a-i lăsa vreun 
mesaj. Se ridică, făcu duş şi se îmbrăcă într-o rochie de 
jerse gri. Tocmai când se ruja sună telefonul. Ridică 
receptorul imediat, cu teama că un torent de cuvinte 
spaniole se va auzi de la celălalt capăt al liniei şi ea nu va 
înţelege mare lucru. 

— Te-ai trezit, leneşo! Ce zici să luăm micul dejun 
împreună iar eu să-ţi spun ce-am aranjat pentru a te duce 
la Puno? zise Jason. N-am apucat să discutăm noaptea 
trecută. 

— Unde eşti? îl întrebă ea. 

— În holul hotelului. Cobori în trei minute? 

— Hai să zicem în cinci. 

Când ajunse ea, Jason păşea în sus şi-n jos, ca un 
animal în cuşcă. Era proaspăt bărbierit dar purta aceleaşi 
haine. Diana nu putu să ignore faptul că femeile care 
treceau prin holul hotelului întorceau capul după el. Făcea 
notă discordantă cu restul bărbaţilor care erau majoritatea 
negricioşi, cu părul lui blond, ochii albaştri şi tenul foarte 
bronzat. Simţi fiori când văzu că se îndreaptă spre ea. 

— L-am sunat pe Gary Fawcett, îi spuse el imediat ce 
o văzu. Este directorul companiei petroliere de aici. Mi-a 
spus că tatăl tău a traversat noaptea fără probleme, şi s-a 
oferit să ne ducă la Puno. 


— Trebuia să-i ceri permisiunea ca să mă duci acolo? 

— Nu tocmai, dar cei care lucrează în acest domeniu 
vor să ştie cine se află prin preajmă când se fac explorări. 
Se tem de spionaj din partea altor firme. Gary şi-a 
exprimat regretul pentru ce s-a întâmplat cu Chris şi 
aşteaptă să-şi revină. 

— N-am crezut că atâta lume este îngrijorată pentru 
tatăl meu. 

Jason o privi, cu capul lăsat într-o parte. 

— Gândeşti cam ciudat despre oameni în general şi 
despre mine în particular. De ce n-aş fi îngrijorat pentru 
tatăl tău? Este un bărbat pe care-l admir... Jason se 
întrerupse pentru că tocmai atunci apăru chelnerul cu 
meniul. Ce vrei să mănânci? Ai încercat sucul de 
naranjilla? Dacă nu, ar trebui s-o faci. Se găseşte numai 
aici, în Ecuador. 

El o uimise făcând comanda în spaniolă. 

— N-am ştiut că vorbeşti limba asta atât de bine. 

— Am trăit în acest oraş primii opt ani ai vieţii, după 
care m-am mutat în Texas. Atunci când vorbeşti o limbă în 
copilărie o uiţi mai greu. Iar faptul că vorbesc spaniola m-a 
ajutat să primesc această slujbă la ultimele explorări care 
se fac aici, spuse el, apoi o privi o secundă şi remarcă: ţi-ai 
schimbat coafura? 

Diana duse instinctiv mâna la cap. Dintr-odată i se 
păru că făptuise o crimă tăindu-şi părul. 

— L-am tuns, aşa se poartă. 

— Imi plăcea mai mult aşa cum era. 

Se lăsă o tăcere ciudată şi prelungită. Conştientă că 
Jason o studia, Diana începu să privească în jur pereţii, 
tavanul, draperiile, mobila, cu toate că mai mâncase aici şi 
avusese ocazia să le admire. Chelnerul le aduse naranjilla, 
iar ea începu să amestece conţinutul, apoi gustă. Era un 
amestec de portocale şi gutui decise ea. În faţa ei apărură 
farfurii cu şuncă şi omletă, apoi cafeaua aromată. Diana îşi 
aminti de vremurile când luau micul dejun împreună, mai 
ales de ceea se întâmplase ultima dată. Îşi mai aminti că îl 
întrebase pe tatăl ei cu câtva timp în urmă dacă mai ştie 


ceva despre Jason şi acesta se eschivase sugerându-i să 
scrie la firmă. În acelaşi timp se gândi cum să aducă în 
discuţie tema divorţului. 

Dar deodată, simțind o durere puternică în stomac nu 
mai putu să mănânce. 

Jason observă că ea lăsase mai mult de jumătate din 
mâncare pe farfurie bând în schimb două ceşti de cafea, 
dar continuă să-şi mănânce partea fără să facă vreun 
comentariu. 

După ce termină de mâncat îşi aprinse o havană. 

— Nu-mi amintesc să fi fumat până acum, Jason, ce s- 
a întâmplat? Faptul că el ajunsese să aibă un obicei sau 
viciu despre care ea nu ştia începuse s-o irite, aducând la 
suprafaţă simţul de posesiune, de care reuşise să scape o 
vreme. 

El o privi prin norul de fum. 

— Amândoi ne-am schimbat, Diana. Tu ţi-ai tăiat 
părul, iar eu m-am apucat de fumat. Am avut un motiv 
pentru asta. Alungă muştele din junglă, replică el, apoi o 
întrebă pe un ton sarcastic: crezi că trebuia să ne cerem 
unul altuia permisiunea să ne schimbăm? 

Diana, care ţinea mâinile sub masă, strânse pumnii 
revoltată. Trebuia să-şi păstreze calmul. 

— Dacă ai terminat de mâncat ar fi bine să plecăm, 
zise el. Am făcut o rezervare la un avion care pleacă spre 
Puno la amiază. Mai ai ceva de făcut la Quito înainte de 
plecare? 

— O, am uitat, trebuia să iau masa cu Maria Suárez, 
astăzi! exclamă ea. Tata este bun prieten cu soţul ei. 

— Ştiu asta. Dar cum ai reuşit să vii aici? Nu mai 
lucrezi la Amy Paget? 

Diana se miră că el îşi amintea numele acelei mici 
companii. Jason dispăruse din viaţa ei atât de brusc şi 
definitiv încât nu mai spera că-şi aminteşte nimic legat de 
ea. 

— Mai lucrez şi-mi merge destul de bine, modelele 
mele sunt foarte căutate, zise ea în dorinţa de a-i 
demonstra că nu pierduse timpul tânjind după el. 


— Te felicit, dar nu mi-ai răspuns la întrebare. De ce 
ai venit aici cu Chris? 

Acum era momentul să aducă în discuţie problema 
divorţului, dar nu se simţi în stare s-o facă. Ridică privirea 
şi întâlni ochii lui albaştri care o studiau printre dârele de 
fum. I se adresă cu nervozitate. 

— Tata m-a rugat să-l însoțesc. Mi s-a părut grozav să 
văd această parte a Americii de Sud. Este fascinantă. 

— Ai vizitat Quito? 

— Da, zise ea zâmbind pentru prima dată de când se 
văzuseră. A fost mai greu să mă obişnuiesc cu altitudinea. 
Mi se părea că sunt pe un tărâm ciudat, de vis. 

— Da, unde a dus-o Peter Pan pe Wendy, completă el. 

Pe moment, Dianei i se păru că magia clipelor trecute 
în compania lui revenise, ca pe vremea când ea era Diana, 
zeiţa vânătorii, iar el, Jason rătăcitorul, din mitologia 
greacă. 

— După ce o să mergi în junglă acest sentiment se va 
amplifica, iar când vei pleca de acolo nu vei mai fi aceeaşi. 

Diana se înfioră. Oare Jason se justifica pentru faptul 
că nu mai era acelaşi? Jungla îl schimbase? Profită de 
ocazia că el n-o mai privea pentru a-i observa din nou 
cearcănele negre de sub ochi, obrajii supti, linia 
încrâncenată a gurii, care cândva era mereu pregătită să 
zâmbească. Arăta acum ca un bărbat care a depăşit de 
mult limitele suportabilului. 

— Maria a fost o gazdă perfectă, trebuie să-i spun că 
nu pot veni la masă din cauza accidentului suferit de tata. 

— Nicio problemă, zise el, stingând havana. O s-o 
sunăm de la aeroport. Ţi-ai făcut bagajele? 

— Nu, nici nu m-am gândit la ele. Vă trebuie să le iau 
cu mine ca să eliberez camerele. 

— Bine, du-te şi împachetează iar eu voi achita 
hotelul. 

— Cu ce bani, Jason? Eu nu am pentru că de 
problema asta se ocupa tata. 

— Nu te mai lamenta, voi plăti din banii companiei. 
împachetează şi lucrurile lui Chris. Şi schimbă-te cu ceva 


mai comod. 

Ce obişnuit era el să-i comande ca unei şcolăriţe. Dar 
apoi se gândi că atitudinea ei îl făcea să se comporte aşa, 
poate nu părea capabilă să-şi poarte de grijă. De fapt era 
fericită că Jason se afla acolo, că avea grijă de toate. 

Impachetă repede şi de-a valma, înghesuind hainele 
în cele două valize, apoi se îmbrăcă într-un costum de 
jeans şi o bluză bleu. 

Jason o aştepta în hol. Se uită la valize şi spuse: 

— Nu le vom putea lua pe amândouă. Va trebui să le 
refaci acasă la Maria şi să pui într-una singură ce-ţi trebuie 
pentru tine şi Chris. Apoi restul lasă-l la Maria până la 
întoarcere. Nu te va refuza. 

— Vorbeşti de parcă ai cunoaşte-o bine, remarcă ea 
urmându-l afară din hotel unde-i aştepta o maşină. 

— O cunosc foarte bine, confirmă el deschizându-i 
portiera. 

— Maşina este a ta? îl întrebă ea observând că se 
aşeza spre locul şoferului. 

— Pui prea multe întrebări, Diana, zise el privind-o 
sarcastic. Nu, nu este. Este a lui Gary Fawcett. Mi-a 
împrumutat-o aseară ca să ajung aici. Acum, lasă vorba. 

— Nu ştiu cum o să-i explic Mariei că suntem 
căsătoriţi dar nu... începu ea. 

— Dar ce nu? zise el accelerând. 

— Nu stăm împreună, îi răspunse ea cu nervozitate. 

— Că suntem separați? 

— Da, n-am mai trăit împreună de peste un an. 

— Nici înainte n-am apucat să ne plictisim, remarcă 
el, iar Diana, redusă la tăcere de acest adevăr se mulţumi 
să privească peisajul de vis pe care-l lăsau în urmă. 

Traversau noua zonă rezidenţială. Diana mai trecuse 
pe aici şi remarcase că nicio casă nu semăna cu alta. Cele 
mai multe erau în stil spaniol, clădiri roz cu verde, cu 
arcade deasupra ferestrelor. O altă casă, în stil suedez, 
avea acoperişul în pantă care parcă mai avea nevoie doar 
de zăpadă pentru a părea autentic. În spatele ei se afla o 
alta care părea făcută din cutii, iar ferestrele erau rotunde, 


ca nişte hublouri. Pentru a completa parcă această 
atmosferă eterogenă se adăuga un castel scoţian în 
miniatură, cu turle şi bastioane. 

— Eu nu mi-aş face probleme dacă ar trebui să-i 
explic Mariei, zise el după un moment de tăcere, de parcă 
ar fi avut nevoie de un răgaz pentru a se gândi la situaţia 
nou creată. Sancho ştie ce s-a întâmplat cu Chris pentru că 
l-am sunat eu aseară înainte de a veni la tine. l-am spus 
despre noi aşa că ştie şi Maria. Fiind suporteri înfocaţi ai 
instituţiei căsătoriei se vor fi mirat de comportamentul 
nostru dar sunt nişte oameni deschişi şi civilizaţi, nu vor 
pune întrebări şi ne vor accepta aşa cum suntem. De asta 
îmi plac atât de mult. 

Jason insinua cumva că ea nu accepta oamenii aşa 
cum sunt? Intraseră deja în oraş pe o stradă foarte 
aglomerată. Pe trotuar lumea trecea în diferite sensuri. 
Erau funcţionarii cu obişnuitele lor serviete, soldaţi în 
uniformă, grupuri de şcolăriţe, nevestele care se întorceau 
de la piaţă cu coşurile pline, indieni cu poncho-uri colorate 
şi pălării de panama. Jason o luă pe o străduţă laterală, se 
vedea că le cunoştea foarte bine şi intră pe sub o boltă 
decorată cu fructe şi flori într-o curte în stil baroc, care 
aparţinea familiei Suârez. 

Tăcerea era întreruptă doar de susurul apei dintr-o 
fântână arteziană şi de ciripitul păsărilor adunate într-un 
portocal. Cactuşi uriaşi creşteau printre plăcile mozaicului. 
Vase mari Majolica, de o vechime considerabilă, se puteau 
vedea prin curte, multe dintre ele cu smalţul crăpat. 

— Este unul dintre cele mai frumoase locuri din 
Quito, îndrăzni Diana, privind în jur încântată, aşa cum 
făcuse ori de câte ori venise aici. 

— Şi mie îmi place mult, admise el tocmai când una 
dintre uşile mari se deschise şi în cadrul ei apăru 
neobosita Maria Suârez. Contrastul dintre dinţii albi şi 
tenul măsliniu era destul de puternic, iar cerceii mari, de 
aur, păreau că i se aşază direct pe obrajii bucălaţi. Ea-l 
îmbrăţişă cu dragoste şi exuberanţă pe Jason, aşa cum o 
poate face numai o persoană de origine latină. 


— Jason, como esta usted? exclamă ea zâmbindu-i. El 
îi răspunse în spaniolă şi făcu un gest către Diana. Şi ea fu 
imediat îmbrăţişată strâns la pieptul imens al Mariei. 

— Diana, îmi pare rău de Christopher. Ce vei face? 

— O duc la Puno să stea cu el. O să plecăm pe la 
prânz, mai zise el iar Diana îşi aminti cum intrase el de 
repede în discuţie cu mătuşa Gertrude când venise să se 
însoare cu ea. 

— Bueno, zise Maria. Aşa trebuie. Când avem 
probleme simţim nevoia să-i avem în preajmă pe cei dragi. 
Intraţi în casă. Beţi o cafea? 

— Nu, Maria, mulţumim, dar ai putea să ne ajuţi cu 
altceva, începu Jason. 

— Con mucho gusto, răspunse Maria. Despre ce este 
vorba? 

— Diana are prea multe bagaje pe care nu le putem 
lua în avion. Ar putea să le refacă aici şi să lase o parte 
dintre ele la tine? 

— Sigur că da. Du bagajele în dormitorul mic în care 
ai stat tu, amigo, şi în timp ce eu o voi ajuta pe Diana să le 
aranjeze, Ximena îţi va face o cafea bună. Trebuie să vină 
şi Ramón. Abia aşteaptă să te vadă. 

Dormitorul despre care vorbea Maria era foarte 
spaţios iar ferestrele dădeau în grădină. Era mobilat ca şi 
restul casei, cu mobilă spaniolă făcută dintr-un lemn închis 
la culoare care contrasta cu pereţii albi. 

Maria începu să se ocupe de bagaje în stilul ei 
meticulos. 

— Este foarte cald şi umed acolo, Diana, de aceea 
bumbacul este cel mai indicat. Văd că ai bluze, rochii şi 
pantaloni de bumbac. Vei avea nevoie şi de haine pentru 
Christopher, nu? 

— Da, câteva cămăşi şi pantaloni, zise Diana. Apoi nu 
se abţinu se întrebe: Maria, crezi că este bine să rămână în 
spitalul din Puno? 

— Da, draga mea. Este recent construit, are 
echipamente moderne, medici cu înaltă calificare din 
Statele Unite. Dar nu-ţi face probleme, Jason este cu tine şi 


te va ajuta, aşa cum ar trebui să facă un soţ bun. 

— Probabil ţi se pare ciudat că... n-am spus nimic 
despre el până acum, zise Diana, aruncându-i o privire 
vinovată. 

— Nu mi s-a părut ciudat, îi cunosc pe englezi şi ştiu 
că evită să vorbească despre problemele lor, replică Maria, 
împăturind o cămaşă cu o dexteritate care atrase invidia 
Dianei. Nu mi-a fost greu să ghicesc că eşti soţia lui Jason. 
Aveai acelaşi nume de familie cu al lui. 

— N-am ştiut că el este aici, în Ecuador, tata nu mi-a 
spus. 

— Cât despre Christopher, ce să-ţi mai spun? Te 
iubeşte mult, querida, mereu îşi făcea probleme pentru 
tine. 

— Adevărat? se miră Diana. Ce ciudat că fusese 
nevoită să străbată mii de kilometri ca să afle asta! Ştiai că 
Jason este căsătorit? Ţi-a spus? 

— Şi, am ştiut, dar nu de la el. Nu ţi-a menţionat 
numele nici măcar în lunile în care a stat aici, după 
accident. 

— Accident? Ce accident? întrebă ea amintindu-şi 
cicatricele de pe trupul lui Jason. 

— N-ai ştiut? exclamă Maria. O, ce oameni reci 
sunteţi voi, cei din nord! Cum am putea noi, cei de aici, să 
vă înţelegem? 

— Te rog, Maria, vrei să-mi spui ce s-a întâmplat? o 
imploră Diana. 

— Să ne aşezăm un moment, zise Maria arătându-i o 
canapea cu husă de damast bej. S-a întâmplat la vreo două 
săptămâni de la sosirea lui aici. Una dintre sondele pe care 
abia o ridicaseră a căzut prinzând un om sub ea. Jason a 
încercat să-l salveze. Dar schela s-a surpat şi o masă de 
oţel a căzut peste ei. A fost grav accidentat, dar din 
fericire el este un bărbat puternic, altfel n-ar fi rezistat. Pe 
atunci nu era deschis spitalul de la Puno aşa că a fost 
transportat la Quito. A suferit foarte mult, querida, i-au 
trebuit şase luni să se pună pe picioare. Pe urmă a venit să 
stea aici la noi în camera asta. O, acum realizez că n-ar fi 


trebuit să-ţi spun, eşti foarte palidă, sper că nu leşini. 

— O să-mi revin imediat, zise Diana, te rog continuă. 

— Querida, Sancho al meu, după cum ştii, este 
acţionar la compania petrolieră. A fost prieten cu tatăl lui 
Jason şi ştie cum a murit aici, în această ţară. L-a vizitat pe 
Jason la spital şi când a venit acasă, eu am observat că 
este cam tăcut şi gânditor. Mi-a spus că trupul lui Jason s-a 
vindecat dar nu-i place starea lui de spirit. Din cauza 
depresiei nu-şi putea reveni complet. Din acest motiv l-am 
invitat aici, să stea cu noi. Eu ştiu să am grijă de un bolnav 
iar nepoata mea, Rosa, care se afla aici m-a ajutat şi ea. 
Am stat mult de vorbă cu Jason dar nu mi-a pomenit 
niciodată de tine deşi eu am bănuit că este vorba de 
cineva, o femeie. De câte ori încercam să aflu, schimba 
subiectul. Ce s-a întâmplat cu voi, Diana, de ce n-aţi putut 
fi fericiţi? 

— Am fost o vreme, dar apoi ne-am certat, murmură 
ea. 

— V-aţi certat? Şi ce dacă? Şi eu mă cert cu Sancho, 
dar după câteva clipe dăm totul uitării. 

— Au fost probleme serioase, Jason m-a minţit, se 
apără Diana. Eram căsătoriţi doar de şase luni şi el... avea 
pe alta. Diana se opri; spusese prea mult. 

— Înţeleg, zise Maria cu blândeţe. Te-ai simţit lezată 
şi ai lovit la rândul tău. Apoi a intervenit mândria şi uite 
unde aţi ajuns. Este păcat când ai un bărbat ca Jason. El 
nu are nevoie decât de căldură, bunătate şi înţelegere de 
la o femeie, tocmai pentru că este un bărbat foarte dur. Mă 
voi ruga pentru tine, în speranţa ca toată căldura de aici să 
topească gheaţa care ţi s-a format în jurul sufletului şi să 
fii liberă să iubeşti din nou. lar acum să mergem să bem 
cafeaua. Ramón va vrea să te vadă şi să-ţi spună cât 
regretă ce s-a întâmplat cu tatăl tău. 

Se întoarseră în salon, o încăpere mare cu grinzi, 
până la nivelul tavanului. Podeaua strălucitoare, era parţial 
acoperită de un covor cărămiziu, iar ferestrele erau larg 
deschise, spre grădină. Se aşezară pe o sofa cu picioarele 
de lemn sculptat şi băură din ceşti delicate de porțelan. 


Ramón era un băiat înalt şi uscăţiv, cu părul negru, 
ondulat şi o aluniţă pe obrazul drept, cu nasul acvilin ca 
ciocul unei păsări de pradă. Când o văzu pe Diana se 
apropie de ea, îi luă ambele mâini şi începu să le sărute. 

— Sunt dezolat, zise el. 

— De ce? întrebă ea observând în acelaşi timp că 
Jason venea şi el dinspre grădină, iar Maria ieşise înaintea 
lui. Ce vrei să spui? 

— Tocmai am aflat că sunteţi măritată cu namila de 
acolo, zise el arătând spre Jason. 

— Dar ştiai că sunt măritată, purtam verighetă, spuse 
ea ridicând mâna pe care strălucea inelul. 

— Am observat-o, şi, dar am crezut că sunteţi văduvă. 
Veţi afla că nu sunt singurul dezolat din familie... 

— Diana? Eşti gata? Trebuie să plecăm, zise Jason pe 
obişnuitu-i ton dur pentru ca mai apoi când i se adresă lui 
Ramón s-o facă pe un ton jovial. Muchacho, poţi să-ţi 
păstrezi vorbele dulci pentru colegele de facultate. 

— Muchacho? repetă băiatul. Nu mai sunt de mult un 
puşti. 

— Aşa crezi? îl sfidă Jason. Mai eşti încă legat de 
fustele mamei. 

Jason începu să râdă. 

— Nu trebuia să-l necăjeşti pe Ramón, îl dojeni Diana 
când ieşiră, după ce-şi luă rămas-bun de la Maria. Nu 
făcea nimic rău. 

— Nu la răul pe care ţi l-ar fi putut face m-am gândit 
eu, zise Jason pe acelaşi ton rece şi tăios, mă interesa răul 
pe care i l-ai face tu. 

— Nu te înţeleg! Ce rău să-i fac eu lui Ramón? 

— La vârsta asta, Ramón este uşor impresionabil. Iar 
pericolul cel mai mare ar fi să se îndrăgostească. Caută 
femeia ideală şi poate avea impresia că aceea eşti tu. Eşti 
conştientă că ai fost întotdeauna o provocare pentru 
bărbaţi, sau mai bine zis o tentaţie, deşi acum te-ai mai 
maturizat puţin. 

— Mă faci să mă simt ca una dintre acele femei care 
fac totul în mod conştient pentru a duce un bărbat la 


pierzanie, obiectă ea căutându-şi ochelarii de soare în 
poşetă. 

—  Sirenă este cuvântul care te caracterizează 
perfect, continuă el. Tentezi bărbatul care porneşte în 
urmărirea ta, ştiu asta pe pielea mea. M-ai făcut să cred că 
eşti ceva deosebit cu pielea ta foarte albă, părul blond, în 
rochia aceea care ţi se asorta cu ochii, cu promisiunile pe 
care le făcea această gură cu buze senzuale, trupul tău 
minunat. Dar ce am găsit dincolo de acestea toate? Nimic. 

Această condamnare a relaţiei lor îi aduse în minte 
felul în care se cunoscuseră. Diana strânse din pumni până 
când unghiile i se înfipseră în carne. Vedea totul, celelalte 
maşini, trecătorii, clădirile printr-o ceaţă roşie, diafană, 
luptându-se cu durerea provocată de felul în care prezenta 
el relaţia lor. leşiră din oraş îndreptându-se spre 
autostrada care ducea la aeroport, înainte ca ceața să se 
ridice şi să vadă normal din nou. 

Când ajunseră la aeroport durerea mai slăbise din 
intensitate, locul ei fiind luat de dorinţa de a-l răni aşa cum 
o rănise şi el. Toată frustrarea din ultimele cincisprezece 
luni izbucni revărsându-se ca un vulcan care-şi scuipă lava 
incandescentă. 

— Te-am decepţionat, aşadar. Diana se trezi 
vorbindu-i cu voce tare, lucru care o surprinse şi pe ea. 
Crezi că numai tu te-ai simţit aşa? La mine te-ai gândit 
vreun moment? Am fost prea tânără, lipsită de experienţă 
şi prea romantică, aşa că ţi-am căzut pradă foarte uşor, te 
vedeam ca pe simbolul masculinităţii şi am făcut prostia să 
cred că te-ai îndrăgostit de mine, că ai renunţat la 
libertatea ta pentru mine. Dar n-a fost vorba de aşa ceva. 
N-ai avut niciun moment intenţia să devii un soţ adevărat. 
Am fost doar femeia la care te opreai din când în când, 
femeia din Londra... 

— Nu este adevărat, Diana, o opri el. 

— Atunci de ce ai plecat cu atâta uşurinţă şi ai 
refuzat dialogul? De ce nu mi-ai răspuns la scrisoare? 
Pentru că nu mă mai doreai, acesta este răspunsul. 

Ghemuită pe locul ei, Diana îşi simţea inima bătând 


puternic şi sângele pulsând. Jason intră în parcarea 
aeroportului şi opri maşina. Se făcu linişte, o linişte grea, 
apăsătoare. Jason se întoarse s-o privească. 

— Aşadar astfel ai văzut tu relaţia noastră, începu el. 
Şi cred că ştiu cine te-a ajutat s-o vezi aşa, draga ta 
prietenă, Eunice care, din gelozie, a făcut tot posibilul ca 
eu să par un personaj negativ. 

— Nu ea este de vină... Apoi Diana se opri de parcă 
ar fi avut o revelaţie şi continuă: de ce să fie ea geloasă pe 
mine? 

— Dacă tu nu ştii, nu sunt eu acela care să-ți 
deschidă ochii. Dar aş vrea să-ţi lămuresc totuşi câteva 
aspecte. Când am plecat în acea zi după cum mi-ai 
reproşat, mă duceam la Houston, şi tu ştiai. De acolo am 
fost trimis la Quito, unde am preluat funcţia de şef al 
exploatărilor. 

Acum vine partea pe care nu mă aştept s-o crezi. 
Intenţionam să-ţi scriu şi să-ţi cer să ne stabilim aici, unde 
să vin şi eu atunci când nu lucram în junglă. Dar înainte de 
asta am avut câteva probleme de lămurit pe şantier. Ceea 
ce s-a întâmplat acolo, a făcut imposibil să-ţi scriu. 

— Ştiu, accidentul... mi-a spus Maria, începu ea pe 
un ton umil. Durerea pe care o simţea se amplifică şi mai 
tare la gândul că el suferise iar ea nu-i fusese alături. 

— Atunci când mi-am mai revenit, continuă el, am 
primit şi scrisoarea ta care a sosit la trei luni după ce ai 
trimis-o. Ţi-am mai spus ce cred despre dorinţa ta dea mă 
ierta. Neavând la bază încrederea, era o minciună. Atâta 
timp cât gândeai aşa, nu aveam nevoie de tine. De aceea 
nu ţi-am răspuns şi am sperat că într-o bună zi te vei 
maturiza şi vei încerca un alt mod de abordare sau... vei 
divorța. 

Diana îşi muşcă buzele. În maşină se făcuse foarte 
cald şi simţi broboane de sudoare adunându-i-se pe frunte. 
Subiectul divorţului, care zăcuse ca o stâncă sub apele 
gândurilor ei în ultimul timp, ieşi la suprafaţă în toată 
urâţenia lui şi ea se înfioră numai la gândul acesta, căci nu 
asta îşi dorea. 


— Îmi pare rău că ai suferit din cauza acelui 
accident, începu ea, într-o încercare disperată de a-l face 
să ştie că-i păsa de el şi de starea lui. Aş fi vrut să mă 
anunti şi pe mine... 

— Şi cu ce ar fi schimbat asta situaţia? 

— Aş fi venit să fiu alături de tine! 

— Să mă ţii de mână şi să-mi spui că m-ai iertat? Nu, 
mai bine că n-ai aflat! După ce am citit scrisoarea rece pe 
care mi-ai trimis-o am fost fericit că n-am informat 
compania că m-am însurat, şi că nici unchiul Bill din Texas, 
singura mea rudă, n-a aflat de existenţa ta. 

Diana întoarse capul pentru ca el să nu-i vadă 
lacrimile. Nu voia să-l lase să vadă cât de tare o afectaseră 
vorbele lui. 

— Sper că ai înţeles corect mesajul meu, continuă el, 
nu am nevoie de iertarea ta pentru că n-am făcut nimic 
pentru care să trebuiască să fiu iertat. Aşa după cum 
spune nu ştiu care poet, ţi-am fost credincios în felul meu, 
în pofida poveştilor pe care ţi le-a turnat Eunice. 

— Dar m-ai minţit în legătură cu vizita la Paris, n-ai 
putut să-mi spui motivul, şi asta este tot ca o minciună. 

Jason luă o mină exasperată. Apoi cobori furios. 

— Ce rost ar avea să-ţi explic? Coboară ca să încui 
maşina. O las aici pentru ca Gary s-o poată recupera. Dacă 
continuăm discuţia pierdem avionul şi altul nu va mai 
pleca prea curând în direcţia Puno. Grăbeşte-te! 

Capitolul 4 

Când văzu avionul cu care urmau să zboare spre 
Puno, Diana înţelese de ce insistase Jason să ia un singur 
bagaj: era un avion mic bi-motor, cu locuri doar pentru 
şase sau şapte pasageri. 

Era vopsit în albastru şi alb şi în comparaţie cu 
avioanele de croazieră cu care era ea obişnuită să zboare i 
se părea o vrabie zburătăcită. Motoarele erau pornite când 
Jason o grăbi către scară. Imediat ce se închise uşa, 
zgomotul din interior crescu, iar avionul începu să ruleze 
pe pistă. 

După ce puse bagajul ei undeva, în spatele avionului, 


Jason o conduse spre cele două locuri libere şi-i spuse să-şi 
lege centura. După cum se vedea nu exista nicio 
stewardesă. Era un avion în care trebuia să te descurci de 
unul singur. În câteva minute aparatul decolă şi o luă spre 
munţi. De sus, Quito se vedea ca o mare cupă de îngheţată 
roz şi albă aşezată pe o farfurie verde. Renunţă la a mai 
privi pe hublou. Uitându-se în interiorul avionului observă 
o fetiţă de vreo zece ani, îmbrăcată într-o rochie de un 
roşu strălucitor, purtând la gât un colier făcut din pene şi 
mărgele. Părul negru îi era strâns la spate, iar faţa îi 
strălucea de curăţenie. După forma nasului şi culoarea 
tenului Diana realiză că era vorba despre o indiancă. 
Lângă ea stătea o altă femeie, tot indiancă, cu un sugar în 
braţe, şi un bărbat de aceeaşi origine care din când în 
când se întorcea să se uite la fetiţă. În spatele Dianei 
stătea Jason şi în urma lui un bărbat pe care acesta părea 
că-l cunoaşte foarte bine. 

Privind din nou pe hublou Diana văzu un râu care la 
un moment dat se îngusta într-atât încât părea un şarpe 
zăcând la soare în iarba verde. 

— Ce râu este, Jason? îl întrebă ea întorcându-se spre 
el. 

— Rio Napo, un afluent al Amazonului. Aici a lucrat 
tatăl meu mai mulţi ani, la explorări. 

— Şi? A găsit ceva? Diana realiză nu fără oarecare 
emoție că era pentru prima oară când intra în lumea în 
care lucra el, care-i fusese interzisă cât se aflase la Londra. 

— A găsit ceva dar nu îndeajuns pentru a face ca 
proiectul să fie viabil. Acum l-am preluat eu; mai sunt 
multe teste şi explorări de făcut, destule încât să mă ţină 
câţiva ani în ţara asta. 

Diana primi aceste informaţii ca un nou mesaj pentru 
ea. Prin aceste vorbe el o informa că va mai sta în Ecuador, 
dar înainte ca ea să se întrebe ce efect ar putea avea asta 
asupra ei, avionul schimbă cursul spre nord, pierzând din 
înălţime. Copilaşul începu să plângă. Părinţii indieni 
începură să se agite discutând în limba lor, speriaţi şi ei de 
căderea avionului. Diana întinse mâna spre fetiţă pentru a 


o linişti şi aceasta îi răspunse cu un zâmbet. Pilotul 
avionului se întoarse şi strigă ceva în limba lui către 
ceilalţi indieni. Avea un chip frumos bronzat, iar cu vorbele 
lui se pare că îi liniştise pe cei din interior. 

— Pilotul este Ted Turner, zise Jason, este misionar şi 
medic. El şi tovarăşii lui au făcut multe pentru indienii din 
aceste zone. Triburile de aici au fost decimate de bolile 
aduse de albi. Ted şi ai lui au reuşit să-i convingă să se 
vaccineze, mai ales împotriva pojarului. A fost o cale de a 
le arăta că nu toţi albii sunt exploatatori. 

— De aici încolo jungla pare de nepătruns, remarcă 
Diana. 

— Poate, dar nu este aşa, niciodată n-a fost de 
nepătruns. Inainte ca spaniolii să aducă bolile cu ei, 
existau mari concentrări de oameni pe malurile râului. Iar 
predecesorii micii tale prietene continuă el arătând spre 
micuța indiancă, le-au ţinut piept cu săgețile lor otrăvite. 
Erau indieni Jivaro, renumiţi pentru faptul că puteau să 
strângă în pumni un craniu până ajungea la dimensiunea 
unei portocale. Dar nu trebuie să te sperii, au renunţat la 
aceste practici. Pornirile lor sălbatice au mai fost 
temperate de misionari. Cred că vom ateriza în câteva 
minute, dar la Puno coborâm doar noi doi şi petrolistul de 
acolo. Ted are de lăsat nişte medicamente, apoi va 
transporta această familie în satul natal. Se pare că 
bebeluşul a avut probleme intestinale, iar Ted i-a dus la 
Quito să-l opereze. 

Spre surprinderea ei, Diana constată că Jason se 
preocupa de starea localnicilor. Micul avion ateriză fără 
probleme pe un câmp deschis. Atinse pământul cu uşurinţă 
apoi mai hurducăi înainte de a se opri. Întrucât nu exista o 
scară pentru pasageri, fură nevoiţi să sară în iarba înaltă şi 
umedă. Aerul era cald şi umed şi se îndreptară după 
această aventură spre coliba care ţinea loc de aeroport la 
Puno. Diana avu sentimentul că a intrat într-o saună. 
Imediat trupul i se acoperi de broboane de sudoare iar 
hainele i se lipiră de corp. 

Deodată, de undeva de sus, apăru un elicopter care 


părea o libelulă uriaşă. Paletele rotorului retezară crengile 
copacilor, speriind păsările care se risipiră în toate 
direcţiile. Nici nu aterizară bine că şi apărură câţiva 
bărbaţi cu haine de camuflaj îndreptându-se spre aeroport. 

Numele care era vopsit pe elicopter era scris şi pe 
uşa unui camion spre care o conduse Jason şi ea observă 
că erau şi alţi pasageri. Bărbaţii care coborâseră din 
elicopter se îngrămădiră şi ei, salutându-l pe Jason. Unul 
dintre ei se înghesui pe scaunul de lângă ea. îi zâmbi şi se 
prezentă: Ted Gordon. 

Apoi începu să discute cu Jason care conducea şi 
Diana constată că engleza vorbită de el era la fel de 
ininteligibilă ca şi limba indienilor din avion. 

Spre uimirea ei, Puno nu era doar o mică aşezare ci o 
localitate ridicată pe un deal, pe lângă care odinioară 
trecea un râu. Acum nu mai exista decât albia secată. 
Chiar de la distanţă se putea vedea numaidecât influenţa 
spaniolă la bisericile cu două turle care dominau casele cu 
pereţii vopsiți în alb, dar înverziţi din cauza muşchiului 
care creştea foarte viguros. Existau şi bungalouri moderne 
ridicate pe drumul dinspre aeroport, structuri de beton şi 
sticlă care apăreau ca nişte degete retezate din mijlocul 
celorlalte construcţii. 

Pe strada principală Jason opri pentru ca să coboare 
bărbaţii care alcătuiau o echipă de salvare, şi veniseră în 
localitate pentru o zi şi o noapte, cât erau liberi. Din nou 
rămaseră singuri. 

— Puno este mai mare decât mă aşteptam, zise 
Diana. 

— Abia acum începe să se dezvolte, mai ales datorită 
prospecţiunilor care se fac aici, s-a găsit destul de mult 
petrol. Dar şi înainte a fost o aşezare prosperă. Principala 
industrie era cea a alcoolului extras din trestia de zahăr. 
Familia Mariei a condus operaţiunile aici timp de mulţi ani. 
Vei vedea numele lor pe multe dintre clădirile din partea 
de nord - Guillermo Ltd Puno. Localitatea prezintă şi 
atracţie turistică, fiind una dintre porţile spre junglă. Am 
ajuns. 


Jason întoarse într-o piaţetă. Pe una dintre laturi se 
afla o biserică din chirpici, cu un singur turn. În faţa ei 
Diana văzu o clădire de lemn cu o verandă, unde, cu litere 
mari, era scris Grand hotel. Jason opri camioneta în faţa 
hotelului şi cobori. Dezlipindu-se de bancheta maşinii, 
Diana cobori şi ea din vehicul în noroiul străzii. 

În atmosfera tăcută a străzii auzea zgomotul făcut de 
apa care cădea pe piatră şi ridicând privirea observă un 
copac imens aflat în mijlocul piaţetei. Ramurile sale mari 
aveau frunziş bogat şi se răsfrângeau deasupra unei 
fântâni de piatră. Apa din fântână formase o baltă în care 
se reflecta turnul alb al bisericii. O indiancă cu faţa 
ascunsă de o pălărie panama, cu fustele largi, vindea lămâi 
şi portocale dintr-un coş, care păreau nişte pete de culoare 
în acea zi mohorâtă şi ploioasă. 

— Aici stau când ajung prin locurile astea, o informă 
Jason pe când urcau treptele de lemn care scârţiau la 
fiecare pas. În verandă, pe lângă măsuţele vechi de lemn, 
se mai aflau câteva scaune şi şezlonguri. 

— Ţi-e foame? o întrebă Jason deschizând uşa 
hotelului. 

— Putin. De fapt, setea mă chinuieşte mai mult. 

— O să-ţi duc valiza în camera mea şi după ce 
mâncăm ceva o să te duc la spital, îi spuse el. 

Proprietara hotelului era o femeie planturoasă, cu o 
figură frumoasă strălucind de bucurie. îl salută pe Jason şi 
fu bucuroasă că o adusese şi pe Diana, deşi ea venise cu o 
ocazie nefericită. Vorbea engleza cu accent nemţesc, îşi 
spuse Diana. 

Camera lui Jason avea pat dublu, iar ferestrele 
dădeau spre piaţetă. Baia era mică şi la fel de veche ca şi 
restul hotelului dar instalaţiile erau în stare de 
funcţionare. Fu fericită să poată face duş şi să-şi treacă 
pieptenele prin părul care din cauza umidității se lipise în 
şuviţe inestetice. 

În timp ce Jason făcu duş, ea se schimbă într-o rochie 
uşoară de bumbac. 

Coborâră în holul hotelului care părea foarte 


întunecos din cauza culorii maro predominante. Un 
ventilator montat pe tavan abia mai făcea faţă. Mâncară 
aţi de pollo, un fel de mâncare foarte condimentat din 
carne de pui cu ceapă, ardei iuți şi roşii, cu orez ca 
garnitură. Jason bău şi o bere iar ea un pahar de apă 
minerală. 

Acum se simţea mult mai bine şi nu obiectă când 
Jason îi propuse să meargă pe jos la spital. 

— Nu este departe de aici, iar dacă mergi pe jos vei 
învăţa mai repede drumul, pentru că eu nu pot rămâne cu 
tine. Trebuie să plec la una dintre sondele noi, unde au 
apărut probleme. 

— Te întorci repede? întrebă ea consternată la ideea 
că rămânea singură în acest loc. 

— Nu sunt sigur. Oricum, nu mă aştepta, fu răspunsul 
lui. 

Traversară o alee plină de noroi, străjuită de 
bungalouri fiecare cu verandă şi grădiniţă cu iarba foarte 
înaltă, cu palmieri şi eucalipţi. Cerul era atât de jos încât 
norii păreau că vor cădea curând asupra lor. Începu 
imediat şi ploaia iar Jason o conduse spre o clădire cu două 
etaje din prefabricate, care era spitalul. Ajunseră tocmai 
când ploaia începea să se intensifice, o ploaie caldă, care 
antrena toate musculiţele şi ţânţarii. 

Nu mai văzuse astfel de ploaie, părea o perdea care 
schimba totul în calea ei. Clădirile păreau mai apropiate. 
Aleea mustea de apă, iar acoperişurile caselor răsunau de 
stropii grei. 

Holul de la intrarea în spital părea răcoros şi liniştit 
în contrast cu zgomotul de afară. O femeie zâmbitoare, cu 
ochii negri, răspunse la întrebările lui Jason şi o salută pe 
Diana. 

— Domnul Farley abia aşteaptă să vă vadă. Pare 
puţin cam obosit şi distrat, are o contuzie la cap. 

— Credeţi că vom putea să-l transportăm la Quito? o 
întrebă Diana. 

— Nu vă pot răspunde deocamdată la întrebare. 
Poate doctorul Willis vă va spune ceva concret. Dacă veniţi 


mâine dimineață veţi putea discuta cu el. Tatăl 
dumneavoastră se află în al treilea salon pe dreapta. 

— Mulţumesc, zise Diana şi porni în direcţia indicată. 

Jason o prinse de mână. 

— Diana, eu nu pot să-l văd pe tatăl tău, trebuie să 
plec imediat cu un elicopter, îi spuse el. Transmite-i 
sănătate din partea mea. 

Jason rămase ţintuind-o cu privirea, fără a-i elibera 
braţul iar privirile ei se opriră asupra cămăşii lui 
descheiate la piept, de un albastru deschis care contrasta 
cu pielea bronzată. 

Era momentul despărțirii care Dianei îi evocă alte 
multe momente de acest gen, când se strângeau ca 
disperaţi în braţe. Acum însă ea ar fi vrut să-şi odihnească 
capul la pieptul lui, să caute alinare. 

Tânjise prea mult după el. Abia realizând ce făcea, ea 
ridică privirea şi mândria ei cedă, lăsând-o fără apărare la 
dispoziţia lui. 

— Jason, nu pleca, stai cu mine, te rog. 

Jason o strânse uşor de braţ iar ea în loc să se simtă 
înfrântă avu un scurt moment de triumf observând că încă 
îi mai provoca reacţii. Dar în secunda următoare el îi 
eliberă braţul şi se întoarse spre fereastră, privind ploaia 
care cădea fără oprire. 

— Nu pot, îi răspunse el încercând să pară nepăsător. 

— Atunci, măcar întoarce-te diseară, te rog. 

El o privi uimit apoi se uită din nou pe fereastră. 

— Nu pot să promit nimic, de obicei stau câteva zile 
pe şantier. 

— Dar dacă eu plec până te întorci la Puno? Dacă 
tata se simte bine şi-l pot muta la Quito? Ce vei face 
atunci? adăugă ea disperată, văzând că Jason se întoarce şi 
pleacă. 

Jason pleca din nou aşa cum plecase de multe ori, 
lăsând-o fără niciun regret în urmă. Se mai întoarse şi o 
privi din cadrul uşii. O examină din cap până-n picioare de 
parcă ar fi vrut să-şi amintească totul despre ea. Încurajată 
de privirea lui, Diana făcu un pas spre el. 


— Te rog, Jason, murmură ea. 

— Ce mă rogi, Diana? Vrei să mă legi iar de tine şi 
când nu voi putea să-mi respect promisiunile să mă acuzi 
iarăşi? Nu mai fac asta. Hai să stabilim altfel lucrurile: de 
acum, va trebui să dansezi aşa cum cânt eu, altfel... îţi vei 
vedea de drumul tău. Sau, mai bine zis, dacă nu te găsesc 
când mă întorc la Puno voi şti că s-a terminat totul între 
noi. Spune-i lui Chris că-i doresc multă sănătate, da? 

Uşile de sticlă se deschiseră o clipă şi îl înghiţiră. 
Diana se îndreptă spre fereastră şi îl urmări până când 
dispăru, în ploaie şi noroi. Se întoarse conştientă că 
asistenta o privea ciudat şi porni spre camera tatălui ei. 
Era un salon mic dar foarte curat, cu pereţii vopsiți în 
verde, cu aer condiţionat ca şi restul spitalului. O asistentă 
se afla la capul tatălui ei verificându-i temperatura şi 
pulsul. 

— A sosit fiica dumneavoastră, domnule Farley, zise 
ea cu un accent plăcut. Este puţin ametit, îi şopti ea 
Dianei, îndreptându-se spre ieşire, să nu staţi prea mult. 

Chris Farley era sprijinit de perne. Pe frunte avea un 
plasture mare care probabil acoperea vreo rană, iar braţul 
îi era în ghips. Părea foarte obosit dar reuşi să zâmbească. 

— Ai scăpat uşor! îi spuse ea. 

— Eu am avut noroc, dar pilotul a murit. Iar dacă n-ar 
fi fost Jason nici eu n-aş fi fost aici. 

— Oh, exclamă Diana, aşezându-se pe scaunul de la 
patul bolnavului. Ce-a făcut Jason? 

— Ne aştepta să aterizăm şi imediat ce a văzut ce s-a 
întâmplat a fugit spre noi. M-a tras pe mine şi pe un altul 
afară înainte ca rabla de elicopter să ia foc. 

Chris Farley continuă să ţină mâna fiicei sale, chiar şi 
cu ochii închişi. Ea simţi lacrimile că-i inundă obrajii. Acum 
ştia de ce era Jason atât de istovit în noaptea în care 
venise s-o caute şi pentru a doua oară află că soţul ei era 
un viteaz pe care-l interesa soarta altora. 

— Cred c-ai fost uimită când l-ai văzut, zise tatăl ei, 
deschizând ochii. De data asta privirea lui era limpede iar 
ochii nu-i mai erau obosiţi. 


— Ce şiret eşti, tată! Ai ştiut că Jason este aici, nu? 

— Da. Când am văzut că nu-ți răspunde la scrisoare 
am aflat unde lucrează. 

— Iar mie de ce nu mi-ai spus? 

— Din mai multe motive, principalul fiind că nu-mi 
place să mă amestec în treburile altora. Am ştiut despre 
discuţiile voastre! 

— De unde? 

— De la Jason. A trecut pe la mine în drum spre 
aeroport şi am văzut că era supărat. Mi-a spus motivul iar 
eu am fost înclinat să-i ţin partea. De aceea nu ţi-am spus 
unde se află. M-am gândit că nu ti-ar strica să suferi puţin 
pentru el. N-ai făcut bine că ai crezut minciunile lui Eunice 
în loc să-l crezi pe el! 

— Tată, tu i-ai scris lui Jason că mă aduci în Ecuador? 

— Nu, m-am gândit că o surpriză ca asta nu i-ar 
strica nici lui. Nu m-am aşteptat să fie atât de mândru şi 
ranchiunos. Mi-a luat ceva timp să-l conving să meargă 
după tine la Quito. Am considerat că era cea mai bună cale 
să vă întâlniți şi să vă lămuriţi. Aţi făcut-o? 

— Sper că da. Sau cel puţin am aflat de ce nu mi-a 
răspuns la scrisoare, după ce a venit aici. Dar n-aş putea 
spune că a fost foarte amabil cu mine; acum a plecat din 
nou, fără să fi avut o discuţie serioasă. Nu s-a schimbat 
nimic în relaţia noastră. Căutarea petrolului este mai 
importantă decât mine. 

— Se va întoarce? 

— Da, dar nu se ştie când. 

— lar tu unde vei sta? 

— La Grand hotel. 

— Nu este un loc în care o femeie singură să se simtă 
în siguranţă, va trebui să fii atentă. Bărbaţii care vin aici 
din junglă după ce au forat acolo nu prea au comportament 
elegant. 

— Nu-ţi face probleme, tată, voi fi foarte atentă. 
Diana observa că el obosise aşa că se ridică de pe scaun. 
Voi veni din nou mâine când este şi doctorul care te 
tratează. Poate va fi de acord să te mutăm la Quito. 


— Mă îndoiesc, oftă Chris. Mă doare capul foarte 
tare, am amețeli. Şi încă ceva, Diana, încearcă să te 
menajezi, în clima asta te îmbolnăveşti foarte uşor. 

Din fericire ploaia se oprise, dar aerul era foarte cald 
şi sufocant iar roiurile de țânțari păreau s-o urmărească 
aşa că fu fericită când ajunse la hotel. 

— Doriţi un ceai? o întrebă proprietăreasa hotelului. 

— Ceai? Adevărat? se miră Diana. Sigur că da! 

— Bine, îl voi pregăti eu, aşteptaţi-mă, vă rog, în 
salon. 

Salonul era o altă încăpere la fel de veche şi 
demodată ca şi celelalte. Avea un covor verde cam vechi, 
câteva scaune de pai cu perne şi nişte măsuţe. Pereţii era 
decoraţi cu fotografii alb negru ale unor persoane 
îmbrăcate în stil edwardian. Unele stăteau în faţa 
hotelului, altele păreau gata de plecare în junglă, în 
expediţie. 

Diana tocmai privea aceste fotografii când femeia 
intră cu o tavă pe care se aflau un ceainic, două ceşti şi 
farfurioare. 

— Vă rog, luaţi loc aici, zise ea, voi bea şi eu ceai cu 
dumneavoastră. 

— Am remarcat că vorbiţi engleza cu accent, zise 
Diana după ce luă o gură de ceai. 

— Am venit aici din Germania cu mulţi ani în urmă, 
cu soţul meu. Sunt destul de mulţi germani pe aceste 
meleaguri. Soţul meu a cumpărat acest hotel deşi era într- 
o localitate mică dar a ştiut că se va găsi cândva petrol 
aici. De fapt, industria hotelieră este în plină dezvoltare. 
Tot mai mulţi oameni fac excursii în jos pe râu, spre 
pământurile indienilor Jivaros. Apoi femeia o privi 
insistent. Soţul dumneavoastră se întoarce repede? 

— După câteva zile, mi-a spus. 

— Este un om bun. Cred că-i simţiţi lipsa când nu 
este acasă! 

— Da, aşa este. 

— Majoritatea bărbaţilor care lucrează aici ca 
petrolişti nu sunt căsătoriţi, cei mai mulţi sunt divorţaţi. 


Eu n-am ştiut că señor Clarke este căsătorit, dar m-am 
gândit că a fost, pentru că o dată m-a întrebat dacă nu ştiu 
o casă de vânzare în Quito. 

Diana o privi pe femeie şi îi zâmbi, dar gândul că 
Jason poate cumpărase deja o casă o urmări toată seara. 

Noaptea căzu ca o perdea neagră de catifea, 
acoperind totul. Cei câţiva locuitori ai hotelului erau cu 
toţii vorbitori de limbă spaniolă, aşa că nu avu cu cine să 
discute. lar biblioteca de la parterul hotelului avea doar 
câteva volume în engleză. Găsi totuşi un exemplar al lui 
Thornton Wilder despre Peru, Podul din San Louis Rey, dar 
acesta nu-i reţinu atenţia pentru mult timp. Mintea ei era 
prea plină de probleme şi orice ar fi făcut revenea mereu 
la problema principală, Jason. Urcă în camera ei plictisită, 
prea obosită pentru a se dezbrăca, şi ascultă zgomotele 
nopţii care răzbăteau prin fereastra deschisă cu o plasă 
care împiedica pătrunderea insectelor. Din depărtare se 
auzea o chitară, râsul unei fete şi zgomotul făcut de o 
arteziană. Pe tavan era instalat un ventilator care torcea 
liniştit, stârnind aerul umed pentru a crea senzaţia de 
răcoare. Dar era numai o senzaţie, pentru că pielea Dianei 
era tot mai umedă, în timp ce tânjea după Jason cu o 
intensitate alarmantă. 

Ce bine ar fi fost dacă el nu s-ar fi dus pe şantier! 
Dacă ar fi rămas cu ea în această încăpere, să stea aşa 
unul lângă altul în întuneric, vorbind şi încercând să se 
înţeleagă unul pe celălalt. 

Să lămurească lucrurile. Pentru asta o adusese tatăl 
ei în Ecuador. Sau cel puţin asta spusese. Dar ce credea el 
oare despre progresele pe care le făcuseră până acum? Nu 
rezolvaseră nimic prin frânturile de idei pe care le 
schimbaseră la spital sau pe drum, în avion sau maşină. 
Nu, distinsul ei tată n-ar considera schimbul vag de idei ca 
pe o rezolvare a lucrurilor. Dar cel puţin acum, 
comunicaseră; aflase motivul pentru care Jason nu-i 
răspunsese la scrisoare. 

De ce oare îi scrisese ea acea misivă rece şi 
impersonală? De ce nu aşteptase să primească veşti de la 


el mai întâi, aşa cum îi spusese el că intenţionase înainte 
de accident? Poate că el ar fi făcut-o după ce s-ar fi 
vindecat, i-ar fi scris ce se întâmplase, ea l-ar fi înţeles şi 
ar fi venit într-un suflet alături de el. 

Dar în loc de asta primise acea misivă rece de la ea, 
care-i rănise şi mai mult mândria bărbătească şi se 
hotărâse să n-o mai caute vreodată iar Maria Suárez şi 
nepoata ei Rosa făcuseră ceea ce trebuia să facă Diana. 

Se aşeză pe marginea patului cuprinsă de regretul de 
a nu fi fost alături de Jason când avusese nevoie de ea şi 
simţi o durere acută în inimă când îşi aminti reacţia lui 
violentă de respingere atunci când îi arătase compasiune. 

Ţi-am fost credincios în felul meu, îi spusese Jason, 
iar ea îl crezuse. Poate dacă i-ar fi spus asta cu 
cincisprezece luni în urmă lucrurile ar fi evoluat altfel. Dar 
oare ea l-ar fi crezut atunci? Sau ar fi crezut-o pe Eunice? 

Diana gemu întorcându-şi capul pe perna jilavă. Işi 
dori să nu fi aplecat urechea la vorbele Eunicei, dar de 
unde să-şi închipuie ea atunci că prietena ei era geloasă? 
Dar de ce acţionase prietena ei astfel? Oare din cauza 
fratelui ei, Paul? Jason spunea că ştie de ce dar nu fusese 
momentul ca ea să insiste, să afle versiunea lui. 

Dacă ar fi acum alături de ea, l-ar întreba. L-ar 
întreba şi despre scrisoarea de la femeia aceea, Carol. Ar fi 
avut curajul să-i mărturisească faptul c-o citise. Iar el i-ar fi 
explicat cine era Carol şi de ce se dusese la Paris s-o vadă. 
Şi indiferent cât ar fi durut-o adevărul l-ar fi acceptat 
pentru ca ea şi Jason să poată avea un nou început. 

Dar el nu era aici. Plecase din nou, iar dacă nu stătea 
aici, în Puno, până se întorcea nu avea să-l mai vadă 
vreodată, pentru că el îi explicase foarte clar că nu va veni 
după ea. Jason n-o mai dorea, nu mai avea nevoie de ea, 
era evident, învățase să trăiască şi fără ea. Sau poate 
cunoscuse pe altcineva... Da, asta era, cunoscuse pe 
altcineva pentru care intenţionase să cumpere o casă la 
Quito; cineva cu care urma să se căsătorească imediat ce 
divorța de ea. Nu aşa îi spusese? încearcă alt mod de 
abordare, sau divorțul! 


Gândurile ca şi căldura insuportabilă n-o lăsau să 
adoarmă, dar o făceau să se confrunte cu ea însăşi, făcând- 
o să înţeleagă că acum, după ce-l văzuse pe Jason şi fusese 
alături de el câteva ore, îl iubea mai mult ca oricând, iar 
dacă nu va putea trăi ca soţie a lui, n-ar mai fi vrut să 
trăiască. 

Dimineaţa se trezi cu gura uscată, cu o durere 
cumplită de cap, dar oarecum mai liniştită de parcă s-ar fi 
împăcat cu sine. Un duş rece, o rochie curată de bumbac, 
un suc de portocale şi o cafea bună făcură minuni şi se 
simţi pregătită să plece spre spital. 

Aerul era tot umed dar apăruse soarele, făcând să 
strălucească totul în jur. 

Ajunsă la spital îl cunoscu pe medicul care se ocupa 
de tatăl ei. Era un tânăr american, ale cărui maniere 
elegante şi siguranţă de sine o făcură să spere în 
vindecarea tatălui ei. Dar el îi spuse că nu recomanda 
deocamdată mutarea acestuia la Quito. 

— Odihna şi repausul îi vor ajuta foarte mult la 
vindecare şi acestea le poate avea la fel de bine şi aici ca şi 
la Quito. Drumul cu avionul şi maşina până acolo i-ar face 
mai mult rău decât bine, o asigură el. Este vreo problemă 
cu şederea dumneavoastră la Puno până se va restabili? 
Estimez că într-o săptămână se va putea întoarce fără 
probleme la Londra. 

— Nu este nicio problemă. 

— Atunci vom relua discuţia la sfârşitul săptămânii. 

Diana se gândi că poate până atunci se va întoarce şi 

Jason şi va putea lămuri situaţia cu el. 

— Sper că sunteţi vaccinată corespunzător pentru 
această parte a lumii şi nu veţi face febră, difterie, variolă, 
holeră, sau tetanos. Dacă nu, aş putea să vă vaccinez chiar 
acum! 

Diana îi spuse ce vaccinuri făcuse iar medicul îi dădu 
nişte pastile pentru cazul în care ar fi făcut febră, o 
preveni să nu bea apă, să cumpere doar băuturi 
îmbuteliate şi să evite expunerea la soare. După ce-i 
mulţumi, Diana se duse să-şi vadă tatăl, pe care-l informă 


că va sta cu el cel puţin până la sfârşitul săptămânii. 

— Sunt mulţumit de îngrijirea de aici. Mă 
îngrijorează însă starea ta. Cum te descurci în hotelul 
acela? 

— Destul de bine. Proprietăreasa este amabilă şi-l 
cunoaşte pe Jason. 

— Ce simţi pentru el acum? Tot mai crezi că divorţul 
este cea mai bună idee? 

— Nu, mi-am dat seama că-l iubesc şi am decis să 
rămân soţia lui. Nu-l iubesc pe Paul. Dar Jason mă 
îngrijorează; pare mai înrăit şi mai dur ca oricând. 

— Sincer vorbind, draga mea, nu mă surprinde. Te- 
am prevenit că Jason este un tip dificil şi se pare că l-a 
afectat foarte mult lipsa ta de încredere. Dar chiar şi acum 
cred că dacă în ziua în care v-aţi despărţit te-ai fi dus după 
el, te-ar fi luat la Houston. Acum se ţine tare pe poziţii. 
Cred că l-a afectat scrisoarea pe care i-ai trimis-o. Ce-i 
spuneai în ea? 

— Că l-am iertat, dar a fost o scrisoare rece, în care 
n-am lăsat să transpară sentimentele mele. 

— Mare greşeală, draga mea. 

— N-am ştiut ce să-i scriu altceva. Dacă aş fi ştiut 
unde este m-aş fi dus la el, n-ar mai fi trebuit să-i scriu 
blestemata aia de scrisoare. A fost ideea ta, tată... 

— Aşa este, zise tatăl cu un oftat. Dar n-am realizat 
pe atunci cum gândeai tu, poate dacă ar fi trăit mama ta... 

— Nu te învinui, tată, ai dreptate, n-am ştiut nimic 
despre dragoste. Am crezut că este de ajuns să ne dorim 
unul pe celălalt. Am învăţat ceva între timp, dar mă tem că 
este prea târziu... am sentimentul că Jason are pe altcineva 
şi nu mă mai doreşte. 

— Există o cale de a afla asta. 

— Care, tată? 

— Întreabă-l pe el, răspunse domnul Farley şi închise 
ochii obosit. 

Următoarele două zile trecură uşor, în pofida 
atmosferei insuportabile din camera hotelului. Diana se 
bucura de vizitele la spital pentru că putea discuta cu tatăl 


ei dar şi cu doctorii şi asistentele spitalului, toţi tineri 
entuziaşti, pasionaţi de munca lor. Pe lângă faptul că se 
ocupau de bolnavi, ei se îngrijeau şi de comunitatea locală 
care consta în majoritate din familii de indieni. 

Se  împrieteni cu Gerda Schwartz, proprietara 
hotelului, cu care bea ceaiul şi discuta îndelung. Singura 
problemă erau serile în care nu avea ce face la hotel, iar 
Gerda o sfătuise să nu iasă în oraş singură căci femeile din 
zonă nu ieşeau decât însoţite. 

— Şi sub niciun motiv să nu intri în vreun bar aici, la 
hotel, sau în altă parte, în Puno, adăugase Gerda. 


sgy zŠ 
= iz ta 
E Era 


— De ce nu? întrebase Diana amuzată că Gerda îşi 
asumase rolul de protectoare a ei. 

— Pentru că o fată drăguță ca tine nu are aici aceeaşi 
libertate ca în Anglia. Dacă intri singură aici într-un bar, 
bărbaţii vor fi convinşi că le cauţi compania şi abia 
aşteaptă să intre în vorbă şi să devină nepoliticoşi. Cred că 
domnului Clarke nu i-ar conveni asta! 

— Poate că nu, oftă Diana, aprobând-o pe Gerda ca 
întotdeauna când făcea vreo remarcă despre Jason, care 
avusese dreptate poate s-o aducă în acest mic hotel. Ştia 
că Gerda o va păzi. Acest gând o făcu să se mai 
înveselească puţin. Poate că lui Jason îi păsa ce se 
întâmpla cu ea, şi cu timpul, va ajunge s-o iubească din 
NOU. 

Intr-una din zile, chiar când se pregătea să plece la 
spital, un Cadillac negru opri în faţa hotelului. 

— Gott în Himmel! exclamă Gerda. Este chiar Luis 
Guillermo! 

— Este o persoană importantă? 

— Unul dintre cei mai bogaţi bărbaţi din ţară, 
poreclit señor Trestie de zahăr. Mă întreb ce caută aici? 

— O să te las să afli, zise Diana coborând treptele 
tocmai când şoferul deschise portiera şi un bărbat în 
costum elegant, gri, cobori. 

Diana porni spre spital dar întoarse capul, curioasă 
ca şi Gerda şi toţi cei care se adunaseră în faţa hotelului. 


Deodată în uşa hotelului apăru Gerda care îi făcu semne 
disperate. Diana îi răspunse şi ea dar apoi realiză că 
femeia nu-i făcea semne de rămas bun ci de a se întoarce, 
aşa că făcu stânga - împrejur şi porni spre hotel. Când 
ajunse în hol află că bărbatul o aştepta. 

— Senora Clarke, sunt Luis Guillermo, fratele Mariei 
Suârez; sora mea mi-a spus să trec pe aici să te văd şi iată- 
mă. 

Avea acelaşi zâmbet fermecător ca al Mariei şi dintr- 
o privire o învălui toată din cap până-n picioare începând 
de la pălărioara albă pe care o purta în dimineaţa aceea şi 
terminând cu sandalele tot albe. Era un bărbat de vreo 
patruzeci şi cinci de ani, foarte sigur pe el. 

— Mă bucur să vă cunosc, señor, zise Diana. 

— Cum se simte tatăl dumitale? 

— Ceva mai bine. 

— Asta mă bucură. Aş vrea să-i fac o vizită, dacă se 
poate. 

— Sunt sigură că se va bucura de vizita 
dumneavoastră. Tocmai plecam spre spital. 

— În acest caz, permiteţi-mi să vă conduc. După un 
scurt moment de ezitare, Diana urcă în maşina cu aer 
condiţionat, aşezându-se într-un colţ. Luis Guillermo se 
aşeză în celălalt, cu multă grijă pentru a nu-şi strica dunga 
pantalonilor. 

— Dar unde este enigmaticul Jason? întrebă el cu 
sarcasm de parcă Jason i-ar fi provocat amuzamentul. 

— N-am ştiut că-l cunoaşteţi, replică Diana. 

— Ne-am întâlnit de câteva ori la Quito, la familia 
Suárez, apoi a stat la mine câteva zile, la hacienda. N-am 
ştiut pe atunci că are o soţie atât de frumoasă. De ce nu 
ne-a spus nimic despre tine, señora? 

Diana nu putea da un răspuns satisfăcător la această 
întrebare care ar fi trebuit s-o implice într-un şir de 
explicaţii despre comportamentul lui Jason. Nu putea să-i 
spună că acesta detesta discuţiile şi micile bârfe de care se 
folosesc oamenii de obicei, sau că nu-i plăcea să vorbească 
despre sine. Aşa că preferă să nu răspundă şi să privească 


pe fereastra maşinii. Ajunseră imediat la spital iar şoferul 
deschise portiera mai întâi pentru Luis, care cobori, 
întinzându-i ei mâna. 

După cum se aştepta, tatăl ei se bucură mult de vizita 
lui Luis, care îl trată cu căldura şi amabilitatea 
caracteristică ecuadorienilor. 

— Am venit şi pentru a-ţi face o propunere, dragă 
Chris, zise Luis. Aş vrea să-ţi iau fiica să stea la hacienda 
mea pentru o zi sau două. Îi permiţi? Ar fi oricum mai bine 
decât să stea în hotelul acela. Şi eu sunt văduv, după cum 
ştii, locuiesc cu fiica mea, Rosa, care este cu câţiva ani mai 
mică decât Diana şi s-ar bucura teribil de vizita fetei tale. 

— Luis, aş vrea să lămurim lucrurile chiar de la 
început, zise Chris Farley. Diana este o femeie liberă, nu 
are nevoie de permisiunea mea pentru a merge undeva. 

— A, sigur, înţeleg. Atunci, ce zici, señora? Vii cu 
mine în seara asta? Hacienda mea este la altitudine mai 
mare decât hotelul la care stai şi acolo noaptea este ceva 
mai rece. Avem toate dotările moderne şi sunt sigur că te 
vei simţi bine. 

— Vă mulţumesc pentru invitaţie, domnule, dar am 
venit aici ca să stau cu tatăl meu. Pentru a nu vă refuza v- 
aş putea face o vizită scurtă de câteva ore. 

Luis ridică din umeri. 

— Nicio problemă, dar hacienda mea este cam 
departe de aici şi ar fi mai convenabil dacă ai sta acolo o 
noapte sau două. 

Diana ezită. Dorea să viziteze hacienda, s-o cunoască 
pe Rosa, pe care Maria o lăuda atât, dar îi era teamă că-l 
va pierde pe Jason care putea să sosească între timp. 

— Nu te gândi la mine, draga mea, zise Chris Farley, 
mă simt mult mai bine, nu va fi o problemă dacă ai lipsi o 
zi sau două. 

— Dar dacă se întoarce Jason între timp? 

— Îi laşi un bilet în care îi spui unde te afli, răspunse 
Luis. Poţi să-i spui că eu şi Rosa abia aşteptăm să-l vedem 
când va veni să te ia de la hacienda. Ce zici, señora? 

Diana nu avea motiv să obiecteze căci Luis i le 


demolase pe toate. De altfel, el începu să râdă, moment în 
care semăna şi mai mult cu Maria. 

— Rămâne stabilit, vii cu mine diseară? 

— Crezi că este bine aşa, tată? 

— Sigur că da, du-te şi simte-te bine, fata mea. Nu te 
vei întâlni a doua oară în viaţă cu o invitaţie ca asta. 

— În acest caz vin cu dumneavoastră, domnule, dar 
va trebui să mă întorc la hotel pentru a-mi lua câteva 
lucruri de acolo şi să-i las un bilet lui Jason. 

— Sigur că da. Aş vrea totuşi să plecăm pe lumină ca 
să vezi tot peisajul minunat. Apoi, întorcându-se spre Chris 
adăugă: voi avea grijă de ea, nu-ţi face probleme. Iar când 
părăseşti spitalul aş vrea să vii să stai o vreme la mine. 

— Îţi mulţumesc pentru invitaţie, Luis, dar imediat ce 
am permisiunea medicului, plec în Anglia; am petrecut 
cam mult timp pe aici. Afacerile mele au avut de suferit. 

— Păcat, dar îţi înţeleg motivele. Mergem, señora? 
Pot să-ţi spun Diana? 

Capitolul 5 

Drumul care pornea în susul râului spre hacienda lui 
Guillermo era lat şi recent pietruit. După câţiva kilometri o 
luară la dreapta şi trecură un pod nou, de oţel. Diana şi-ar 
fi dorit să scape de aerul acela jilav care îngreuna 
respiraţia. Peisajul era încântător, copacii erau foarte 
apropiaţi, ramurile lor aproape că se întrepătrundeau. De 
la verdele pal la cel închis, la smaraldul strălucitor, pe 
fundalul cărora, pe alocuri creşteau florile junglei, 
orhideele. 

— Când eram copil ăsta era doar un drum îngust pe 
care treceau catârii şi caii, zise Luis. Podurile erau făcute 
din trei sau patru trunchiuri de copac lipite cu pământ 
între ele, aşa încât atunci când le treceai trebuia să te 
asiguri că măgarul sau calul cunosc locul bine şi nu calcă 
decât acolo unde trebuie. Când termină el de vorbit 
trecuseră deja râul şi Diana se lăsă furată de peisajul 
superb al unor chei, unde vegetaţia creştea numai în 
partea dinspre râu care era acum atât de jos, sub nivelul la 
care erau ei, încât apa părea neagră. Drumul avea multe 


suişuri şi coborâşuri. Deodată toate culorile acelea 
minunate dispărură, de parcă o lumină minunată care le 
pusese în valoare fusese brusc stinsă. Întunericul se lăsă 
neaşteptat de repede şi nu rămase decât lumina celor două 
faruri ale maşinii. 

— Chiar şi pe întunericul ăsta simt verdele foarte 
intens, zise Diana. 

— Şi. După cum am observat eşti foarte atentă la 
ceea ce este în jur, remarcă Luis. Jungla te-a impresionat. 
Mâine când te vei trezi o să vezi munţii din nou, dar vor fi 
foarte departe. Hacienda mea este foarte mare, cuprinde 
câteva dealuri şi este mărginită de două râuri. Cultivăm 
cacao, trestie de zahăr şi cafea. Avem şi o cultură de 
bananieri, citrice şi piersici. Apoi, el schimbă brusc 
subiectul: eşti măritată de mult cu Jason? 

— De aproape doi ani, îi răspunse ea surprinsă de 
schimbarea discuţiei de la generalităţi la lucruri cu 
caracter personal. 

— Dar a stat aici singur peste un an, remarcă el. Mi 
se pare ciudat să staţi atâta timp despărțiți, fiind proaspăt 
căsătoriţi. Este normal ca în primii ani de căsătorie soţii să 
stea mai mult împreună. N-ai putut veni cu el în Ecuador? 

Diana nu ştiu ce să-i răspundă fără a-l minţi, aşa că 
tăcu din nou, gândindu-se că acest bărbat era cu câţiva 
mai tânăr decât tatăl ei şi avea o fiică de seama ei, aşa că 
nu trebuia să se lase impresionată de evidentul interes pe 
care-l manifesta faţă de ea. Observă că la capătul drumului 
se vedeau mai multe lumini, deci ajunseseră la hacienda. 

— Văd că nu-mi răspunzi la întrebare, continuă Luis 
şi cred că ştiu de ce. Diana îl simţi mişcându-se dar nu se 
aşteptă la un astfel de gest din partea lui; dintr-odată 
mâna lui o acoperi pe a ei; ţi-e frig, chiquita, zise el. Asta 
pentru că n-ai fost iubită un an întreg? Este păcat că o fată 
frumoasă ca tine a fost neglijată atâta vreme, mă face să 
mă mir de Jason. Cum se poate ca acest bărbat să aibă în 
vine numai apă? 

Diana realiză că greşise acceptând invitaţia lui Luis 
Guillermo. Era evident că acesta, deşi cu mult mai în 


vârstă decât ea, îi făcea curte. 

— Am mâna rece, domnule, izbucni ea, pentru că 
aerul condiţionat funcţionează perfect. Aş avea nevoie de 
un pulover, chiar. Cât despre faptul că eu şi Jason am stat 
separați un an... asta este problema noastră. Dar îţi voi 
spune motivul pentru care am făcut-o, aşa că să nu-ţi faci 
speranţe deşarte. Avem o căsătorie modernă, eu am o 
slujbă care-mi place. N-am putut să renunţ la ea ca să vin 
cu Jason aici. El a înţeles asta, la fel cum am înţeles şi eu 
că trebuie să lucreze în locuri în care eu nu pot să-l urmez. 

Luis nu mai zise nimic câteva secunde, timp în care 
maşina ajunse în faţa unei clădiri şi opri. Diana zări 
palmierii şi planta numită popular limba soacrei, care 
ajungea aici la dimensiuni neobişnuit de mari. 

— Bravo! zise Luis în cele din urmă. Mititico, observ 
că ştii să-ţi aperi cauza şi cred că vom mai încrucişa săbiile 
împreună. Dar trebuie să te previn că este un sport la care 
mă pricep. Acum fii binevenită în această casă care a fost 
cândva şi a Mariei, construită de strămoşii noştri care au 
venit aici din Spania să cultive trestia de zahăr. Este o 
construcţie veche, din lemn, dar are un farmec aparte care 
te va cuceri şi pe tine. 

Chiar de la intrare fură întâmpinați de señora 
Matrillo, cea care se ocupa de casă. Ea o salută pe Diana 
şi-i răspunse lui Luis la întrebările puse în spaniolă. 

— Señora Matrillo te va conduce în camera ta. Poate 
vei dori să faci duş şi să-ţi schimbi hainele, apoi te 
aşteptăm în salon, la ceaiul dinaintea cinei, când o vei 
cunoaşte pe Rosa. Vei ajunge la concluzia că şi aici, în 
inima junglei, există civilizaţie, mai adăugă el. 

Camera în care fu condusă avea pereţii îmbrăcaţi în 
tulpini de bambus. Ferestrele dădeau spre o verandă 
spațioasă şi aveau pânze de protecţie împotriva ţânţarilor. 
Mobilierul dintr-un lemn închis la culoare era simplu dar 
de foarte bun gust: un pat dublu cu noptiere acoperit cu o 
cuvertură viu colorată, un dulap şi o măsuţă de toaletă cu 
sculpturi care o reprezentau pe Fecioara Maria cu Pruncul. 
Pereţii erau împodobiţi cu tablouri abstracte iar după ce le 


privi cu atenţie Diana ajunse la concluzia că pictorul fusese 
într-o dispoziţie violentă când le executase; împrăştiase 
simultan conţinutul câtorva tuburi de culoare pe pânză. 
Altele reprezentau scene locale, păreau mai cuminţi ca stil, 
reprezentând biserici sau piaţeta din Puno. 

Baia era mică dar foarte curată şi mirosea puternic a 
clor. După ce făcu duş Diana alese o fustă de bumbac maro 
cu motive florale şi un pulover galben cu mâneci lungi, 
care-i punea în evidenţă bronzul. 

Găsi salonul în care era aşteptată. Era o încăpere 
spațioasă, îmbrăcată ca şi a ei în tulpini de bambus iar 
mobilierul era la fel de simplu, de acelaşi bun gust. Luis, 
care era deja acolo, se ridică politicos în picioare. 

— Ce doreşti să bei? o întrebă el indicând barul aflat 
într-un colţ al încăperii. 

Diana alese o băutură de fructe ştiind că trebuia să 
fie foarte atentă în seara aceea, iar Luis i-o aduse într-un 
pahar înalt cu gheaţă. 

— Te interesează arta? o întrebă el, văzând că ea 
studia o pictură care ocupa aproape un perete întreg. 

— Da, am absolvit colegiul de artă şi design 
vestimentar la Londra. Mă uitam la această pictură 
amuzantă. Cine a făcut-o? 

— Eu. Văzând că Diana îl privea mirată, el continuă; 
iată că avem ceva în comun. Şi eu am studiat la un colegiu 
de artă în tinereţe, în Statele Unite şi în Spania. Pun pe 
primul plan pasiunea pentru artă şi pe al doilea pe cea 
pentru plantațiile mele, deşi trebuie să recunosc că 
veniturile pe care mi le aduc nu sunt tocmai mici. Mi-au 
dat posibilitatea să călătoresc în toată lumea şi să pictez. 
După moartea mea aş vrea să se vorbească despre mine ca 
despre un mare artist ecuadorian. Ceea ce vezi este o 
reprezentare a capitalei noastre, Quito. 

Diana privi pictura realizată în tonuri de negru, gri şi 
roşu. 

— Denotă violență, remarcă ea. 

— Aşa este. Istoria capitalei noastre, a întregii țări 
este plină de violență. Țara asta a suferit mult de-a lungul 


secolelor şi încă mai suferă. A suferit de pe urma erupţiilor 
vulcanice, a cutremurelor, a războiului şi a revoluţiei. Ca 
să nu mai spunem că a fost cucerită de două ori, de incaşi 
şi de spanioli. 

— Incaşi? repetă Diana. Am crezut că au cucerit doar 
Peru. 

— Şi-au stabilit capitala la Cuzco. Dar apoi s-au 
extins spre nord şi i-au subjugat pe Quitu, un neam paşnic 
de agricultori, care trăia pe meleagurile astea de vreo mie 
de ani. Adesea m-am gândit că incaşii au fost pentru noi 
cam ca romanii pentru voi. Au cucerit şi subjugat poporul, 
dar mai apoi au dovedit că erau mult mai înaintați ca noi şi 
au ridicat standardele de viaţă ale celor cuceriţi. 

In momentul acela o mişcare le atrase atenţia şi se 
întoarseră amândoi spre locul de unde se auzise. Era o fată 
care ezita să intre iar Luis i se adresă cu căldură. Avea 
părul negru bogat prins la spate, cu ochii negri şi gura cu 
buzele pline. Semăna cu el. 

— Rosa, aş vrea să ţi-o prezint pe Diana, zise Luis în 
engleză. Ea nu vorbeşte spaniola aşa că va trebui să-ţi 
exersezi tu engleza. 

Fata încercă un zâmbet timid, după care redeveni 
foarte gravă. 

— Buenas noches, Diana, zise Rosa. Mă bucur să te 
cunosc. Engleza ei era greoaie, se vedea că nu o foloseşte 
atât de des ca tatăl ei. 

— Şi eu mă bucur să te cunosc, Rosa, zise Diana 
întinzându-i mâna. 

Mâncară la lumina lumânărilor serviţi de către un 
băiat cu jachetă albă, iar mâncarea fu delicioasă. După un 
apetitiv numit ceviche preparat din creveţi marinaţi în suc 
de lămâie, li se servi un alt fel, realizat din cartofi şi bânză, 
care se numea locro, apoi un desert numit cherimoya, 
urmat de nişte fructe caracteristice junglei, cu coaja verde 
şi pulpa albă şi semănau la gust cu un amestec de căpşuni, 
ananas şi citrice. 

Li se servi un vin franțuzesc uşor iar Luis fu cel care 
vorbi mai mult, în special despre artă. Fiica sa nu prea lua 


parte la conversaţie, dar de multe ori, ridicând ochii brusc 
din farfurie, Diana o surprinse studiind-o. 

Dianei i se păru nefiresc comportamentul fetei. Era 
prea tăcută, prea supusă, şi asta nu numai pentru că nu 
prea vorbea engleza. Părea o victimă a egoismului tatălui 
său, ceea ce pe Diana o făcu să-i displacă tot mai mult felul 
lui de a fi. Chiar dacă era fratele Mariei, nu semăna prea 
mult cu ea, avea ceva care o prevenea că este periculos şi 
trebuie să stea la distanţă. 

În cele din urmă după ce găsi un subiect despre care 
s-o facă şi pe tăcuta Rosa să discute, Diana zise: 

— La Quito am petrecut foarte mult timp în compania 
Mariei şi a lui Ramón. Mătuşa ta mi-a spus că l-ai îngrijit 
pe soţul meu cât a fost bolnav. 

— Cum? Fata o privi speriată. Se uită la tatăl ei de 
parcă i-ar fi cerut ajutor, dar acesta nu făcu nicio încercare 
în acest sens. Rosa îşi cobori privirea asupra mâinilor pe 
care începu să şi le frângă, apoi zise: nu înţeleg. Cine este 
soţul dumneavoastră? 

Fu rândul Dianei să se mire. Se uită şi ea la Luis, 
care se aplecă spre ea şi-i spuse: 

— Se pare că am uitat să-ţi menţionez numele de 
familie când te-am prezentat Rosei. El se întoarse spre 
fiica sa şi-i adresă câteva vorbe în spaniolă, din care Diana 
înţelese doar numele ei şi al lui Jason. 

Rosa păli şi păru că se clatină în scaun. Alarmată, 
Diana vru să se ridice s-o ajute când Luis i se adresă pe un 
ton violent fiicei sale. Rosa deschise ochii, iar Diana 
observă că aveau luciri ciudate. Apoi, spre uimirea Dianei 
fata luă paharul care mai avea vin în el şi i-l aruncă tatălui 
ei în faţă. Acesta se feri şi paharul ricoşă undeva în spatele 
lui dar lichidul pe care-l conţinea îi pătă faţa. Luis scoase o 
batistă, se şterse ostentativ, apoi îi spuse ceva Rosei în 
spaniolă iar fata izbucni în lacrimi şi ieşi din încăpere. 

— Te rog s-o scuzi, are ieşiri necontrolate, zise el. Ar 
fi bine să mergem în salon să bem cafeaua acolo şi poate şi 
nişte lichior, apoi ţi-aş prezenta tablourile mele. 

Tonul calm pe care îi vorbi după scena violentă care 


abia avusese loc ca şi faptul că avea să-şi petreacă seara 
doar în compania lui o făcură pe Diana să-şi piardă 
siguranţa de sine, dar nu lăsă să se vadă că este tulburată. 

În hol fură întâmpinați de señora Matrillo. Ea îi 
adresă câteva cuvinte în spaniolă lui Luis, cuvinte care 
Dianei i se părură de reproş; poate femeia îi reproşa chiar 
prezenţa ei în această casă, căci de câteva ori îi aruncă 
priviri furioase, după care plecă spre altă aripă a casei. 

— Din nou trebuie să-mi cer scuze; de data asta 
pentru comportamentul sehorei Matrillo, care a crescut-o 
pe Rosa după ce mama ei a murit la naştere. Senora 
Matrillo are tendinţa de a ataca verbal, desigur, pe oricine 
crede ea că a tulburat-o pe Rosa. 

— Dar nu înţeleg de ce a avut Rosa acea reacţie când 
a auzit numele lui Jason. 

Luis o conduse spre o canapea în faţa căreia se afla o 
măsuţă cu ceştile de cafea. 

— Eşti amabilă să torni cafeaua? i se adresă el. Apoi 
îţi voi spune ceea ce vrei să ştii. 

Diana turnă cafeaua dintr-un ibric de argint în ceştile 
mici, delicate, iar Luis aduse lichiorul şi se aşeză lângă ea. 

— Te deranjează dacă fumez o havană? îmi place 
mult acest moment al serii. Cu o cafea bună, un lichior 
excelent, o havană şi, dacă este posibil, în compania unei 
femei frumoase. Ţi-a mai spus cineva, Diana, cât eşti de 
frumoasă? 

— Parcă voiai să-mi spui ce a deranjat-o pe Rosa, zise 
ea ridicându-se pentru a-şi lua ceaşca de cafea şi în acelaşi 
timp pentru a se depărta de el. 

— A, da. Reacţia ei mi-a relevat exact ce voiam să 
ştiu. Ea a fost foarte îndrăgostită de Jason, dar n-a ştiu 
până acum că este căsătorit. 

Rosa îndrăgostită de Jason! Oare o iubea şi el? Diana 
simţi că-i tremură mâna când puse ceaşca la loc pe 
farfurie. 

— Sper că glumeşti! 

— Nu, deloc. Lasă-mă să-ţi explic. Rosa trebuia să se 
mărite cu prietenul ei din copilărie, Arturo Gomez, 


căsătorie care ar fi fost pe placul părinţilor mai ales. 
Arturo studiază în Statele Unite dar se va întoarce curând. 
Noi am planificat căsătoria peste o lună. Am încercat să 
discut cu Rosa care refuză să se mărite cu Arturo pentru 
că iubeşte alt bărbat. De multe ori am vrut să aflu cine este 
acela dar fără succes. 

— Deci m-ai adus aici deliberat? izbucni Diana. 

— Pentru a te confrunta cu Rosa? Sigur că da. Şi 
planul meu a funcţionat perfect. Presupun că n-ai ştiu 
nimic despre toate astea. Jason nu ţi-a spus nimic, nu? 

— Nu. Ştiu numai că Rosa se afla în casa surorii tale 
când Jason era bolnav. 

— Şi. Atunci a început totul. Eu eram într-o călătorie. 
Nu este greu de înţeles ce s-a întâmplat, zise el. În ochii 
Rosei el era cel mai mare erou, care şi-a riscat viaţa să 
salveze un om, iar ea a făcut totul să-l ajute să se vindece. 
Ce situație mai romantică putea exista? Rosa are 
nouăsprezece ani, nu este prea departe de vârsta ta, poate 
că şi tu cândva ai simţit la fel pentru Jason. 

Şi încă mai simt, ar fi vrut ea să-i spună. 

— Recunosc că am fost un pic cam tulburat când mi-a 
spus Maria că Jason este căsătorit, continuă Luis. Dar nu 
pot înţelege de ce nu mi-a vorbit despre tine nici mie, nici 
Rosei. După ce s-a pus pe picioare l-am invitat aici, o 
vreme. A venit la insistenţele mele dar n-a stat prea mult; 
abia aştepta să se întoarcă la muncă. lar acum, după ce ți- 
am spus motivul supărării Rosei, ce ai de gând să faci? 

— Ce-ar trebui să fac? întrebă Diana uluită de 
întrebarea lui. Ce vrei să spui? 

— Poate o să divorţezi de el, să-l laşi liber pentru 
Rosa. 

— Nu vreau să divorţez de el. De ce aş face-o? 

— Maria mi-a spus că aţi fost despărțiți un an întreg. 
Cu toate încercările tale de a mă pune la punct în maşină, 
cu argumentele despre căsătoria modernă, am înţeles că 
nu v-aţi împăcat. Altfel el n-ar fi plecat lăsându-te la Puno, 
atât de repede, nu s-ar fi săturat de tine. 

Luis veni mai aproape şi ea simţi cum i se aşază o 


mână pe umăr. Îşi controlă cu greu dorinţa de a-l plesni, îşi 
luă poşeta, se ridică în picioare şi pretinzând că-şi înăbuşă 
un căscat îi spuse: 

— Asta este părerea ta, señor. Făcând parte dintr-o 
altă generaţie nu poţi înţelege căsătoria mea cu Jason. lar 
acum te rog să mă scuzi, aş vrea să mă culc, mă simt 
foarte obosită poate din cauza altitudinii. Sper că Rosa se 
va simţi mai bine mâine. Noapte bună. 

Diana ieşi repede din încăpere, încât el nici nu avu 
timp să se ridice în picioare. Ştia că ar fi fost capabil s-o 
reţină cu forţa. Fugi spre camera ei şi după ce intră se 
rezemă cu spatele de uşă pentru a-şi potoli bătăile inimii. 
Apoi căută înfrigurată să vadă cum se încuia uşa, dar nu 
găsi nici măcar un zăvor. Privi în jur să vadă ce ar putea 
pune în uşă, căci îi era clar că acest Luis Guillermo n-ar 
ezita să dea buzna peste ea. Privirea i se opri asupra unor 
noptiere pe care le putea folosi în acest scop. Nu erau prea 
grele dar era mai sigur cu ele decât fără şi oricum Luis n- 
ar fi putut intra fără să facă zgomot. După ce făcu toate 
astea se aşeză pe marginea patului şi încercă să se 
calmeze. Trebuia să mai treacă câtva timp înainte de a se 
relaxa şi a adormi, aşa că nu avea sens să se culce imediat. 
Rămase astfel ascultând dacă se aude cumva zgomot de 
paşi, aşteptând să vadă mânerul uşii mişcându-se, 
întrebându-se cum ar putea pleca mai repede la Puno. 

Trecuse de miezul nopţii când consideră că se putea 
culca în siguranţă. Prinzând curaj, dădu la o parte 
noptierele din uşă şi porni spre baie. Casa era cufundată în 
linişte, doar de undeva se auzea o femeie suspinând. Aceea 
era desigur Rosa, îşi spuse ea. 

Luis fusese prea dur şi nepoliticos întrebând-o când 
va divorța. Poate că micuța Rosa făcea toate astea pentru 
a-l determina pe tatăl ei să se implice mai mult, s-o ajute 
să devină soţia lui Jason. 

Dar cu el oare cum stăteau lucrurile? Ce simţea 
pentru Rosa? se gândi apoi că exista oarecare asemănare 
între ea şi această fată; amândouă era fiicele unor văduvi. 

Trebuia să plece imediat la Puno, să fie acolo când se 


va întoarce Jason. Atunci va putea să-l întrebe despre 
Rosa. Sau mai precis, el va trebui să decidă pe care o 
alege. 

Reveni în cameră, trase din nou noptierele în dreptul 
uşii şi se simţi ceva mai bine. Ce ţară! se gândi ea. Ce 
oameni ciudaţi! Adormi imediat şi nu se trezi decât când 
auzi bătăi puternice în uşă. 

— Señora! Ce se întâmplă? Nu se deschide uşa! 

Recunoscând engleza stâlcită a Rosei, Diana se 
repezi spre uşă, dădu la o parte noptierele şi deschise. 
Rosa, îmbrăcată sport, într-un tricou alb şi o pereche de 
jeanşi părea foarte îngrijorată. Avea în mână o tavă cu 
cafea, pâine proaspătă, unt şi suc de portocale. 

— Buenos dias, señora. V-am adus micul dejun, zise 
ea zâmbind şi privind-o insistent. Îmi cer scuze pentru 
ieşirea de aseară, am fost foarte nepoliticoasă. Mă veţi 
ierta oare? 

— Sigur că da, Rosa, nu-ţi face probleme. Ai fost 
foarte amabilă să-mi aduci micul dejun, am dormit cam 
mult. Cât este ceasul? 

— Este trecut de zece, îi spuse fata. Apoi învălui 
dintr-o privire încăperea şi-i spuse: Jason a dormit tot aici, 
când a stat la noi, încheie ea cu un oftat. Uneori îi 
aduceam şi lui micul dejun. 

Diana încercă să ignore gelozia pe care o simţi la 
gândul că această fată îl văzuse pe Jason în pat, ciufulit, 
poate îmbrăcat sumar. 

— Când v-a prezentat tata aseară am crezut că 
sunteţi noua lui amantă, continuă Rosa. 

— Îşi aduce amantele aici? 

— Întotdeauna, de când a murit mama. Rosa făcu o 
pauză de parcă şi-ar fi căutat cuvintele pentru a continua 
discuţia: m-a rugat să vin să vă cer scuze. Astăzi nu poate 
sta cu dumneavoastră, a trebuit să plece la Puno, dar se va 
întoarce după-amiază. Aţi vrea să vedeţi hacienda? Aţi 
putea călări pe măgar. 

— Da, mi-ar plăcea. 

— Bueno, atunci trebuie să plecăm cât mai repede, 


până nu începe căldura. Mă duc să aranjez totul. Señora, 
ce credeţi, vorbesc bine engleza? Am învăţat mult de la 
Jason. 

Fata îi zâmbi şi plecă închizând uşa. Diana simţea 
nevoia să arunce cu ceva după ea. Prin cele câteva 
informaţii pe care i le strecurase despre Jason, fata reuşise 
să-i trezească suspiciuni. Se gândi că nu reacţiona prea 
bine lăsându-se influenţată de nişte vorbe. La început ale 
lui Eunice, apoi găsise scrisoarea lui Carol, iar acum de 
această fată. Era preţul pe care trebuia să-l plătească 
pentru căsătoria cu un bărbat atrăgător ca Jason? 

Cobori şi în curtea interioară o găsi pe Rosa 
aşteptând-o. Adusese doi măgăruşi pe care suiră cu 
ajutorul băiatului care-i servise la masă. Soarele ardea 
deja, razele lui le pătrundeau prin bluze. Diana se felicită 
pentru că îmbrăcase o bluză cu mâneca lungă şi-şi 
protejase capul cu o pălărioară de pai. Rosa arăta şi ea 
foarte bine, cu o pălărie panama, legată cu o panglică albă, 
de sub care îi ieşea părul negru lung. Cu toate că 
altitudinea era mult mai mare ca la Puno, atmosfera era la 
fel de încărcată de aburi, ceea ce însemna că după amiază 
va începe ploaia. Era plăcut să călăreşti pe măgar, era ca şi 
când te-ai da într-un leagăn, iar animalele cunoşteau bine 
drumul, aşa că nu mai trebuiau controlate. După ce 
trecură de culturile de trestie de zahăr, ajunseră la livezile 
de portocali şi lămâi unde fructele atârnau ca nişte globuri 
colorate în pomi. Urmă drumul prin junglă, unde fură 
întâmpinați de florile de genţiană. Dincolo de ele începea o 
aglomerare de tufişuri, de ferigi uriaşe, copaci foarte înalţi 
care căutau cu disperare să ajungă la lumina soarelui, 
plante parazite care se încolăceau pe tulpinile lor. 

— Sper să nu ne rătăcim, spuse Diana, puţin speriată 
de ceea ce vedea. La un moment dat fu speriată de ciocul 
unui papagal pe care avusese impresia că-l mai văzuse cu 
mult în urmă. Maimuţele se legănau pe crengile copacilor, 
privind curioase grupul care le tulbura liniştea. 

— Dacă ne rătăcim am această busolă cu mine, îi 
spuse Rosa. Ar fi o prostie să n-o iau de fiecare dată, nu ştii 


când îţi foloseşte. Chiar şi indienii se pot rătăci prin 
ţinuturile astea. Te simţi bine? 

Diana încuviinţă. Nu voia să recunoască ameţeala 
care o cuprinsese sau faptul că tânjea după o băutură 
răcoritoare; sau că se săturase să tot vadă orhideele care 
atârnau din frunziş; roiurile de fluturi albi care se ridicau 
de sub copitele măgarilor nu-i mai păreau ceva deosebit; 
nu se simţea deloc în largul ei în această baie continuă de 
aburi şi nu se gândea decât la zăpada de pe crestele 
vulcanului Cotopaxi. 

Oare cei care căutau petrol munceau tot în asemenea 
condiţii? se întrebă ea. Cum le suporta Jason? Nu era de 
mirare că simțeau mereu nevoia să mai facă escapade la 
Quito. 

În cele din urmă ajunseră într-un luminiş unde văzu 
nişte căsuțe de lemn înconjurate de parcele de pământ pe 
care lucrau câţiva oameni. Rosa se opri în dreptul unei 
căsuțe şi-i spuse Dianei să coboare şi ea. 

— Vrei să vezi cum trăieşte familia unui indian 
Jivaro? Ai avea ce să le povesteşti prietenilor tăi când te 
întorci la Londra. 

Diana încuviinţă, dornică de o schimbare. 

Interiorul casei era foarte curat. Oamenii stăteau 
direct pe podea cu picioarele strânse sub ei şi Rosa li se 
adresă în limba lor. Stăpâna casei era o femeie cu trăsături 
frumoase, care le zâmbi şi le arătă ultimul născut dormind 
într-un leagăn de lemn. Diana remarcă uimită că mâncarea 
era păstrată într-un set modern de oale de aluminiu. Un 
băieţel îi arătă Dianei cum se foloseşte arcul cu săgeți, pe 
care indienii le cumpărau de la negustorii ce se ocupau cu 
comercializarea lor nemaifiind nevoiţi să le fabrice singuri 
ca altă dată. 

— Am venit de multe ori pe aici, cu Jason, tot pe 
măgari, mărturisi Rosa. Râdeam tot drumul pentru că 
picioarele lui fiind foarte lungi atârnau pe pământ. 

Diana strânse din dinţi decisă să nu răspundă în 
niciun fel provocărilor Rosei, refuzând în acelaşi timp să-şi 
lase imaginaţia s-o ia razna. Pe drum ea o surprinsese de 


multe ori pe Rosa studiind-o pe sub pălărie, mirată că 
Diana nu reacţionează în niciun fel. 

— Nu mi-a spus că este căsătorit, zise Rosa fără nicio 
introducere. Mătuşa Maria însă bănuia că este nefericit 
din cauza unei femei. Eu i-am cântat de multe ori la chitară 
şi spre uimirea mea a reacţionat foarte frumos, s-a arătat 
mult mai sensibil decât mi-aş fi închipuit. El m-a învăţat 
engleza pentru că nu ştiam decât câteva cuvinte. Când a 
stat aici la noi am călărit mult, am cântat şi am vorbit, am 
râs. Atunci mi s-a părut fericit. l-am spus că-l iubesc şi aş 
vrea să fie soţul meu. 

— Care a fost reacţia lui? Diana realiză prea târziu că 
nu rezistase şi căzuse în plasa Rosei. 

— N-a spus nimic. Acum însă ştiu de ce n-a 
reacţionat. Era căsătorit. Ai venit aici ca să divorţezi de el? 

— Nu. 

— Atunci, pentru ce ai venit? 

— Ca să-l văd, să fiu cu el. 

— Nu înţeleg. Dacă voiai să fii cu Jason, de ce ai venit 
aici cu tatăl meu? 

— El m-a invitat să văd hacienda şi să te cunosc. 

În timpul discuţiei ajunseră din nou la marginea 
pădurii. Diana avu aceeaşi impresie că vede acelaşi 
papagal, aceleaşi maimute. Dar deodată în faţa lor apăru 
un şarpe uriaş, o masă imensă care în mişcarea lui lentă 
făcea să tremure toate frunzele în cale. Dar acesta dispăru 
la fel de neaşteptat cum apăruse. În sfârşit în zare apăru 
cultura de trestie şi dincolo de ea casa. 

— Şi tu l-ai crezut pe tata? 

— Sigur că da. M-a invitat în prezenţa tatălui meu, 
căruia i s-a părut o idee bună să vizitez o hacienda şi să 
cunosc o ecuadoriană de vârsta mea. 

Rosa începu să râdă. 

— Recunosc stilul tatălui meu. Este un individ subtil 
şi isteţ. Dar dacă ai crezut ce ţi-a spus, te-ai înşelat teribil. 
Te-a adus aici ca să te facă amanta lui. Am văzut cum te 
privea aseară, cum îţi vorbea despre tablourile lui... 

— Nu am nici cea mai mică dorinţă de a-i deveni 


amantă, răspunse Diana, mi-ar putea fi tată. 

— Pentru el nu contează asta. 

— Pentru mine, da. Abia aştept să ieşim de aici, mă 
simt ca într-o saună. 

— Da, este caniculă astăzi, s-ar putea să înceapă 
furtuna mai târziu. Dar nu încerca să schimbi subiectul, eu 
tot nu înţeleg de ce ai venit aici dacă vrei să fii cu Jason. 

— Jason este la una dintre exploatările petroliere, nu 
pot sta acolo cu el, îi explică Diana exasperată. Faptul că 
suntem căsătoriţi nu presupune că trebuie să fim împreună 
tot timpul. Dar asta nu înseamnă că noi n-am vrea. 

— Tot nu înţeleg, insistă Rosa, dacă aş fi măritată nu 
m-aş despărţi nicio secundă de soţul meu. 

— Se vede că nu-l cunoşti pe Jason. Indiferent ce-ai 
face, nu-l poţi ţine într-un loc. 

— Zici că nu-l cunosc, zise Rosa, aruncându-i priviri 
de sub pălărie, dar ştiu un singur lucru. Jason nu va mai 
avea nevoie de tine după ce ai stat sub acelaşi acoperiş cu 
tatăl meu, ştie care este reputaţia lui. O să divorţeze de 
tine. 

— Cred că nu gândeşti corect, Rosa, îi răspunse 
Diana epuizată şi nervoasă, ştergându-şi broboanele de 
sudoare de pe frunte. Abia l-am cunoscut pe tatăl tău şi am 
stat aici o singură noapte... 

— Vei sta mai multe zile, după cum spunea tata. 

— Nu, voi pleca imediat la Puno. 

— Şi cum crezi c-o s-o faci? o întrebă Rosa 
batjocoritor. 

— Aşa cum am venit, cu maşina tatălui tău. Diana 
simţea că începe s-o mănânce pielea, din cauza 
transpiraţiei, şi-şi aminti indicaţiile date de medic. Trebuia 
să facă baie şi să se pudreze cu talc. 

— Nu poţi pleca decât dacă te lasă tata, continuă 
Rosa. 

— Ce vrei să spui? 

— Nu poţi părăsi aceste locuri decât dacă tata îi dă 
astfel de instrucţiuni şoferului, dar ştiu că n-a făcut-o, ba 
din contră. Oricum, señora, nu te văd ajungând acolo pe 


măgar. 

Diana ajunse în curtea interioară a casei cu hainele 
lipite de trup, epuizată şi nervoasă. Băiatul care le aştepta 
o ajută să se dea jos de pe măgar tocmai când apăru şi 
limuzina. Dar din ea nu cobori Luis aşa cum s-ar fi 
aşteptat, ci señora Matrillo, cu braţele pline de 
cumpărături. 

Ajunsă în camera ei, Diana bău apă minerală, 
gândindu-se cu jind la nişte cuburi de gheaţă, făcu un duş, 
se pudră cu talc şi îmbrăcă o rochie de bumbac. Se gândi 
că ar fi fost normal să coboare la masă, dar numai gândul 
la mâncare şi la insistenţele Rosei o făcea să i se întoarcă 
stomacul pe dos. Dacă aceasta şi señora Matrillo voiau s-o 
hrănească, trebuiau să-i aducă mâncarea în cameră. 
Incepu să se simtă prizonieră. Cineva fusese în camera ei 
cât lipsise, făcuse patul şi lăsase transperantele la 
geamuri. 

Dacă Rosa spusese adevărul şi Luis dăduse într- 
adevăr ordin şoferului să n-o ducă la Puno, atunci ea era 
un fel de prizonieră. Şi pentru că nu ştia atâta spaniolă 
încât să-i ceară singură şoferului s-o ducă la spitalul în 
care se afla tatăl ei, se gândi la un alt mijloc de a părăsi 
hacienda. Pentru a putea vorbi cu şoferul trebuia s-o 
folosească pe Rosa, iar acesta n-ar fi fost de acord cu 
cererea ei. Nici señora Matrillo, care înţelegea engleza, 
fără îndoială. 

Dar ea trebuia să ajungă cumva astăzi la Puno, 
pentru că dacă se întorcea Jason şi afla că a plecat cu Luis 
Guillermo, ar fi crezut ce era mai rău despre ea, aşa cum 
spusese Rosa, şi ar fi găsit imediat un motiv de divorţ. 

Capitolul 6 

li veni imediat ideea salvatoare. Se ridică în picioare 
fericită. Oare era posibil? Va avea tăria necesară? 

Va trebui s-o aibă, era singurul mod de a scăpa de 
aici. lar dacă dădea greş nu avea nimic de pierdut. De fapt, 
toţi cei din jurul ei ar fi înţeles că este hotărâtă să plece de 
la hacienda în cursul zilei şi nimic n-o va opri. 

Faptul că era reţinută împotriva voinţei sale, îi dădu 


idei noi, aşa că îşi scoase capotul şi începu să se îmbrace. 
Luis Guillermo poate că avea putere asupra femeilor din 
această zonă dar nu şi asupra ei. Ea era o femeie liberă, 
obişnuită să vină şi să plece după bunul ei plac. Se 
îmbrăcă, îşi aranjă părul, apoi aşeză toate lucrurile în 
valiza cu care venise pe care o puse în dulap şi o privi cu 
regret, gândindu-se că va fi nevoită s-o lase aici. Îşi luă 
poşeta şi ieşi din cameră. Ajunsă în holul de la intrare, 
casa i se păru la fel de liniştită ca şi atunci când venise. 

Se părea că la ora aceea toată lumea îşi făcea siesta. 
Se duse repede în salon gândindu-se că dacă va fi 
surprinsă de cineva va putea pretexta că admiră tablourile. 
După cum sperase, geamurile salonului dădeau spre 
curtea interioară acolo unde se afla limuzina. 

Se uită la ceas aşteptând să apară Jose şi să plece la 
Puno. După socotelile ei, acesta urma să plece în vreo zece 
minute. Avea timp destul să ajungă în curtea interioară, să 
se strecoare pe bancheta din spate a maşinii. Deschise 
fereastra şi sări. Putea risca să fie văzută de către Rosa 
sau señora Matrillo, dar nu-i păsa de ele. Nimic n-o mai 
oprea din drumul spre libertate. Se îndreptă spre portiera 
maşinii al cărei mâner metalic ardea din cauza soarelui 
puternic, o deschise şi se strecură în interior, conform 
planului. Aşteptă apoi cu ochii la ceas. Trecu cam o oră 
până când auzi paşi şi voci bărbăteşti în curtea interioară; 
apoi se deschise portiera şi Jose, şoferul, urcă. 

După ce porni maşina Diana răsuflă uşurată; pornise 
spre Puno. Incercă să găsească o poziţie mai comodă 
pentru că înţepenise aşteptând atât. Ştia că drumul 
durează treizeci şi cinci de minute. Dar ce va face când vor 
ajunge? Nu se gândise încă la momentul acesta nefiind 
sigură că se va putea strecura în maşină. Singura ei 
dorinţă fusese să scape din hacienda. Dar cum va putea să 
iasă din maşină fără să fie auzită de Jose? Oare acesta ar fi 
surprins? în acest caz ar putea fugi foarte repede profitând 
de uimirea lui. Dar unde? în ce direcţie? Văzuse fabrica lui 
Luis în trecere dar nu ştia cât de departe este de hotel. 
Dar apoi îşi spuse că distanţa nu putea fi foarte mare, Puno 


era o aşezare mică. Chiar dacă o urmărea, Luis Guillermo 
n-o putea răpi în plină stradă. Sau poate că în Ecuador, 
această ţară unde nefirescul era firesc, nu se mira nimeni 
dacă oprea o maşină în dreptul ei şi era răpită. Dar nu 
trebuia să-şi imagineze ce era mai rău. Trebuia să ajungă 
întâi la Puno, apoi va mai vedea. Observă că trecuseră şi 
de cel de al doilea pod, ceea ce însemna că se aflau foarte 
aproape. Aerul condiţionat din maşină funcţiona perfect şi 
se gândi că i-ar fi prins bine un pulover. 

Oare ce va spune Jason când va afla despre felul în 
care scăpase? Va râde? Va avea ocazia să discute cu el şi 
să-i povestească? O, spera din tot sufletul că aşa va fi! 
Dacă sosise între timp la Puno şi citise biletul ei va fi foarte 
surprins când o va vedea. Va fi oare surprins şi bucuros? 
Atât de bucuros încât să uite de supărare? S-o iubească din 
nou? 

Curând Diana realiză că intraseră în Puno. Maşina 
opri după ce trecu de câteva intersecţii. 

Jose fluiera aşa cum făcuse tot drumul, o melodie 
veselă pe care ea n-o mai auzise dar pe care o va 
recunoaşte oricând pentru că-i va aminti de emoţiile din 
timpul acestei mici aventuri. Aşteptă neştiind ce era bine 
să facă, dar spre uimirea ei, Jose fu acel care o ajută, 
deschizând portiera maşinii apoi depărtându-se de ea. Era 
uşor acum să deschidă portiera din spate şi să iasă, să se 
piardă în mulţime. De cum veni în contact cu aerul umed şi 
cald de afară şi văzu strada plină de noroi pe care o mai 
străbătuse o dată se mai linişti; acum ştia să ajungă la 
hotel. 

Cerul se acoperise de nori negri. O furtună 
amenințătoare plana asupra oraşului. Indienii care 
vânduseră în piaţă se grăbeau cu marfa spre casă. Ajunse 
şi la hotel care era mai aglomerat decât în ziua plecării ei; 
holul şi veranda acestuia erau pline de bărbaţi, iar muzica 
răzbătea dintr-un tonomat aflat în bar, probabil. N-o văzu 
pe Gerda şi reuşi să se strecoare spre scări, pe lângă un 
grup zgomotos. E 

Camera i se păru foarte întunecată. Încuie uşa, apoi 


aprinse o lampă. Toată tensiunea în care trăise de când 
părăsise hacienda o părăsi şi rămase moale ca o cârpă. 
Găsi o sticlă cu apă care deşi caldă îi mai potoli setea. 
Când puse sticla la loc observă că biletul pe care-l lăsase 
pentru Jason dispăruse. Se uită în jur şi abia atunci 
observă o grămadă de haine murdare. Aşadar se întorsese! 
Inima începu să-i bată tare, dar se strădui să-şi păstreze 
calmul. Cu toate că se întorsese la Puno nu se aştepta la 
mare lucru din partea lui. Erau multe de discutat, iar după 
discuţie concluzia putea fi una neplăcută. Se gândi că 
trebuia să se schimbe, dar din nefericire realiză că nu avea 
aici decât o pereche de jeanşi şi un tricou, restul hainelor 
rămăseseră la hacienda. Mai găsi o pereche de bikini şi un 
tricou pe care le îmbrăcă şi tocmai atunci uşa se deschise 
iar ea se întoarse speriată. Era Jason care părea mai înalt 
ca niciodată; aducea o sticlă cu două pahare. 

— O, asta da, surpriză! exclamă el. Ce te-a adus 
înapoi? 

El se îndreptă spre masa din încăpere pe care puse 
sticla, o deschise, turnă în pahare şi îi oferi. 

— Ce este? întrebă ea. 

— Whisky. 

— Vreau şi eu, dar foarte puţin. 

— Serveşte-te singură, zise el, apoi după ce-şi aruncă 
sandalele din picioare se întinse pe pat. Dar tot nu mi-ai 
răspuns la întrebare, de ce te-ai întors? 

— Ca să te văd, fu răspunsul ei. 

— Şi te aştepţi să cred asta? 

— Este adevărul. 

— Oare? 

Diana se întoarse brusc spre el, privindu-l cu ochii ei 
mari. Jason goli paharul apoi îl puse pe măsuţă. Işi 
încrucişă braţele la piept şi o privi. 

— Am mai trecut printr-un moment ca ăsta, dacă-ţi 
aminteşti, nu m-ai crezut când îţi spuneam adevărul. Cum 
te simţi când vezi cum reacţionez? 

Diana făcu un pas spre el. 

— N-ai citit biletul? 


— Sigur că l-am citit, îi răspunse el, indiferent. Îmi 
scriai că ai plecat câteva zile cu Luis Guillermo. Am înţeles 
că n-ai mai avut răbdare să mă aştepţi aici. 

— Ţi-am spus că mă voi întoarce iar el te-a invitat şi 
pe tine la hacienda. 

Jason se ridică să-şi mai toarne băutură şi o privi 
sceptic dar nu spuse nimic. 

— Jason, sper că nu-ți închipui... începu ea. Apoi 
izbucni: sper că nu-ţi imaginezi că m-am dus acolo pentru 
el! Ar fi oribil! Se întoarse spre fereastra de a cărei plasă 
se loveau zecile de insecte care încercau să pătrundă în 
încăpere. L-am cunoscut ieri, nu este nimic între noi. 

— Şi ce dacă? Am înţeles că ştie cum să procedeze cu 
o femeie pentru ca să-i sucească minţile imediat! Alege 
mai ales tinere căsătorite pentru a nu fi acuzat că seduce 
vreo inocentă... 

— Nu-mi place acest bărbat şi n-am de gând să fiu 
amanta lui sau a altcuiva. Din cauză că nu mi-a plăcut 
acest Luis am fugit de la hacienda pentru ca să nu mai 
trebuiască să petrec încă o noapte în casa lui. Am venit aici 
să te văd. lţi spun toate aceste lucruri cu toată 
sinceritatea. 

— Mare scofală, fu răspunsul lui. 

Diana se simţi ca una dintre acele insecte care 
ricoşau pe plasa ferestrei. Incercă să privească afară spre 
turlele bisericii. 

— Tot nu mă crezi? 

— Ce motive aş avea s-o fac? Minţi ca oricare femeie. 
De câte ori nu mi-ai spus că mă iubeşti când făceam 
dragoste, iar când a trebuit s-o şi dovedeşti, n-ai făcut-o. 
Nu m-ai iubit pe mine ci ideea de a fi măritată cu mine. 

Jason se opri cu un aer dezgustat. 

Tremurând de mânie, Diana se întoarse tocmai la 
timp pentru a-l vedea cum îşi toarnă alt pahar cu băutură 
pe care-l dădu imediat peste cap. Simţi o uşoară ameţeală 
şi amintindu-şi că nu mâncase nimic de la micul dejun se 
aşeză pe marginea patului. Trebuia să insiste să-l convingă 
că poate nu-l iubise aşa cum se aşteptase el în primele luni 


de căsnicie, dar acum îl iubea cu adevărat şi voia să-i 
dovedească. 

— Observ că te-ai apucat de băut, Jason. 

— De unde ştii? Faptul că nu beam prea mult când 
eram cu tine te-a făcut să crezi că nu beau deloc. Ai făcut 
prea multe presupuneri în privinţa mea, mai toate greşite. 
Dar nu-i nimic, pot înţelege felul în care gândeşti. Consider 
că băutura este un anestezic, ceva care te face să uiţi mai 
uşor. Ei bine, vreau să uit pe cineva, încerc lucrul ăsta de 
mai multe luni, dar nu prea reuşesc. Totuşi nu beau pentru 
asta. 

— Te referi la Carol? 

— Carol?! exclamă Jason. Cine este Carol? 

— Femeia cu care te-ai întâlnit la Paris, care ţi-a scris 
invitându-te acolo, zise Diana răsucindu-şi verigheta pe 
deget. 

— De unde ştii asta? Eu nu ţi-am spus nimic! 

Diana îşi muşcă buzele. Acum ori niciodată, îşi spuse 
ea. În seara asta trebuiau lămurite toate problemele 
nerezolvate dintre ei. 

— În ziua în care ai plecat intempestiv la Houston ţi-a 
căzut o scrisoare dintr-un buzunar, iar eu am... Diana făcu 
o pauză pentru a-şi drege glasul. 

— Iar tu ai citit-o, completă el. 

— Exact, admise ea. 

— Dar cel puţin acum ajungem undeva, murmură el. 
De ce naiba nu mi-ai spus atunci, înainte de a pleca? 

Diana ridică privirea temându-se că Jason, aşa furios 
cum era, ar fi putut reacţiona violent. 

— Am crezut c-o să te superi şi o să crezi că ţi-am 
scotocit prin lucruri. Jason, îmi pare rău că am citit 
scrisoarea dar consider că am fost pedepsită îndeajuns 
pentru asta. 

— O, Doamne, zise el, când mă gândesc la timpul 
irosit... de asta n-ai avut încredere în mine. 

Diana înclină din cap, neîndrăznind să scoată vreo 
vorbă căci Jason părea atât de furios, gata s-o lovească. 

— Şi m-ai lăsat să cred că din cauza Eunicei s-au 


întâmplat toate şi ţi-ai pierdut încrederea în mine, 
murmură el. 

— Dar nici tu n-ai avut încredere în mine, îl acuză ea. 

— Ce vrei să spui? 

— Cândva, spuneai că o căsătorie ca a noastră se 
bazează pe încredere. Dar dacă ai fi avut această încredere 
mi-ai fi spus cine este Carol şi de ce te-ai dus la Paris 
pentru ea. 

Pe moment, niciunul nu mai scoase o vorbă ci 
rămaseră privindu-se iar zgomotul ventilatorului din tavan, 
cel făcut de insectele care ricoşau în sita de la geam, 
muzica de la bar accentuau căldura imposibilă şi tensiunea 
dintre ei. 

În cel din urmă Jason oftă şi întinse mâna după 
paharul cu băutură. 

— Se pare că ne-am împotmolit la ziua în care eu m- 
am întors de la Paris iar tu ai citit scrisoarea. Ar fi mai bine 
să reluăm discuţia de acolo. 

— Bine, zise Diana întrevăzând dintr-odată speranţa 
ca lucrurile să se aranjeze între ei. Vrei aşadar să-mi spui 
cine este Carol? 

— Da, ei bine, Carol este verişoara mea din Texas, 
fiica unchiului Bill. Am considerat-o întotdeauna o soră mai 
mică pentru că a crescut sub ochii mei. Este o fată 
deşteaptă care s-a dus la Sorbona pentru a-şi da doctoratul 
în limbi străine, de asta se afla la Paris. A fost pusă într-o 
situaţie delicată, începu Jason. I s-a întâmplat ceva şi n-a 
vrut să afle nimeni despre asta în afară de mine. Nu ţi-am 
spus nimic atunci, am sperat că vei înţelege, dar de fapt nu 
te cunoşteam prea bine. 

Oare spusele lui erau o scuză pentru că nu-i vorbise 
despre Carol? Sau voia să spună că nu i-ar fi încredinţat 
secretul lui Carol chiar dacă ar fi cunoscut-o bine? 

— Unde este ea acum? i 

— İn Texas, cu părinții ei. In ultima scrisoare pe care 
am primit-o îmi scria despre copil, că este sănătos. 

— Copil? repetă Diana. 

— Asta era problema atunci. Carol se îndrăgostise de 


un francez care a abandonat-o când a aflat de sarcină. Era 
căsătorit dar ei nu-i spusese nimic. Pe atunci Carol voia să 
se sinucidă. lar pentru a înţelege de ce a apelat la mine şi 
nu la părinţii ei, ar trebui să-i cunoşti pe unchiul Bill şi 
mătuşa Sadie. Fiind cea mai isteaţă dintre fiicele lor şi-au 
pus multe speranţe în ea şi nu-şi închipuiau că fiica lor 
preferată putea să şi greşească. Iar ea n-a avut curajul să 
le rănească sentimentele spunându-le ce a păţit. Eu, după 
ce am discutat cu ea l-am sunat pe unchiul Bill şi i-am spus 
totul, iar el a fost de acord ca fata să se întoarcă acasă. 
Carol mă conducea bucuroasă la aeroport şi m-a sărutat la 
plecare, scenă pe care a văzut-o Eunice. 

Diana nu îndrăznea să ridice capul de ruşine şi 
regret. 

— O, Doamne, de ce n-am ştiut adevărul? 

Jason nu mai spuse nimic. Poate se gândea ca şi ea ce 
prostie făcuseră neavând încredere unul în celălalt şi astfel 
îşi distruseseră relaţia înainte de a deveni una solidă. 
Incăperea era complet în întuneric acum. Diana era mai 
conştientă ca oricând de prezenţa lui Jason. Trebuia doar 
să întindă mâna spre el. Dar în loc s-o facă se ridică 
îndreptându-se spre fereastră. 

— Se pare că la bar se sărbătoreşte ceva, zise ea într- 
un târziu. 

— Da, unul dintre puţurile forate recent a început să 
erupă, zise el pe un ton indiferent. 

— De ce nu eşti cu ei? 

— N-am chef să sărbătoresc nimic acum. 

— Dar asta înseamnă că misiunea ta a avut succes, 
nu? 

— Presupun că da. 

— Şi cu asta munca ta în Ecuador s-a sfârşit? 

— Nu ştiu, nu sunt sigur. 

Răspunsurile lui laconice începuseră s-o calce pe 
nervi, dar nu lăsă să i se vadă iritarea. 

— Şi unde vei pleca după asta? îl întrebă. Răspunsul 
lui putea constitui un indiciu despre ceea ce simţea el 
pentru Rosa. 


— Mă gândeam să rămân aici, îmi plac ţara, oamenii. 
M-am născut aici, aici a murit tatăl meu. 

Oare spunea toate astea pentru că o iubea pe Rosa? 

— Ar trebui să rămân aici, la companie, Gary va fi 
transferat. 

— De asta ai căutat casă la Quito? îl întrebă ea. 

— Cine naiba ţi-a mai spus şi asta? Se pare că aici şi 
pereţii au urechi! 

— Gerda. A crezut că eu am sosit aici ca să rămân cu 
tine. 

— Nu pot spune că n-am avut acest gând. Visam să 
am un cămin, copii... 

— Şi cine ar fi fost în visul tău mama copiilor? Rosa 
Guillermo? 

Jason veni spre ea prin întuneric şi o prinse cu putere 
de braţ. Scăpă o înjurătură şi o întoarse cu faţa spre el. 
Instinctiv, Diana ridică braţul pentru a se apăra. 

— Nu am obiceiul să lovesc femeile, deşi ai merita o 
palmă pentru ce ai spus acum. Deci între noi nu s-a lămurit 
nimic, nu? Tot nu ai încredere în mine. Anul trecut a fost 
Carol, la Paris, acum Rosa. Mă mir însă că prietena ta 
Eunice nu este aici să te sfătuiască. 

— Jason, îmi pare rău, începu ea. N-ar fi trebuit să 
spun asta. 

— Prea târziu, dar oricum a fost o dovadă a felului în 
care mă vezi şi acum. Dar de unde ţi-a venit ideea asta? 

— Rosa mi-a vorbit toată dimineaţa despre tine, mi-a 
povestit cum te-a făcut fericit cântându-ţi la chitară, 
călărind pe măgari cu tine... O, a fost îngrozitor, am urât-o! 

— Ce altceva ţi-a mai spus? 

— Că ar vrea să fie soţia ta şi că ţi-a spus şi ţie asta. 
Tu nu i-ai spus că eşti căsătorit, iar eu nu ţi-am înţeles 
motivul. Când a aflat cine sunt şi-a închipuit că am venit în 
Ecuador ca să aranjez divorţul! 

— Şi nu pentru asta ai venit? Sau cel puţin nu ţi-a 
trecut ideea asta prin minte? 

— Ba da, dar numai la sugestia altcuiva. 

— A cui? A lui Eunice? 


— Şi a lui Paul. 

— Aha, din nou ei! 

— Ce este, Jason? Ce ştii despre ei? 

— Multe. l-am cunoscut înainte de a te cunoaşte pe 
tine, ba chiar am ieşit de câteva ori cu Eunice, la concerte 
sau la restaurante. Jason zâmbi maliţios. Eunice nu s-a 
ridicat la nivelul cerinţelor mele, adăugă el şi dintr-odată 
Diana înţelese de ce era atât de geloasă Eunice pe ea. Se 
îndrăgostise de Jason, ieşise cu el, iar el o abandonase 
pentru ea. Cât despre Paul, mi-a vorbit de multe ori de 
planurile lui de a se căsători cu fiica şefului lui, cu tine, 
Diana, pentru a-şi asigura viitorul în această companie. De 
asta ai venit aici? Paul insistă să divorţezi pentru a te 
căsători cu el? 

— O, Jason, şopti ea, asta îţi doreşti? Vrei să fii liber 
pentru a te căsători cu Rosa? Ea este fata pe care tot 
încerci s-o uiţi? Pentru ea voiai să cumperi o casă? 

— Te aştepţi să spun da? Asta vrei? Dacă aşa ar fi, ce- 
ai face? 

Diana nu răspunse, n-ar fi suportat gândul că Jason 
era cu Rosa. 

— Văd că-ţi ia cam mult timp să-mi răspunzi! 

— Ei bine, dacă într-adevăr asta ţi-ai dori, ţi-aş reda 
libertatea ca să te poţi căsători cu ea, zise Diana cu 
jumătate de gură. 

— Ce generoasă eşti în seara asta, Diana! zise el pe 
acelaşi ton sarcastic. Dar dacă tot eşti atât de 
mărinimoasă, n-ai putea face ceva pentru mine? 

— Da, desigur, despre ce este vorba? Tata spunea că 
e bine să lămurim toate problemele între noi. 

— Este un bărbat înţelept şi-mi pare bine că te-a adus 
aici, dar mai sunt şi alte căi prin care ne-am putea 
înţelege. Jason întinse mâna spre ea. Diana îşi rezemă 
capul de mâna lui. 

— Ce ai vrea să fac, Jason? 

— Ceva ce făceam foarte bine înainte. Ceva la care 
am dreptul ca soţ. 

Diana îşi dorise acest moment cu toată fiinţa ei. Iar 


simţurile îi spuneau că trebuie să lase să se întâmple asta 
chiar dacă raţiunea se împotrivea. Dar trebuia să 
preîntâmpine acest moment de intimitate, mai ales după ce 
discutaseră de divorţ. 

— Nu, Jason, îi spuse ea hotărâtă. 

— De ce? Eşti încă soţia mea, iar aici la Puno n-ai 
altceva mai bun de făcut decât să faci dragoste, pe o 
noapte ca asta. 

Jason părea interesat doar să facă dragoste cu ea şi 
nu s-o iubească cu adevărat. Probabil lucrând acolo, în 
junglă, îşi dorise ceva, o distracţie la sfârşitul săptămânii, 
şi de ce să n-o aibă tocmai cu soţia lui? 

— Pentru că n-ar însemna nimic! 

— Pentru mine ar fi foarte mult, draga mea, zise el 
prinzând-o în braţe. 

— Nu, Jason, atâta timp cât mai există atâtea lucruri 
de explicat! 

— Asta înseamnă că va trebui să te fac să mă doreşti. 

— Dacă o vei face cu forţa nu te voi ierta niciodată! 

— Dar tu ştii de acum că nu mă interesează iertarea! 

În acel moment, Jason o prinse în braţe şi o sărută cu 
pasiune. Diana se simţi dintr-odată neajutorată şi începu 
să-l lovească cu pumnii, dar el o ridică în braţe şi o duse 
spre pat. Încetul cu încetul ei renunţă la forţă şi o sărută 
cu gingăşie de parcă ar fi vrut să înlăture efectele nedorite 
pe care le obținuse prin brutalitate. îi scoase cu grijă 
perechea de bikini, iar sărutul lui pe pielea el fu ca o 
flacără. 

— A trecut atâta timp, murmură Jason, lăsându-se 
strâns la pieptul ei. Dar Jason era Jason, nu putea sta prea 
mult nemişcat. îi prinse faţa în mâinile lui mari şi o privi. 
Ce spuneai despre folosirea forţei? Văd că nu opui 
rezistenţă. 

Niciunul din ei nu auzise ploaia care cădea pe 
pervazul camerei pentru că erau prea prinşi în vâltoarea 
propriei lor pasiuni descătuşată brusc. Datorită îndelungii 
absenţe se regăsiră cu bucurie şi cu satisfacţie, apoi 
rămaseră îmbrăţişaţi o vreme. 


— Aud un zgomot ciudat, zise Jason. Pare a veni de la 
tine. 

— Este stomacul meu, admise ea, n-am mâncat nimic 
de dimineaţă. 

— De ce nu? o întrebă el sprijinindu-se într-un cot, 
privind-o printre gene. Diana nu se mai sătura privindu-l, îl 
asemăna cu o sculptură ce reprezenta statuia unui atlet 
grec. Începu să-i povestească cum scăpase de la hacienda, 
iar când termină Jason începu să râdă teribil de amuzat. 

— Ia-i făcut-o bătrânului afemeiat! îmi imaginez cu 
câtă nerăbdare aştepta să se întoarcă acasă! 

— Asta este problema lui, dar cred că ar trebui să-l 
sunăm să-i spun că am ajuns cu bine. 

— Nici vorbă. Lasă-l să fiarbă în suc propriu. Aşa-i 
trebuie, zise el îndreptându-se spre uşă. 

— Unde pleci? îl întrebă Diana, speriată că-l pierdea 
din nou. 

Jason se întoarse spre ea din uşă şi-i spuse zâmbind: 

— Merg să cumpăr ceva de mâncare ca să nu-ţi mai 
aud stomacul. Trebuie să recunosc însă că şi mie mi-e la fel 
de foame. Nu-ţi face probleme, vin imediat. Noaptea abia 
începe pentru noi. 

Intinzându-se, Diana fu cuprinsă dintr-odată de o 

senzaţie plăcută, de relaxare. Rămase astfel bucurându-se 
de această senzaţie, amintindu-şi fericită de ce se simţea 
aşa. Încet, se întoarse şi întinse mâna spre trupul lui Jason. 
Dar mâna ei dădu doar de cearşafurile pe care dormiseră 
noaptea. Deschise ochii şi se ridică. Se iveau zorii şi ploaia 
încetase. 
i Constatarea că era din nou singură veni ca o lovitură. 
Incepu să caute prin încăpere lucrurile lui Jason, şi la 
prima vedere nimic nu se mai afla acolo, semn că Jason 
plecase din nou. Controlă noptierele dar nu găsi nimic. 
Pentru un moment rămase privind patul din care abia se 
ridicase şi-şi îndepărtă părul umed de pe frunte. Apoi, 
gemând, se lăsă să cadă pe pat, incapabilă de a face ceva. 

Aşa cum îi spusese Jason, noaptea trecută nimic nu 


se schimbase, se gândi ea, mai nefericită ca oricând. 
Relaţia lor devenise una fizică, nimic mai mult, o relaţie 
legalizată totuşi cu doi ani în urmă la Londra. Nu era o 
căsătorie în adevăratul sens al cuvântului, deşi ea sperase, 
în timp ce făcuseră dragoste, că ajunseseră la o uniune 
perfectă între trup şi spirit şi situaţia lor se rezolvase. 

Dar nu era aşa şi plecarea lui precipitată cu noaptea- 
n cap era o dovadă. Dacă Jason ar fi iubit-o cu adevărat i-ar 
fi cerut să meargă cu el. Sau i-ar fi spus măcar că trebuia 
să plece devreme, de dimineaţă. Diana realiză că făcuse o 
greşeală cedându-i. De fapt, alegerea fusese făcută de 
propriul ei trup care o trădase. Încleştă pumnii şi începu să 
lovească perna cu disperare, dorindu-şi să fi fost ca acele 
femei care pot face dragoste cu un bărbat fără a se implica 
sentimental. 

Apoi se mai consolă spunându-şi că nu avea motive 
să fie geloasă din cauza lui Carol, care era verişoara lui 
Jason şi avea un copil acum. Îşi duse mâinile la pântece. Şi- 
ar fi dorit să fie însărcinată cu copilul lui Jason, lucru care 
nu era tocmai imposibil întrucât nu se protejaseră noaptea 
trecută. Dar fără să realizeze din ce motiv, gândul la copil 
i-o readuse în minte pe Rosa şi felul în care reacţionase 
Jason când îi relatase spusele ei. Fusese rănit şi furios. De 
ce oare? încă nu ştia ce simţea el pentru Rosa, nici măcar 
dacă voia să divorţeze de ea pentru a se căsători cu altă 
femeie. 

Nu mai suporta gândurile negre care se legau de 
prezenţa lui Jason în viaţa ei. Se ridică din pat şi-şi căută 
hainele, dar realiză că nu putea să îmbrace nimic altceva 
în afara unei perechi de jeans, întrucât hainele ei 
rămăseseră la hacienda. Gândurile îi zburară la Luis 
Guillermo şi la mânia lui când constatase că ea nu se mai 
afla la hacienda. 

Cobori în holul hotelului unde se afla doar Gerda care 
studia nişte registre, cu ochelarii pe nas. Când o văzu 
aceasta exclamă: 

— Gott în Himmel! Erai aici? 

— Am venit ieri după amiază. Aş fi trecut pe la tine 


dar erai foarte ocupată, hotelul era plin aşa că m-am dus 
direct în cameră. Am crezut că ţi-a spus Jason când a 
coborât să-mi aducă mâncare. 

— Pe Jason l-am văzut doar atunci când a venit cu 
grupul de petrolişti, dar nu mi s-a părut prea bine dispus, 
aşa că l-am lăsat în pace. 

— Ai vorbit cu el în dimineaţa asta? 

— Nu, dar am ştiut că va pleca astăzi pentru că mi-a 
plătit camera pentru încă două zile de acum. Dar n-am 
înţeles un lucru. Acum câteva minute a venit aici domnul 
Trestie de zahăr şi a întrebat de tine, iar eu i-am spus că 
eşti la hacienda lui. Părea foarte supărat. Ce i-ai făcut, 
Diana? 

— Şi unde s-a dus Luis Guillermo? 

— La spital, unde să se ducă? Probabil îi va spune 
tatălui tău că te-ai pierdut pe undeva, prin junglă! 

— O, nu! exclamă Diana şi se repezi pe uşă. 

— Unde te duci acum, señora? strigă Gerda. Poate 
întreabă cineva de tine, să ştiu ce să spun... 

— La spital. 

Era imposibil să meargă repede pe aleea aceea 
îngustă pe care ploaia o transformase într-o băltoacă. 
Crengile copacilor erau ude şi păreau lăsate la pământ din 
cauza ploii care le spălase toată noaptea. Un papagal o 
privi curios dintr-un eucalipt. Ajunse la spital şi nici nu 
intră bine că auzi vocea puternică a lui Luis Guillermo, 
înalt, elegant gesticulând spre una dintre asistentele 
spitalului. Când auzi uşile de la intrare deschizându-se se 
întoarse spre ea şi când o văzu exclamă; 

— Madre de Dios! Ai ajuns cu bine, vie şi nevătămată, 
Diana? Cum ai ajuns aici? N-am mai avut o noapte atât de 
agitată de când s-a născut Rosa! Am crezut că te-ai pierdut 
în junglă. De ce ai fugit? 

— N-am mai putut sta cu tine, señor, sub acelaşi 
acoperiş, după ce am vorbit cu Rosa. 

— Deci Rosa a fost de vină că ai fugit de mine? Dar 
ea era şi mai speriată decât mine, convinsă fiind că te-ai 
dus în junglă. Trebuie să-mi relatezi discuţia avută cu ea. 


Am încercat să ajung la tatăl tău dar dragonul de acolo, 
zise el arătând spre asistentă, nu m-a lăsat să intru; a spus 
că este prea devreme pentru vizite. Hai să vorbim în 
maşină. 

— Numai dacă-mi promiţi că nu mă răpeşti, zise 
Diana. 

— N-aş face-o pentru nimic în lume, señora, mai ales 
acum. Eşti genul de femeie care face prea multe probleme 
bărbatului. Poate când eram mai tânăr, dar acum nu, 
prefer o existenţă liniştită. 

— N-am luat micul dejun încă, n-ai vrea să mergem la 
hotel, să discutăm în timp ce mănânc? 

Gerda fu foarte onorată de prezenţa lui Luis 
Guillermo şi neştiind cu ce să-i mai servească îi împiedică 
prin prezenţa ei să discute. 

In cele din urmă, Luis Guillermo îi spuse exasperat: 

— Señora, cafeaua ta a fost grozavă, dar acum, lasă- 
ne să vorbim! Acum, Diana, zise el după ce dispăru Gerda, 
te rog să-mi relatezi cum ai părăsit hacienda, cum ai reuşit 
să ajungi la Puno... 

După ce o ascultă cu atenţie izbucni: 

— Este inadmisibil! Mi-e ruşine să mă gândesc că nu 
te-ai simţit deloc bine în casa mea şi te-ai temut să ceri să 
fii dusă la Puno! O voi pedepsi pe Rosa! Te rog spune-mi 
ce-ai discutat cu ea! 

— Te rog să nu faci asta! Fata era încă sub influenţa 
discuţiei pe care aţi avut-o cu o seară înainte. 

Diana nu mai putea evita acum să-i spună despre ce 
aflase de la Rosa şi decizia ei de a părăsi hacienda oricum. 
Roşi când ajunse să-i povestească ce credea Rosa despre 
ea, iar când sfârşi de vorbit Luis nu răspunse nimic, o 
vreme. 

— Mda, fiica mea nu mi-a făcut un portret prea 
atrăgător. Oricum este bine să ştiu ce reprezint pentru ea. 
Deşi Rosei nu pot să-i dau o notă prea mare pentru felul în 
care m-a prezentat pentru a-şi rezolva propriile interese, 
aş vrea totuşi să ştii că nu cel pe care ţi i-a spus Rosaa 
fost motivul pentru care te-am invitat la hacienda. 


— Dar care? 

— Am vrut să-i produc un şoc şi astfel să scape de 
dragostea pentru Jason, dar am uitat să iau în calcul, zise 
el cu un zâmbet trist, la ce poate duce gelozia în cazul unei 
femei cu temperamentul Rosei. Cred că v-aţi scuipat ca 
două pisici furioase! începu el să râdă amuzat de imaginea 
pe care o sugerase. 

Diana nu acordă mare atenţie spuselor lui deşi o 
deranja felul în care se amuza pe seama lor. Dacă aşa 
stăteau lucrurile ea de ce avusese impresia că Luis îi face 
curte? 

— Aş vrea să te cred, îi spuse ea, dar mi-e cam greu 
s-o fac având în vedere felul în care te-ai comportat pe 
drumul spre hacienda. 

— Observ că nu te pot păcăli aşa cum o fac cu Rosa. 
Dar cum să-ţi explic eu? Ştii, noi, ecuadorienii, suntem 
nişte oameni cu sufletul foarte cald şi ne pasă de 
sentimentele celorlalţi. În acelaşi timp ne place să ne şi 
exteriorizăm, iar când mi-a spus sora mea povestea ta de 
dragoste cu Jason am simţit că eşti nefericită. Am vrut să-ţi 
ofer alinare, o atingere de mână, un cuvânt bun, cu ce am 
greşit? 

— Dacă într-adevăr aşa au stat lucrurile şi n-ai avut 
intenţia să mă seduci a fost o prostie din partea mea să fug 
de la hacienda. 

— Dar întoarcerea la Puno ţi-a folosit la ceva? Te 
aştepta Jason? 

— Da. 

— Aş vrea să-l întâlnesc şi eu, să discutăm. 

— Nu este posibil, a plecat deja. 

— Atât de repede te-a lăsat singură? Vezi, de asta nu 
cred eu că ar fi un partener bun pentru Rosa. lar acum, a 
venit momentul să-ţi spun adios, draga mea, şi să-mi 
exprim regretul că n-am putut sta mai mult împreună, să 
ne cunoaştem mai bine. Acum la despărţire spune-mi, aş 
putea face ceva pentru tine sau pentru tatăl tău? 

— Mi-am lăsat valiza la hacienda, mi-ai putea-o 
aduce? 


— Sigur că da, prin José. lar acum, adios, señora. 

— Adios, señor! 

Se duse direct la spital unde-l găsi pe Chris 
străbătând nervos salonul cu paşi mari. 

— Dumnezeule, exclamă el, nu te aşteptam decât 
mâine! 

— M-am întors de ieri, tată, spuse Diana cu un aer 
vinovat. Te simți mai bine? 

— Destul de bine şi nu mai pot sta în pat. Doctorul 
mi-a spus că mă pot externa peste o zi. Dar ce s-a 
întâmplat? De ce te-ai întors atât de repede? Nu ţi-a plăcut 
hacienda? 

— Nu prea. De fapt, eu am venit aici să-l văd pe 
Jason. 

— V-aţi întâlnit? 

— Da. 

— M-a vizitat şi pe mine şi era cam supărat din cauza 
plecării tale cu Luis Guillermo, care are reputaţie de 
afemeiat. De asta ai plecat şi tu de la hacienda. 

— Ăsta a fost unul dintre motive. 

— Jason a fost de acord cu divorţul? 

— Nu ştiu, n-a spus nimic concret şi, mai mult chiar, 
a dispărut fără să-mi spună nimic. 

— Este o perioadă foarte aglomerată pentru el, va 
trebui să mai ai puţină răbdare. Dar femeia care bănuiai că 
este în spatele lipsei lui de interes pentru tine cine e? 

— Cred că este Rosa Guillermo, tată. 

— Ştii ceva concret, sau sunt simple presupuneri? 
Jason a spus ceva în legătură cu fata asta? 

— Nu, dar cred că ea este cea pe care a încercat s-o 
uite în ultimele luni. 

— Nu ţi-a trecut niciodată prin minte că aceea ai fi 
chiar tu, draga mea? 

— Eu? 

— Da, tu, soţia lui, fata cu care s-a căsătorit în mare 
grabă şi care i-a rănit sentimentele. 

— Eu n-am avut intenţia asta, tată! 

— Jason te iubeşte, sau mai corect spus, te-a iubit. Ce 


simte acum pentru tine este o altă problemă, dar ar fi bine 
să lămureşti totul cu el, înainte de a pleca la Londra, peste 
câteva zile. 

— Dar de unde să-l iau acum, tată? Dacă i-ar fi păsat 
de mine mi-ar fi lăsat măcar un bilet. 

— Nu ştiu de ce n-a făcut-o, dar după cum ţi-am mai 
spus el este foarte ocupat în această perioadă iar dacă îl 
iubeşti va trebui să ai încredere în el şi să aştepţi să ia 
legătura cu tine. Ştie că vei fi la Quito mâine. Asta este tot 
ce-ţi pot spune, restul depinde doar de voi doi. 

Când Diana ajunse la hotel, Gerda îi spuse că Turner, 
pilotul, o sunase pentru a-i comunica ora plecării a doua zi 
dimineaţa. Diana strânse toate lucrurile şi se întoarse la 
spital pentru a-şi informa tatăl. 

— Cred că a intervenit Jason, care ştiind că te-ai 
întors de la hacienda nu vrea să mai pierzi vremea pe aici. 

A doua zi, luându-şi rămas bun de la Gerda, plecară 
spre Quito. Tatăl ei suportă bine zborul, iar când aterizară 
Diana se gândi cu bucurie că poate Jason îi va întâmpina. 
Dar apăru Maria Suârez cu zâmbetul ei cald şi-i răspunse 
şi ea cu un zâmbet, fără a-şi putea ascunde dezamăgirea 
că Jason nu venise s-o întâmpine. 

De departe, culmea vulcanului Cotopaxi strălucea ca 
un con de cristal pe cerul albastru. Diana oftă de câteva ori 
atrăgând atenţia Mariei Suârez care se afla alături de ea în 
maşina închiriată să le ducă în oraşul Otavalo, la o sută de 
kilometri nord de Quito. 

— Eşti obosită, draga mea? Nu mă surprinde. Ne-am 
trezit foarte devreme astăzi, apoi am fost la piaţă. Sper că 
nu te-am obosit prea tare. Pentru mine piaţa este un loc 
foarte colorat care-mi încântă privirea la orice oră din zi. 

— Aşa este, zise Diana, forţându-se să pară 
entuziasmată căci într-adevăr fusese fascinată de piaţa 
indiană, dar de la sosirea la Quito nu se simţise prea bine. 
Poate lipsa de energie se datora diferenţei de altitudine de 
la Puno la Quito. Dar în adâncul inimii ei ştia că era mai 
mult decât asta, starea ei se datora absenței lui Jason. 


Era sigură că nu-l va mai revedea vreodată, iar 
Maria, tatăl ei şi Sancho păreau implicaţi într-o adevărată 
conspirație a tăcerii, niciunul nu spunea nimic despre el. 

— Ai fost la hacienda fratelui meu? o întrebă Maria. 
Ţi-a plăcut? Dar nepoata mea, Rosa? Este o fată drăguță, 
nu? Se va căsători curând cu Arturo Gomez, al cărui tată 
este proprietarul plantațiilor de banane de la Guayaquil. 
Nunta lor va fi unul dintre evenimentele sociale ale anului. 

— Sper că va fi fericită. 

— Da, sunt sigură că-i va merge bine. Ştii, cândva 
Rosa avea impresia că s-a îndrăgostit de Jason. El însă nu 
i-a acordat atenţie şi a plecat imediat când a realizat ce se 
întâmpla. La vârsta Rosei te îndrăgosteşti foarte repede. îl 
va uita pe Jason imediat ce se va revedea cu Arturo, să nu 
ai nicio grijă în privinţa asta. Dar uite că am ajuns, zise 
femeia cea dolofană. Suntem la Tunguragua. 

— Tunguragua? repetă Diana. Va trebui să-mi scriu 
numele în agendă, să nu-l uit. 

— Îţi voi face cunoştinţă cu Carlotta del Ponte, o 
prietenă a mea, care din nefericire a rămas văduvă acum 
câteva luni. Are doi copii mici. 

Casa în care se aflau era o reproducere în miniatură 
a celei în care locuia Maria Suárez. Carlotta del Ponte era 
o femeie înaltă şi slabă, de vreo treizeci de ani, îmbrăcată 
în negru, care o întâmpină cu căldură şi i le prezentă pe 
cele două fiice ale sale, Rita şi Regina. Discutară despre 
Puno, apropiata căsătorie a Rosei, şi despre Anglia. După 
ce mâncară ieşiră în grădina înconjurată de pereţi înalţi cu 
poartă de fier, aflată în spatele casei. Aici era locul în care 
Diana se simţea cel mai bine, dar Maria insistă ca ea să 
vadă şi restul casei. 

— Te voi conduce eu, querida, pentru că prietena 
mea nu prea ştie engleza şi nici nu se simte prea bine după 
recenta moarte a soţului ei. 

— Ce s-a întâmplat cu el? întrebă Diana. 

— A murit la cutremur. 

— Cutremur? repetă ea. 

— Da, sunt destul de frecvente aici. Emilio era 


funcţionar guvernamental şi în această calitate a fost 
trimis să estimeze pagubele suferite de una dintre zonele 
oraşului, puternic afectată de cutremur. În timp ce se afla 
într-o clădire a avut loc un alt cutremur, în care şi-a 
pierdut viaţa. 

Diana se îndreptă spre fereastră având impresia că 
un bărbat care semăna mult cu Jason intra prin curtea din 
spate. Avea statura lui inconfundabilă, părul blond, iar 
când le văzu pe cele două fetiţe le luă în braţe. Nu putea fi 
Jason, îşi spuse ea, nu avea el ce să caute aici, cu cei doi 
copii în braţe. 

— Se pare că a sosit şi Jason, zise Maria, de parcă l- 
ar fi aşteptat. 

— Ai ştiut că va veni? o întrebă Diana. 

— Mi-a spus că va face tot posibilul. Tu n-ai ştiut? 

— Nu, răspunse Diana, mie nu-mi spune nimic 
niciodată. 

Maria zâmbi îngăduitor. 

— Uneori bărbaţilor le place să ne facă surprize, şi 
ele sunt semne de dragoste, o consolă Maria. 

Jason o privi şi îi zâmbi şi pentru o secundă Diana 
avu impresia că o va săruta. Dar în secunda următoare 
ochii lui căpătară expresia obişnuită de indiferenţă. 

— Ce zici de casă, Diana? 

Luată prin surprindere, conştientă de ochii Mariei, ai 
Carlottei şi ai celor două fetiţe aţintiţi asupra ei, Diana se 
strădui să-şi păstreze calmul şi-i răspunse rece. 

— E foarte frumoasă. Dar tu ce cauţi aici? 

— M-am gândit că este locul cel mai bun în care 
putem să discutăm problemele noastre. Dar nu-mi place 
cum arăţi, pari obosită. Ia loc, te rog. Apoi îi întinse o cupă 
în care se afla o licoare roşie. 

— Maria spune să bei asta; te vei simţi mai bine. 

— Ce este? 

— Un ceai calmant. Spune că ai rău de înălţime. 

— Jason, unde ai fost? Ce ai făcut? 

— Am venit aici direct de la Puno. leri am fost la 
Guayaquil unde am avut nişte probleme de rezolvat apoi 


m-am întors aici pentru că trebuia să discut cu Gary care a 
fost avansat, apoi am venit să te văd. Nici eu nu mă simt 
prea bine dar de astăzi voi fi liber timp de trei săptămâni. 
Nu-mi vine să cred! 

— De ce nu mi-ai spus că vii la Quito? 

— Am uitat să-ţi spun, iar dimineaţa dormeai atât de 
bine încât n-am vrut să te trezesc. Era să pierd şi avionul. 

— Puteai să-mi laşi un mesaj la Gerda! Nu mai suport 
incertitudinea, Jason, dacă ai şti ce multă rău îmi faci de 
fiecare dată când pleci aşa fără un cuvânt, de parcă ceea 
ce s-a întâmplat între noi la Puno n-ar fi avut nicio 
importanţă pentru tine. Mi se pare că mor câte un pic de 
fiecare dată când faci asta. 

— Dar cu mine ce crezi că se întâmplă? Sau noi, 
bărbaţii nu avem sentimente? 

Diana nu răspunse ci căută din ochi locul în care s-ar 
fi putut afla Maria. Voia să plece cât mai repede şi mai 
departe de aceste locuri, de acest bărbat. 

— Unde pleci? o întrebă Jason văzând că se ridică. 

— S-o caut pe Maria. 

— Maria a plecat. 

— Şi eu cum ajung acasă la ea de aici? 

— Nu-ţi place aici? 

— Ba da, dar nu pot sta aici, în casa Carlottei. 

— Nu mai este a ei, am cumpărat-o eu. A trebuit să 
mă mişc foarte repede pentru că erau mai mulţi solicitanti. 
Am cumpărat-o cu mobilă cu tot. 

— Cu cine vei locui aici? 

Imediat ce rosti aceste vorbe Diana realiză că făcuse 
o mare greşeală, de fapt repetase greşeala de a-i spune că 
nu are încredere în el. 

— Îmi pare rău, Jason, murmură ea. 

— Te-am mai auzit cerându-ţi scuze pe aceeaşi temă. 

— Nu trebuia să repet greşeala, dar te iubesc atât de 
mult şi... 

— Ai un fel foarte ciudat de a o arăta! Cu câteva zile 
în urmă sugerai că Rosa Guillermo va fi mama copiilor mei. 
Ce fel de bărbat crezi că sunt? Vreun afemeiat precum 


Luis Guillermo? 

— Ce-ar fi trebuit să cred când m-ai lăsat singură la 
Puno, fără să-mi spui unde pleci sau când te întorci, iar eu 
m-am oferit să divorţez ca să te poţi însura cu alta? 

Jason, care stătea cu mâinile încrucişate pe piept, o 
privi încruntat. 

— Ar trebui să ai încredere în mine şi să fi ştiut că mă 
întorceam la tine, murmură el. 

— Cum aş fi putut să cred asta când nu mi-ai dat 
niciun motiv s-o fac? 

— Nu ţi-am dat niciun motiv! exclamă el. 
Dumnezeule, femeie, crezi că aş mai fi făcut dragoste cu 
tine dacă simţeam că nu vom mai fi împreună? Sau vrei să 
spui că ceea ce s-a întâmplat la Puno nu are nicio 
semnificaţie pentru tine? 

— Nu pot spune asta, Jason, dar nu mă pot opri să te 
întreb ce ai fi făcut dacă aş fi fost de acord cu divorţul? Te- 
ai fi căsătorit cu Rosa? 

— Intre noi n-a fost o discuţie serioasă atunci. Am 
glumit ca să văd cum reacţionezi. De fapt, te testam să văd 
dacă vrei să divorţăm ca să te măriţi cu Paul. Iar tu ai 
răspuns tot în glumă, mi s-a părut că eşti de acord. De ce 
ai spus că eşti de acord cu divorţul, Diana? 

— Pentru că te iubesc, repetă ea şi am crezut că asta 
este ce-ţi doreşti. 

— Ce mod ciudat de a gândi! exclamă el vehement. A 
fost mai bine că nu m-am luat după vorbele tale şi am găsit 
o metodă mai directă de a afla ce gândeşti. Când am făcut 
dragoste a fost mai uşor să aflu ce simţeai pentru mine. 
Dar te rog să nu mă mai acuzi de lucruri pe care nu le-am 
făcut şi la care nici măcar nu m-am gândit. Am făcut 
dragoste cu tine pentru că te iubesc şi am crezut că prin 
asta îţi voi arăta o dată pentru totdeauna că vreau să fii tu 
mama copiilor mei, nu Rosa, sau altă femeie, dar tu... 
acum, ce-ai mai păţit? 

Diana începuse să plângă, dar deşi lacrimile îi 
curgeau pe obraji, ochii îi străluceau de fericire. 

— Nu mi-ai mai spus-o până acum. 


— Ce să-ţi spun? 

— Că mă iubeşti. 

— Cred că nu ţi-am spus-o pentru că este ceva foarte 
uşor de spus, zise el apropiindu-se pentru a-i şterge 
lacrimile. Prea mulţi oameni spun asta, deşi nu simt ceea 
ce spun. Dar cred că ţi-am arătat de multe ori că te iubesc, 
n-ai înţeles asta? 

Bucuria de a afla că este iubită înflori pentru Diana 
ca un boboc de floare care simte căldura soarelui de 
primăvară. 

— Nu, n-am înţeles, te rog, mai spune-mi. 

— M-am căsătorit cu tine şi în primele nouă luni am 
venit să te văd ori de câte ori puteam să rup câteva zile 
libere. Şi asta pentru un bărbat ca mine care n-a fost 
niciodată legat de o femeie, a însemnat un mare efort, pe 
care nu l-aş fi făcut dacă nu te iubeam. 

— Am apreciat efortul tău şi eram convinsă că mă 
iubeşti, dar vorbele lui Eunice m-au debusolat. 

— N-a făcut-o decât din răutate pentru că am ieşit de 
câteva ori cu ea apoi am abandonat-o! Dar tu ai crezut-o pe 
ea! 

— Am încercat să n-o fac, dar ştiam atât de puţin 
despre tine, încât... te rog să mă crezi, Jason am început să 
cred că te-ai însurat cu mine... pentru că era singurul fel în 
care puteai obţine de la mine ceea ce voiai... 

Jason nu-i răspunse. Apoi se îndreptă spre canapeaua 
din încăpere. 

— Este adevărat că te-am grăbit cu căsătoria, că n- 
am avut timp să te curtez şi poate, toate astea te-au făcut 
să crezi lucruri care nu mi-au trecut prin minte. Am crezut 
că o dată ce ţi-am pus acea verighetă pe deget şi am jurat 
să fim împreună până la moarte, aşa va fi. 

— Dacă n-ai fi plecat val-vârtej în acea zi la Houston, 
am fi discutat toate astea... 

— Poate... dar cred că atunci erai prea influenţată de 
veninul Eunicei. Dacă nu plecam atunci, pierdeam şansa 
de a lucra în Ecuador, ceea ce mi-am dorit întotdeauna. Am 
crezut că după o vreme, după ce se vor domoli problemele 


vom fi din nou împreună. Am înţeles că multe dintre 
problemele noastre au început de la faptul că n-am avut 
timp să ne cunoaştem să ştim cum gândeşte fiecare şi de 
aceea imediat ce am ştiut că voi sta mai mult timp aici, am 
început să caut o casă, să-ţi telefonez să vii aici şi să pot fi 
cu tine ori de câte ori munca mea mi-o permitea. Dar ştii 
ce a ucis acel vis. Ţi-am vorbit despre asta şi nu vreau să 
mă repet. 

Privindu-l aşa cum era, cu umerii lăsaţi, cu durere în 
priviri, Diana înţelese că el mai simţea încă totul ca pe o 
rană nevindecată. Va trebui să afle calea prin care s-o 
cauterizeze pentru a se cicatriza fără urme. 

— La Puno nu mi-ai spus că ai căutat o casă pentru 
noi, zise ea aşezându-se alături de el pe canapea. 

— Am încercat atunci să uit că am avut o astfel de 
iniţiativă, tot aşa cum am încercat să te uit şi pe tine. Poate 
dacă n-aş fi avut acel accident aş fi reacţionat violent la 
scrisoarea ta rece, în care mă acuzai pe nedrept. 
Scrisoarea m-a făcut să cred că fata cu care mă 
căsătorisem fusese doar o iluzie, aşa că am încercat s-o uit. 
Ştii, Diana, când te-am văzut prima oară am realizat că 
erai femeia pe care o căutam; frumoasă, aparent rece şi 
calculată, dar de fapt o femeie foarte caldă şi iubitoare. 

— Şi m-am dovedit ceva diferit de ceea ce ai 
aşteptat? 

— Nu, ai fost chiar mai mult. Apoi, dintr-odată, ai 
început să te schimbi şi să-mi spui acele lucruri. N-am 
înţeles de ce ai făcut-o. De ce mi-ai spus lucrurile alea 
îngrozitoare, Diana? 

— Din gelozie, admise ea. Gândul că erai cu o altă 
femeie mă scotea din minţi. 

— La fel am simţit şi eu când am aflat că ai plecat cu 
Luis Guillermo. A fost bine că n-am dat ochii cu el atunci, 
cred că l-aş fi desfigurat. 

— Nu avea rost să fii gelos pe el, este destul de 
bătrân pentru a-mi fi tată, n-aş fi suportat să mă atingă! 

— Diana, acum când am lămurit aceste probleme, 
crezi că vei rămâne aici cu mine să-mi împărtăşeşti visul 


nebunesc de a avea o casă, şi nişte copii? 

— Dacă tot ai cumpărat casa mă gândeam să 
rămân... Prefer să fiu aici cu tine sau oriunde altundeva, 
decât la Londra fără tine... 

— Iar eu îţi promit să nu mai plec nicăieri fără să-ţi 
las măcar un bilet. 

Jason o luă în braţe şi o sărută. 

— Maria este o femeie foarte isteaţă, zise ea. 

— Da, este, dar ce anume te face să spui asta acum? 

— Mi-a spus acum câteva zile că partea cea mai 
frumoasă a unei discuţii între soţi este împăcarea care 
urmează. 

— Da, cu condiţia ca împăcarea să aibă loc în aceeaşi 
zi cu cearta şi nu după cincisprezece luni. Nu mai vreau să 
trec din nou prin iadul acela. Crezi c-o să ţii minte asta? 

— Promit s-o fac şi te voi iubi astăzi, mâine şi mereu. 
Mă crezi, Jason? Spune că mă crezi! 

— Te cred, iubito, pentru că şi eu simt la fel pentru 
tine. 

— lar acum va trebui să-i spunem tatii că nu mai plec 
mâine cu el. 

— Nu mai este nevoie, ştie deja. 

— Ai fost atât de sigur că ne vom împăca? 

— Am fost sigur, Diana, pentru că ştiam că indiferent 
ce vei face, nu-ţi voi mai da drumul niciodată. 

Sfârşit 


